Evvumah huras alhai Naeematha hayyaru koffi | Mihaaru\nއެއްވުމަށް ހުރަސްއަޅައި ނައީމާއްތަ ހައްޔަރުކޮށްފި\nނައީމާއްތަ ހައްޔަރުކޮށްގެން ގެންދަނީ. --ފޮޓޯ/ސޯޝަލްމީޑިއާ\n25 ފެބުރުއަރީ 2018 - 23:39\nފުލުހުން އަންގާފައިވާ އެންގުމާ އެއްގޮތަށް، މިރޭ 10:30 ވުމާއެކު، އިދިކޮޅު ފަރާތްތަކުގެ އެއްވުމަށް ހުރަސްއަޅައިފި އެވެ. އެއްވުން ރޫޅާލުމުގެ ތެރޭގައި ފުލުހުން ވަނީ އެމްޑީޕީގެ އެކްޓިވިސްޓު ނައީމާ މުހައްމަދު (ނައީމާއްތަ) އާއި އިތުރު މީހަކު ހައްޔަރުކޮށްފަ އެވެ.\nސިޔާސީ ބޭފުޅުން ވެސް ހިމެނޭ ގޮތަށް ނުވަ ގައިދީއަކު މިނިވަންކުރަން އަމުރުކޮށް ސުޕްރީމް ކޯޓުން މި މަހު 1ގައި ނެރުނު ހުކުމް ތަންފީޒުކުރަން ގޮވާލައި އިދިކޮޅު ފަރާތްތަކުން މިރޭ 8:30 ގައި އެއްވީ، މަޖީދީ މަގާއި ޗާންދަނީ މަގު ގުޅޭ ކަންމައްޗަށެވެ. އެ ސަރަހައްދުގައި އިހްތިޖާޖް ނުކުރެވޭނެ ކަމަށް ފުލުހުން އެންގުމުން ވެސް މުޒާހަރާގެ ބައިވެރިން އެއްވުން ކުރިއަށް ގެންދިޔަ އެވެ.\nއުމުރުން 68 އަހަރަށް ވުރެ މަތިވެފައިވާ ނައީމާއްތަ އާއި އެހެން އަންހެނަކު ހައްޔަރުކުރީ މަޖީދީ މަގުގައި އަޑުއުފުލަމުން ދަނިކޮށެވެ.\nPolice arrest 70-year-old Naeemaatha on Majeedhee Magu.\n@PoliceMv NAEEMATHA DHOOKUREY 😡😡😡pic.twitter.com/MuK5njt4VU\n— Maimoon 🎈 (@Mrsays_) February 25, 2018\nނައީމާއްތަ ފުލުހުންގެ ބެލުމުގެ ދަށުގައި.\nމިރޭގެ މުޒާހަރާގައި، ގިނައީ ވެސް އަންހެނުންނެވެ. މަޖީދީ މަގު، ކެމްޕަސް ކައިރީގައި އަޑު އުފުލަމުން ދަނިކޮށް އެ ސަރަހައްދުން ދޫކޮށް ދާން އެންގުމުން ބައެއް މީހުން ދެކޮޅު ހެދި އެވެ. އެއާއެކު އެއްވުމަށް ހުރަސްއަޅައި މީހުން ފޮނުވާލުމުން ދެން އެއްވީ، ޖުމްހޫރީ ޕާޓީގެ މައި ޖަގަހަ، ކުނޫޒު ސަރަހައްދަށެވެ.\nމިރޭ 10:30 ގެ ފަހުން އެއްވުން ކުރިއަށް ނުގެންދަން ފުލުހުން އަންގާފައިވިއަސް، އެ ވަގުތަށް އެއްވުން މެދުކަނޑައެއް ނުލި އެވެ. ފުލުހުންގެ އެ އެންގުމަކީ ގާނޫނާ ޚިލާފު އެންގުމެއް ކަމަށާއި އަމަލުކުރަން ނުޖެހޭނެ ކަމަށް އިދިކޮޅު ޕާޓީތަކުން ވަނީ ބުނެފަ އެވެ.\nއެމްޑީޕީ މުޒާހަރާ ފުލުހުން އިދިކޮޅު ފަރާތްތައް ޖުމްހޫރީ ޕާޓީ ކުއްލި ނުރައްކަލުގެ ހާލަތު\n31 ކޮމެންޓް, 116 ރިއެކްޝަންސް\nނައީމާއްތަގެ ލަދުވެސް މިހާރު ކެނޑިއްޖެ. ހިތައްއަރާ ދަރިންވެސް ނުތިބެނީމާއޭ!\nތިދައްތައަށް ފުލުހުންގެ އަމުރަށް ނުކިޔަމަންތެރިވިކަމުގެ ދައުވާ އިސާހިތަކު ކޮށްފާނެދޯ؟ އުމުރެއް ނުވެސް އެނގޭނެ ކަންނޭގެ. އެކަމަކު ތިންބެއިންނަށް ޖިންސީ ގޯނާ ކުރި މުސްކުޅި ބެއްޔާ އަރާމުގަ... ހެއްވައެއްނު.\nޖިންސީ ގޯނާވެސް މިގޮތަށް ނިކުމެ ފާޅުގަ ކުރިނަމަ ދައުވާކުރަން ފަސޭހަވީސް.\n10 ގަޑި 30 ހޭ. އަދުރޭ ކައިރީ ބުނެލަދީ ހަވީރު6ހެދިޔަސް އެއްވާނަމޭ.\nއުމުރުން ދުވަސްވީމަ ދެން ، އަޅުކަމާއި ގެން ގޭގައި އޮންނަ ނަމަ....\nއަޅުކަމަކީ އުމުރުން ދުވަސް ވީ މަ ކުރަން އަންގަވާފަ އޮންނަ ކަމެއް ނޫން. މީހަކު މަރުވާނެ އިރެއް އެނގިލައްވާ ތޯ؟؟\nހަށިގަޑުން ބިޔަ އެތަކެއް ޓްރޭނިންތަކެއް ހަދާފައިވާ އަދި ރަޔަޓް ގިޔަރުގައި ތިބި ފުލުހުންގެ ދައުރަށް އެންމެ ބޮޑަށް ހުރަސް އެޅޭނީ ހަށިގަޑު ނިކަމެތިކޮށް ހުރި 70 އަހަރުގެ އަންހެނަކަށެވެ.\nމީޑިއާ އެޓެންޝަން ލިބިގެން ފުލުހުންނާ ސަރުކާރު ނުބައިކުރެވޭނީވެސް އުމުރުން ދުވަސްވީ މީހުން ލައްވާ މިކަހަލަ ކަންކަން ކުރުވައިގެން.\nހަގީގަތުގަ ނައީމާއްތަ އަކީ ބިޝާމާ، ޝަފީއާއާ، ފިލްޒާއަށްވުރެވެސް މާ ވަރުގަދަ އަންހެނެއް.\nމެޑަމް އަށްވުރެވެސް ނައީމައްތަގެ މަގުބޫލުކަން މާބޮޑު. މިނިސްޓަރު ސައީދަށް ނައީމައްތަގެ ފަރާތުން ވަރަށް ސަލާމް.\nނަޢީމާއްތައަށް ހެޔޮވިސްނުން ދެއްވައި، މިފަދަ ޙަރަކާތްތަކުން އެއްކިބާވެ ހެޔޮކަންތައްތަކުގައި އުޅުމުގެ ހެޔޮ ތައުފީޤު ދެއްވާށި! އާމީން.\nމީގައުމީ ކަމެއް ނުބައި ވެރިޔެއްގެ ކިބައިން ގައުމު ސަލާމަތް ކުރުމައް ވުރެ ހެޔޮކަމެއް ނިކަން ކިޔާދީބަލަ\nނައީމައްތައަށް މިގައުމުގެ ނުބައި ވެރިން އެނގޭކަން ނަސީބު...\nހާދަ ރީތި ދެ ފުލުސް ކުދިންނޭ ނައީމަދައްތަ ހައްޔަރު އެ ކުރަނީ އަޅެ މަގޭ ހައްޔަރުކުރަން އެދެކުދިން އަނަނާނެނަމަ ހާދަރަނގަޅޭ.\nޖައްސާލަބަލަ މުޒް އަކައް. ގޭގަ އޮތީމަވެސް ޕެޕް ސޫޕް އެބަ ޖަހާ. އެހެން ވީމަ ނާންނަން ވީ ސަބަބެއް ނެތްތާ.\nބަލި ކަށިވެފައިތިބޭ ޢުމުރުން ދުވަސްވީ އަންހެން ކަނބަލުންދެކެ މިހާ ޖެހިލުންވާ ސަރުކާރަކުން ޤާނޫނު އަސާސީ ދެކެ ކިހާ ބިރެެއް ގަންނާނެތޯ؟


ADK Muvazafun kuda aailaa eh hevvaladhy Dhivehin rovvalaifi\nއޭޑީކޭޭގެ މުވައްޒަފުން ކުޑާ އާއިލާއެއް ހެއްވާލަދީ ދިވެހިން ރޮއްވާލައިފި\n- 1 year ago0- މުއައްލިމް އިބްރާހިމް\nއަޅުގަނޑުމެން އެންމެން މިދަނީ ރަަމަޟާންމަހުގެ ފަހު ދިހައިގެ ދުވަސްތައް ގުނަމުންނެވެ. އަޅުކަމުގައި މަސްއޫލުވެ، ހެޔޮދަރުމައާއި ސަވާބު ހޯދުމަށް މަސައްކަތް ކުރަމުންދާ ހިނދު، އަޅުގަނޑުމެން ފަދައިން އުފާވެރި ދިރިއުޅުމެއްގެ ނަސީބު ނެތް ކިތައް ބަޔަކު މި ދުނިޔެ މަތީގައި ވާނެތޯ ވިސްނާލިންތޯއެވެ. އެފަދަ ކިތަންމެ ބަޔަކު މި ދިވެހިރާއްޖޭގައިވެސް އުޅެމުން އެބަދެއެވެ. އާންމުންގެ ލޮލަށް ފެންނަ ހާލުގައާއި ނުފެންނަ ހާލުގައެވެ.\nމިއީވެސް އެފަދަ އާއިލާއެއްގެ ވާާހަކައެވެ. އަސާސީ ބޭނުންތައް ނުފުދި، އެތަކެއް އުފަލާއި ހިިނިތުންވުމުން މަހުރޫމްވެފައިވާ ލ.ހިތަދޫގެ އާއިލާއެއްގެ ވާހަކައެވެ.\nފަސް ކުދިންނާއި އެކުދިންގެ މަންމަ އުޅެނީ ބާ ޖިފުޓިގަނޑެއް ފަދަ ތަނެއްގައެވެ. ބިންމަތީގައި އަޅާލާނެ އެންމެ ބާާ ގޮދަޑި ގަނޑެކެވެ. އެ ހުރިހާ ކުދިން ނިދަނީ އެ ގޮދަޑީގެ މަތީގައެވެ. ސްކޫލަށް ދިއުމާއި ތައުލީމު އުނގެނުމުގެ އަސާސީ ހައްގު އެކުދިންނަށް ލިބިފައި ނުވެއެވެ. ފާހަނަ ކުރުމަށް އެ ފަރާތްތައް ދާންޖެހެނީ އަތިރި މައްޗަށެވެ. ބަައްޕައެއްގެ ލޯތްބާއި އަޅާލުމަކީ އެކުދިން ދަންނަ އިހުސާސެއް ނޫނެވެ.\nއެ ނިކަމެތިކަމުގައި އެ ކުދިންގެ މަންމަ އެކުދިން ބަލާބޮޑު ކުރެވޭތޯ މަސައްކަތް ކުރަމުންދެއެވެ. އެހެނަސް އެ މަންމައަކީވެސް އެކި ކަހަލަ ގޯނާއާއި ފުރައްސާރައިގެ ޝިކާާރައަކަށް ވެފައިވާ ފަރާތެކެވެ.\nއެ ހިތާާމައިގެ އިހުސާސުގައި އެފަރާތްތައް ޣަރަގުވަމުން ދިޔަ ހިނދު، އެހީތެރިކަމުގެ އަތެއް ދިއްކޮށްލީ ރާއްޖޭގެ ވިޔަފާރި ކުންފުންޏެކެވެ. އޭޑީކޭ ޓްރޭޑިންގްގެ ފަރާތުން ރާއްޖޭގެ ނިކަމެތި އާއިލާތަކަށް އެހީވުމުގެ ސިލްސިލާާގެ ދަށުން މިފަހަރު އެހީތެރިވީ މި އާއިލާއަށެވެ.\nއެގޮތުން އެ ކުންފުނިން ވަނީ އެ އާއިލާ ދިރިއުޅެމުންދިޔަ ބާ ޖިފުޓިގަނޑު، ދިރިއުޅެވޭ ފެންވަރުގެ ރަނގަޅު ތަނަކަށް ބަދަލުކޮށްލައި އެތަނަށް ފަރުނީޗަރުތައް ވައްދާފައެވެ. އެގޭގެ ސްކޫލަށް ދާ އުމުރުފުރައިގެ ކުއްޖާ އަލުން ސްކޫލަށް ވައްދައި، އުފާވެރި ދުވަސްތަކެއްގެ ބިންގާ އަޅައިދީފައެވެ.\nމި ހުރިހާ ކަމެއްވެސް މުޅިން ހިލޭ ސާބަހަށެވެ. ހެޔޮކަމުގެ އަތެއް ދިއްކޮށްލުމުގެ މަތިވެރި ނިޔަތުގައެވެ.\nނަވީން މިއީ ދިވެހި ޑިޒްނީ ޕްރިންސެއްތަ؟03 days ago\nޔަންގް ލީޑަރުންގެ ގޮފީގެ އަހަރީ އީދު ޕްރޮޖެކްޓް، މިފަހަރު ވާޗުއަލްކޮށް!01 month ago\n"ދަ އަންބްރެއްލާ އެކެޑަމީ"ގެ ދެވަނަ ސީޒަން އަންނަ މަހުގެ 31ވަނަ ދުވަހު ނެޓްފްލިކްސްއަށް އަންނަނީ01 month ago\nއަނަސް: ލޮކްޑައުންގެ ހާލަތުގައިވެސް ބުޅާތަކަށް ކާންދިނުމުގައި!21 month ago\nއިކްއޭޓިކް ވައިބްގެ "މަގޭ އީޕީ" މިރޭ ނެރެނީ02 months ago\nމަނީ ހެއިސްޓްގެ ރޯލްތައް ދިވެހި ފިލްމީ ތަރިން ކުޅެފިނަމަ ކުޅޭނީ މިތަރިން! 82months ago\nމެލޭޝިޔާގެ ކުންފުންޏަކަށް އެޗްޑީސީން 22 މިލިޔަނަށްވުރެ ގިނަ ޑޮލަރު ދޭން ހުކުމްކޮށްފި06 hours ago\nކޮވިޑް-19 އާއި ގުޅިގެން ގްރެވިއަރއިން ހެޔޮ އަގުގައި ވެއްޔާއި ހިލަވެލި ފޯރުކޮށްދެނީ22 days ago\nޖޫންމަހުގެ ކަރަންޓް ބިލުން 40 އިންސައްތަ ސަބްސިޑީގެ ގޮތުގައި ކަނޑާލައި، އަލުން ބިލް ފޮނުވަނީ05 days ago\nކަރަންޓް ބިލްތައް ކުއްލިއަކަށް ބޮޑުވެ، ރައްޔިތުން އިންތިހާއަށް ރަތަށް!05 days ago\nސަރުކާރަށް ލިބެންވާ ރިސޯޓް ކުލިތަކާއި އެހެނިހެން ކުލިތައް ދެއްކުން ފަސްކޮށްދީފި01 week ago\nޓީއެމްއޭގެ ހިއްސާދާރުކަމަށްވާ ބެއިން ކެޕިޓަލުން ވާރޖިން އޮސްޓްރޭލިޔާ ގަނެފި01 week ago\nދުފި: އާންމު ދުފުމަށް ގެނުވި ތަފާތު ބަދަލެއް!21 week ago\nނިއުނޯމަލްގައި ދަތުރުތައް ފެށުމުން ހަތަރު ގަޑިއިރު ކުރިން އެއާޕޯޓަށް ދާންޖެހޭނެ: އެމްއޭސީއެލް02 weeks ago


Farudhee zinmma adhaa nukuranyaa accident thah madheh nuvaane: Minister | Mihaaru\nޓްރާންސްޕޯޓް މިނިސްޓަރު އައިޝާ: ބްރިޖުން ދަތުރުކުރާއިރު އަންނަ މަހުގެ 10 ވަނަ ދުވަހުން ފެށިގެން ހެލްމެޓް އެޅުން ވަނީ މަޖުބޫރުކޮށްފައި ---ފޮޓޯ: ހުސައިން ވަހީދު/މިހާރު\nފަރުދީ ޒިންމާ އަދާނުކުރަންޏާ އެކްސިޑެންޓުތައް މަދެއް ނުވާނެ: މިނިސްޓަރު\n28 ފެބުރުއަރީ 2019 - 12:35 24 comments\nހެލްމެޓް ބެހުމުގެ ޕްރޮގްރާމް ފެށުމަށް ބޭއްވި ރަސްމިއްޔާތުގައި ވާހަކަދައްކަވަމުން މިނިސްޓަރު ވިދާޅުވީ ބަލައިލި ކޮންމެ ދިމާލަކުން ވެސް ފެންނަނީ ހިތާމަވެރި މަންޒަރާއި އަޑުތައް ކަމަށެވެ. އެހެންވެ އެ ކަންތައް މަދުކުރުމަށް ކުރާ މަސައްކަތުގައި ވީހާ ވެސް ބޮޑު އެއްބާރުލުން ދިނުމަށް އޭނާ ވަނީ އެދިވަޑައިގެންފަ އެވެ.\n"އެކްސިޑެންޓުތައް މަދުކުރަން އުޅުނަސް އެކަން މަދެއް ނުކުރެވޭނެ ތިމާގެ ފަރުދީ ޒިންމާ އަދާނުކުރަންޏާ،" ދިވެހިރާއްޖޭގެ ގައުމީ ޔުނިވާސިޓީ (އެމްއެންޔޫ) ގައި ބޭއްވި ރަސްމިއްޔާތުގައި މިނިސްޓަރު ވިދާޅުވި އެވެ.\nމިދިޔަ އޮގަސްޓް މަހު ހުޅުވި ބްރިޖާ އެކު މަގުމަތީގެ އެކްސިޑެންޓުތައް ވަނީ ކަންބޮޑުވާ ވަރަށް އިތުރުވެފަ އެވެ. އޭގެ ތެރޭގައި ނުރައްކާތެރި އެކްސިޑެންޓުތައް ހިނގައި ގިނަ ބަޔަކަށާއި ތަކެއްޗަށް ވަނީ ގެއްލުން ލިބިފަ އެވެ. އެހެންވެ އެކަންތައް މަދުކުރުމަށް ސަރުކާރުން ވަނީ ބްރިޖުން ދަތުރުކުރާއިރު އަންނަ މަހުގެ 10 ވަނަ ދުވަހުން ފެށިގެން ހެލްމެޓް އެޅުން މަޖުބޫރުކޮށްފަ އެވެ.\nސަރުކާރުގެ ފުރަތަމަ 100 ދުވަހުގެ ތެރޭގައި 5000 ހެލްމެޓް ބެހުމަކީ ރައީސް އިބްރާހިމް މުހައްމަދު ސޯލިހުގެ ވައުދެކެވެ. އެ ހެލްމެޓްތައް ދޭން ނިންމާފައިވަނީ ދެ ގަޑިއިރުގެ ތަމްރީނު ފުރިހަމަކުރާ ބަޔަކަށެވެ.\nޓްރާންސްޕޯޓް އޮތޯރިޓީން ބުނިގޮތުގައި މާލެ ސަރަހައްދަށް ބަހަން ނިންމާފައިވަނީ 3000 ހެލްމެޓެވެ. އެއީ ބޮޑެތި މީހުންގެ 2500 ހެލްމެޓް އަދި ކުޑަކުދިންގެ 500 ހެލްމެޓެވެ.\nއިތުރު ލިޔުންތައް މަގުމަތީގެ އެކްސިޑެންޓް ޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ހެލްމެޓް އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


Tokyo Olympics aa medhu dhevana visnumakah dhaan jehey\nއޮލިމްޕިކް ގޭމްސްއާ މެދު އަލުން ވިސްނުމަށް އެތައް ބަޔަކު އަންނަނީ ގޮވާލަމުން\nޓޯކިޔޯ އޮލިމްޕިކްސްއާ މެދު ދެވަނަ ވިސްނުމަކަށްދާން ޖެހޭ\n17 އޭޕްރީލް 2021 - 05:36:15\nކޮވިޑުގެ ބަލިމަޑުކަމާ ގުޅިގެން ޖަޕާނުން އަމަލު ކުރަމުން އަންނަ ގޮތްތަކަށް ބަލާއިރު، އޮލިމްޕިކް ގޭމްސް މިއަހަރު ބޭއްވުމާ މެދު ދެވަނަ ވިސްނުމަކަށް ދާން ޖެހޭ ކަމަށް ސިއްހީ މާހިރުން ބުނަން ފަށައިފިއެވެ. މިދިޔަ އަހަރު ޓޯކިޔޯގައި ބޭއްވުމަށް ކަނޑައެޅުނު އޮލިމްޕިކްސް މިހާރު ބާއްވަން ނިންމާފައިވަނީ މި އަހަރުގެ ޖުލައި- އޮގަސްޓްގައެވެ.\nމި އަހަރުގެ ޖުލައި މަހަށް އޮލިމްޕިކްސް ފަސްކޮށްފައިވާއިރު، ސިއްޙީ ތަޖުރިބާކާރުން ބުނަމުން އަންނަނީ އެ މުއްދަތުގައިވެސް އޮލިމްޕިކްސް ބޭއްވުމަކީ ނާދިރުކަމެއް ކަމަށެވެ. ވަކިން ޚާއްސަކޮށް ކޮވިޑާ ގުޅިގެން ޖަޕާނުގައި އަމަލު ކުރަމުން އަންނަ ގޮތުގެ ސަބަބުން ގޭމްސްއާ މެދު ދެވަނަ ވިސްނުމަކަށް ދިޔުމަށް ސިއްހީ ހިދުމަތްތެރިން އަންނަނީ ގޮވާލަމުންނެވެ. ޖަޕާނުގެ އެއްހާސް ޑޮކްޓަރުންގެ މެދުގައި ކުރެވުނު ސަރވޭއެއްގައި ހަތްދިހަ ފަސް އިންސައްތަ ޑޮކްޓަރުން ބުނެފައިވަނީ އެންމެ ރަނގަޅު ގޮތަކީ އޮލިމްޕިކްސް ފަސްކުރުން ކަމަށް އެ ސަރވޭއާ ހަވާލާދީ ރޮއިޓަރސްއިން ރިޕޯޓްކޮށްފައިވެއެވެ.\nއޮލިމްޕިކް ގޭމްސް ފެށެން މިހާރު ސަތޭކަ ދުވަހަށްވުރެ ގާތްވެފައިވާއިރު، ޖަޕާނުގައި ކޮވިޑު ވެކްސިން ދީފައިވަނީ އާބާދީގެ އެއް އިންސައްތައަށްވުރެވެސް މަދު ބަޔަކަށެވެ. ޖަޕާނުގައި ކޮވިޑުގެ ކަންތަކުގައި އަމަލުކުރަމުން އަންނަ ގޮތާއި މެދު އެ ގައުމުގެ ސިއްހީ ހިދުމަތްތެރިންގެ މެދުގައި ކަން ބޮޑުވުންތައް ހުރިއިރު، ސިޔާސީ ބޭނުމެއްގައި އޮލިމްޕިކްސް ބޭއްވުމަކީ ރަނގަޅު ކަމެއް ނޫންކަމަށްވެސް އެތައް ބަޔަކު އަންނަނީ ބުނަމުންނެވެ.\nމިއަހަރުގެ ޖުލައިއަށް ފަސްކޮށްފައިވާ ޓޯކިޔޯ އޮލިމްޕިކްސް ކެންސަލް ކުރަން ޖެހުމަކީ އެކަށީގެންވާ ކަމެއް ކަމަށް އިންޓަރނޭޝަނަލް އޮލިމްޕިކްސް ކޮމިޓީގެ ރައީސް ތޯމަސް ބާކްވެސް ކުރިންވަނީ ވިދާޅުވެފައެވެ. މިދިޔަ އަހަރުގެ ޖުލައި މަހު ބޭއްވުމަށް ތާވަލުކޮށްފައިވާ އޮލިމްޕިކްސް ވަނީ މި އަހަރުގެ ޖުލައި އަށް ފަސްކޮށްފަ އެވެ. އޮލިމްޕިކްސް ފަސްކުރީ ދުނިޔޭގައި ހަލުއި ކަމާއި އެކު ފެތުރެމުންދާ ކޮރޯނާ ވައިރަހާއި ގުޅިގެން ގޭމްސް ބޭއްވޭނެ ގޮތެއް ނެތުމުންނެވެ.


League ge 1 vana magaamu Inter in dhamahahttaifi - vNews.mv\nލީގުގެ އެއް ވަނަ މަގާމް އިންޓައިން ދަމަހައްޓައިފި\nމުހައްމަދު ޝާން އަބްދުﷲ 22 September 2019, 10:21\nއިޓާލިއަން ލީގުގެ އެއް ވަނަ މަގާމު އިންޓަ މިލާނުން ދަމަހައްޓައިފި އެވެ.\nއިންޓައިން މިމަގާމް ދެމެހއްޓީ ރޭ ވާދަވެރި އޭސީ މިލާނާ ދެކޮޅަށް ކުޅުނު މެޗް 2-0 ލަނޑުން ކާމިޔާބު ކޮށްގެންނެވެ.\nދެޓީމުގެ ފަރާތުން ވެސް ފޯރިގަދަ ކުޅުމެއް ފެނިގެން ދިޔަ މިމެޗުގެ ފުރަތަމަ ލަނޑު މެޗުގެ 49 ވަނަ މިނެޓުގައި އިންޓަ މިލާނަށް ކާމިޔާބު ކޮށްދިނީ މިޑްފީލްޑަރު މާސެލޯ ބްރޮޒޯވިޗް އެވެ. އަދި މެޗުގައި އިންޓައިން ޖެހި އެޓީމުގެ ދެ ވަނަ ލަނޑު 78 ވަނަ މިނެޓުގައި ކާމިޔާބު ކޮށްދިނީ ރޮމެލޫ ލުކާކޫ އެވެ.\nމިލާން ޑާބީގެ ގޮތުގައި މަޝްހޫރުވެފައިވާ މިމެޗުން އިންޓަ ހޯދި މޮޅާ އެކު ލީގް ތާވަލްގެ އެއް ވަނަ މަގާމްގައި އެޓީމް އޮތީ މިހާތަނަށް ކުޅުނު ހަތަރު މެޗުން ލިބުނު 12 ޕޮއިންޓައެކު އެވެ. މިމެޗުން ބަލިވި އޭސީ މިލާން އޮތީ މިހާތަނަށް ކުޅުނު ހަތަރު މެޗުން ލިބުނު ހަ ޕޮއިންޓާއެކު ހަތް ވަނަ މަގާމްގައެވެ.\nމީގެ އިތުރުން ލީގުގައި ރޭ އެންމެ ފަހުގެ ޗެމްޕިއަން ޔުވެންޓަސް ވަނީ ވޯރޯނާއާ ދެކޮޅަށް ކުލުނުު މެޗު 2-1 ލަނޑުން ކާމިޔާބު ކޮށްފައެވެ. މިނަތީޖާއާއެކު ޔުވެންޓަސް މިވަގުތު އޮތީ ލީގުގައި މިހާތަނަށް ކުޅުނު ހަތުރު މެޗުން ލިބުނު 10 ޕޮއިންޓާއެކު ތާވަލްގެ ދެ ވަނަ މަގާމްގައެވެ.


CoronaVirus jhifaivaa 400avure gina meehunge haalu vara serious! – adduLIVE\nވައިރަސް ޖެހިފައިވާ 400 އަށް ވުރެ ގިނަ މީހުންގެ ހާލު ވަރަށް ސީރިއަސް!\nFeb 02, 2020, 13:37 އަލީ ހުޒާމް\nޗައިނާގެ ވޫހާން ސިޓީން އުފަންވި ކޮރޯނާ ވައިރަސް ޖެހިފައިވާ 400 އަށް ވުރެ ގިނަ މީހުންގެ ހާލު ވަރަށް ސީރިއަސް ކަމަށް ޗައިނާއިން ބުނެފިއެވެ.\nޗައިނާގެ ނެޝަނަލް ހެލްތު ކަމިޝަނުން ބުނީ ވޫހާން ވައިރަސް ހަލުވި ކަމާއި އެކު ފެތުރެމުން އަންނަ ކަމަށާއި، އިތުރު 45 މީހަކު ބަލީގައި މަރުވެފައިވާ ކަމަށެވެ. އަދި މިހާރުވެސް ފަރުވާ ދެމުންދާ 440 މީހުންގެ ހާލުވަރަށް ސީރިއަސް ކަމަށެވެ.\nޗައިނާގެ އެކި ސަރަހައްދުތަކަށް ބަލާއިރު މި ބަލި ޖެހިފައިވާ 14،380 މީހުން އެބަތިއްބެވެ. އަދި މިހާތަނަށް މަރުވި ގިނަ މީހުންނާއި އަލަށް ބައްޔަށް ޕޮޒިޓިވް ވި ގިނަ މީހުން ނިސްބަތްވަނީ ހުބޭއި ސަރަހައްދަށެވެ. އެ ސަރަހައްދުން އަލަށް 1960 މީހަކު ވަނީ ފެނިފައެވެ.\nބަލި ޖެހިފައިވާ މީހުންގެ ނިސްބަތަށް ބަލާއިރު ހުބޭއިން އެކަނި 9,074 މީހުން ވަނީ ބައްޔަށް ޕޮޒިޓިވްވެފައެވެ.\nޔުނިވާސިޓީ އޮފް ހޮންކޮންގުގެ ސައިންސްވެރިން ލަފާ ކުރާ ގޮތުގައި މި ބަލީގެ އަސަރު ވޫހާންގައި ދިރިއުޅޭ 75,815 މީހުންނަށްވަނީ ކޮށްފައެވެ. އަދި މިހާރުވެސް 43,121 މީހުން އޮބްޒަވޭޝަންގައި ތިބި ކަމަށް ޗައިނާ ނޫސްތަކުން ރިޕޯޓުކުރެއެވެ.\nމި ބަލީގައި މިހާތަނަށް 305 މީހުން މަރުވެފައިވާ އިރު ދުނިޔޭގެ 23 ގައުމަކުން ބަލި ޖެހިފައިވާ މީހުން ވަނީ ފެނިފައެވެ.\nމިއަދުގެ ވަގުތެއްގައި ޕިލިޕީންސުން ވަނީ މި ބަލީގައި މީހަކު މަރުވެފައެވެ. މި މީހާއަކީ މި ބަލީގައި ޗައިނާ ނޫން ގައުމަކުން މަރުވި ފުރަތަމަ މީހާއެވެ.\nބަލި ޖެހުނު މީހުންގެ ތެރެއިން 300އަށް ވުރެ ގިނަ މީހުން ފަރުވާއަށް ފަހު މިހާރު ދޫކޮށްލާފައިވާ ކަމަށްވެސް ޗައިނާގެ ހެލްތު ކަމިޝަނާއި ހަވާލާދީ އެގައުމުގެ މީޑިއާތަކުން ރިޕޯޓުކޮށްފައިވެއެވެ.


އަލްޓްރާ ސައުންޑް | ޓެކްނޮލޮޖީ | ޢިލްމު\nBack ކަވާސާ ޢިލްމު ޢިލްމުގެ ބައިތައް ޓެކްނޮލޮޖީ އަލްޓްރާ ސައުންޑް\n01 މާރިޗު 2006\nއަލްޓްރާ ސައުންޑް އަކީ ކޮބާ؟\nއަލްޓްރާ ސައުންޑަކީ ''އަޑުގެ ރާޅުބާނި''(Sound waves) ތަކެއްގެ ސިފައިގައި ބޭނުންކުރެވޭ ބާރު ނުވަތަ ހަރަކާތެކެވެ. މިބުނި އަޑުގެ ރާޅުބާނި ތައް ދައުރުވަނީ އިންސާނުންގެ ކަންފަތަށް އިވޭވަރަށްވުރެ، މާ ބާރު ފްރެކްއެންސީ އެއްގައެވެ. މިއަޑުގެ ރާޅުބާނި ތައް އެތެރޭގެ ގުނަވަންތަކުގައި ޖެހިފައި އައުމުން ''ސްކޭނަރ'' އިން ''ރީޑް'' ކޮށް ދެއެވެ.\nއެއާއެކު އެތެރެހަށީގެ ގުނަވަންތަކުގެ ''ސޫރަ''އެއް ސްކޭނަރު ގައި އުފައްދައި ދެއެވެ. މާބަނޑު ދުވަސްވަރު އެކްސް-ރޭ ގެ ބަދަލުގައި އަލްޓްރާ ސައުންޑް ބޭނުންކޮށް އުޅެއެވެ. އެއީ އެކްސް-ރޭ އަށްވުރެ އަލްޓްރާ ސައުންޑް މައިމީހާ އާއި، ކުޑަދަރިފުޅަށް ރައްކާތެރި އެއްޗަކަށް ވާތީ އެވެ.\nއަލްޓްރާ ސައުންޑް މަސައްކަތްކުރަނީ ކިހިނެއް؟\n''ރިއަލް ޓައިމް އަލްޓްރާ ސައުންޑް''(Real time ultra sound) އަކީ އެންމެ އާންމުކޮށް ބޭނުންކުރެވޭ އަލްޓްރާ ސައުންޑްގެ ވައްތަރެވެ. މިވައްތަރު އަލްޓްރާ ސައުންޑް ބޭނުންކުރުމުން ކުޑަދަރިފުޅުގެ ހިތުގެ ތެޅުމާއި، އަތްފައިގެ ހަރަކާތްތަކާއި، އަދި އެހެނިހެން ހަރަކާތްތައް ދައްކައިދެއެވެ. އަލްޓްރާ ސައުންޑުން އުފައްދައިދޭ މިސޫރަތަކުން ކުއްޖާ ބޮޑުވަމުން އަންނަގޮތާއި، ރަހިމުގައި އޮތް ކުދިންގެ އަދަދާއި، ޕްލެސެންޓާގެ ތެރޭގައި ކުއްޖާ އޮތް ހިސާބު ދައްކައިދެއެވެ.\n''ޑޮޕްލަރ އަލްޓްރާ ސައުންޑް''(Doppler ultra sound) އަކީ ވެސް ބޭނުންކޮށް އުޅޭ ވައްތަރެކެވެ. މިވައްތަރު ބޭނުންކުރުމުން އަޑު އިވޭ ސިގްނަލްތަކެއް ގެނެސްދެއެވެ. އަޑުގެ ރާޅުބާނިތައް ރިފްލެކްޓް ވުމުން މި ސިގްނަލްތައް ކުޑަދަރިފުޅުގެ ހިތުގެ ވިންދުގައި ހުންނަ ކަރަންޓް ސިގްނަލްތަކަކަށް ބަދަލުކޮށްލައެވެ. މި ސިގްނަލްތައް އެމްޕްލިފައިޑް ކުރުމުން މައިމީހާ އަށް ކުޑަދަރިފުޅުގެ ހިތުގެ ވިންދު ޖަހާ އަޑު އެހިދާނެއެވެ.\nމާބަނޑު ދުވަސްވަރު އަލްޓްރާ ސައުންޑް ބޭނުންކުރެވެނީ ކިހިނެއް؟\nބަލިވެ އިންނަ ކޮންމެ އަންހެނަކަށް އަލްޓްރާ ސައުންޑް އަކީ އެހާ މުހިއްމު އެއްޗެއް ނޫނެވެ. އަލްޓްރާ ސައުންޑް ބޭނުންކުރަން ޖެހޭ ނަމަ އެކަން ޑޮކްޓަރުން ބުނެދޭނެ އެވެ. އެހެން ބައެއް ޓެސްޓްތަކުން ހޯދައިނުދޭ ކަންތައްތަކާއި، މައުލޫމާތުތައް އަލްޓްރާ ސައުންޑްގެ އެހީގައި ދެނެގަނެވެއެވެ. ގިނަ ހާލަތްތަކުގައި އަލްޓްރާ ސައުންޑް ބޭނުންކުރެވެނީ ކަމެއް ދެނެގަތުމަށާއި، ކަމަކަށް ދެވޭ ފަރުވާ އެއްގެ ގޮތުންނެވެ.\nމާބަނޑު ދުވަސްވަރު އަންނަ ތަފާތު މަރުހަލާތަކުގައި ހަށިގަނޑު ރަގަޅަށް ބަލައި ޗެކްކުރުމަށް ތަކުރާރުކޮށް އަލްޓްރާ ސައުންޑް ބޭނުންކުރެވެއެވެ. ރަހިމުގެ ތެރޭގައި ކުޑަދަރިފުޅު ބޮޑުވަމުން އަންނަ ގޮތް އަލްޓްރާ ސައުންޑްގެ އެހީގައި ބެލެއެވެ. މިކަމުގެ ސަބަބުން ކުޑަދަރިފުޅުގެ ހަށިގަނޑުގައި އުނިކަމެއް ހުރިނަމަ އެކަން ދެނެގަނެވެއެވެ.\nއަލްޓްރާ ސައުންޑްގެ އެހީގައި ކުޑަދަރިފުޅާއި ގުޅޭގޮތުން ދެނެގަނެވިދާނެ ކަންތައްތަކުގެ ތެރޭގައި ކުއްޖާގެ އުމުރު، އުމުރާއި އަޅާބަލާއިރު ބަރުދަން ހުރިނެތްގޮތް، ބޮޑުވަމުން އަންނަ ނިސްބަތް، މަސްއޮތްތަން، ކުއްޖާގެ ހިތުގެ ތެޅުން، ނޭވާލުން، ހަރަކާތްތައް، ކުދިންގެ އަދަދު، ''އެމްނިއޮޓިކް ދިޔަ'' ހުރި މިންވަރު، ކުއްޖާގެ ހަށިގަނޑުގައި އުފެދޭ އުނިސިފަތައް، އަދި މިނޫނަސް ތަފާތު އެތައްކަމެއް ހިމެނެއެވެ.\n''ޑޮޕްލަރ އަލްޓްރާ ސައުންޑް'' ވިހެއުމުގެ ކުރިންނާއި، ވިހެއުމުގެ ތެރޭގައި ކުއްޖާގެ ހިތުގެ ވިންދު ނުވަތަ ތެޅުން ހުރިނެތްގޮތް ދެނެގަތުމަށެވެ. ކުއްޖާގެ ހިތުގެ ވިންދުން އެކުއްޖާގެ ދުޅަހެޔޮކަން އަންގައި ދެއެވެ. ރަހިމުގެ ލޭހޮޅިތަކާއި، ކުޑަދަރިފުޅުގެ ހަށިގަނޑާއި، ފޫޅު ދަނޑީގައި ލޭހިނގުން ހުރި މިންވަރު ދެނެގަތުމަށް ވެސް މިވައްތަރު ބޭނުންކުރެވެއެވެ.\n''ވެޖައިނަލް އަލްޓްރާ ސައުންޑް'' މާބަނޑު ދުވަސްވަރު އުފެދޭ ރިހުމާއި، ބޭރުވާ ލޭގެ އަސްލު ދެނެގަތުމަށް ބޭނުންކުރެވެއެވެ. ހަމަމިހެން ރަހިމުން ބޭރުގައި ކުއްޖާ އަށަގަތުން ފަދަ ކަންތައް ދެނެގަތުމަށް ވެސް މިވައްތަރު ބޭނުންކުރެވެއެވެ. އަދި ބަލިވެއިންނަތާ ކުރީކޮޅު ކުއްޖާގެ ހަށިގަނޑުގައި އުފެދޭ އުނި ސިފަތައް ދެނެގަތުމަށް ވެސް މިއީ ހެދުން ރަގަޅު މުހިއްމު ޓެސްޓެކެވެ.\nއަލްޓްރާ ސައުންޑް ސްކޭން ޓެސްޓް ހަދަނީ ކިހެނެއް؟\nއަލްޓްރާ ސައުންޑް ސްކޭން ޓެސްޓް ހެދުމަށްޓަކައި ގަޔަށް ފަސޭހަ ދޫހެދުމެއް ލާށެވެ. ''ޓްރާންސް ވެޖައިނަލް އަލްޓްރާ ސައުންޑް ސްކޭން'' ހަދާނަމަ އުނަގަނޑުން ތިރި ކަޝްފުކޮށް ހަމައެކަނި ފޮތިގަނޑަކުން ނިވާކުރެވެއެވެ.\nބައެއް ޓެސްޓްތަކުގައި މަސާނާ ފުރިފައި ހުންނަން ޖެހެއެވެ. މިފަދަ ހާލަތުގައި ޓެސްޓް ހެދުމުގެ އެއް ގަޑިއިރު ކުރިން ދެތިންތަށި ފެންބުއިމަށް އިރުޝާދު ދެވެއެވެ. އަދި ޓެސްޓް ހެދުމުގެ ކުރިން ކުޑަކަމުދިއުމަށް ވެސް ލަފާދެއެވެ. މަސާނާ ފުރިފައި ހުރުމަކީ ޅިދުކަށިގަނޑު ހިމެނޭ ހިސާބުގައިވާ ގުނަވަންތައް ސްކޭނަރުން ދައްކައިދިނުމަށް އެހީތެރިވެދޭ ކަމެކެވެ. މިގޮތަށް ޓެސްޓް ހެދުމުގެ ތެރޭގައި ދިމާވާ ހަމައެކަނި އުދަގުލަކީ މަސާނާ ފުރިފައި ހުރިކަމުގެ އިހްސާސްވުމެވެ.\nއަލްޓްރާ ސައުންޑް ބޭނުންކޮށްގެން ހެދޭ ގިނަ ޓެސްޓްތަކުގައި ބަލިމީހާ އުއްޑުން މޭޒެއްގެ މަތީގައި ބާއްވައެވެ. އެއަށްފަހު މޭމަތިން ފެށިގެން ފިދުމަސްގަނޑާއި ހަމައަށް ކަޝްފު ކުރެވެއެވެ. އެއަށްފަހު ދިޔާ ޖެލްއެއް ބަނޑުމަތީގައި އުގުޅައެވެ. މީގެ ބޭނުމަކީ ''ޓްރާންސްޑިއުސަރ''އާއި ހަންގަޑުގެ ގުޅުން ރަގަޅުކުރުމެވެ. އެއަށްފަހު ''ޓްރާންސްޑިއުސަރ'' ބަނޑުމަތީގައި ހަރަކާތްކުރެވެއެވެ. ''ޓްރާންސްޑިއުސަރ'' އިން ފޮނުވާ ''އަޑުގެ ރާޅުބާނި''ތައް ހަށިގަނޑަށް ވަނުމަށްފަހު އެތެރެހަށީގެ ގުނަވަނެއްގައި ޖެހުމުން ރިފްލެކްޓް ވެއެވެ. މިގޮތަށް ރިފްލެކްޓްވުމުން ކުއްޖާ ނުވަތަ އެގުނަވަނެއްގެ ސޫރަ ސްކޭނަރަށް ނަގައިދެއެވެ.\nއަލްޓްރާ ސައުންޑް ގެ ރައްކާތެރިކަމާއި ފައިދާ\nއަލްޓްރާ ސައުންޑުން ހަށިގަނޑަށް ކުރާ އަސަރު މިހާރު ވެސް ދަނީ ދިރާސާކުރެވެމުންނެވެ. ބޭނުންކުރާތާ އެތައް އަހަރުތަކެއް ވެފައިވާއިރު މައިމީހާއާއި، ކުޑަދަރިފުޅަށް އެއްވެސް ބާވަތެއްގެ ގެއްލުމެއް ލިބޭކަމަކަށް މިހާތަނަށް ފާހަގަވެފައެއް ނުވެއެވެ. އަލްޓްރާ ސައުންޑް ބޭނުންކޮށްގެން ހެދޭ ޓެސްޓްތަކުގައި ހަށިގަނޑަށް ނުރައްކާތެރި ރޭޑިއޭޝަން ތަކާއި، ބޭސްތަކާއި، ކެމިކަލްތަކެއް ބޭނުމެއް ނުކުރެއެވެ. ބައެއް ބަލިތައް ދެނެގަތުމަށްޓަކައި ވެސް އަލްޓްރާ ސައުންޑް ބޭނުން ކުރެވެއެވެ. މައިމީހާ އާއި ކުޑަދަރިފުޅުގެ ސަލާމަތަށްޓަކައި މާބަނޑު ދުވަސްވަރު އަބަދުވެސް އަލްޓްރާ ސައުންޑް ގެ އެހީގައި ހަށިގަނޑު ޗެކްކޮށް ބަލައި ހެދުމަކީ ރަގަޅު ކަމެކެވެ.


SunOnline: Report: Hima bihsaai Rubella infection: muhinmu baeh mauloomath\nހިިމަބިއްސާއި ރުބެއްލާ އިންފެކްޝަން: މުހިންމު ބައެއް މައުލޫމާތު\n1 އަހަރު2މަސް ކުރިން - 02 މާޗް 2017 3\nހިމަބިއްސާއި ރުބެއްލާއިން ދިފާއުވުމަށްޓަކައި މިހާރު ރާއްޖޭގައި ވެކްސިންދިނުމުގެ މައިހަރަކާތެއް ހިނގަމުން އެބަދެއެވެ. ހިމަބިއްސާއި ރުބެއްލާއަކީ ރާއްޖެއިން ވަރަށް މަދުން ފެންނަ (އެންމެ ފަހުން ހިމަބިހިޖެހިފައިވާ މީހަކު ފެނިފައިވަނީ 2010 ގައި) ބަލިތަކެއް ކަމުގައިވާތީ މިބަލިތަކުގެ ނުރައްކާތެރިކަން ވަނީ އަޅުގަނޑުމެންގެ ހަނދާނުން ފޮހެވިފައެވެ. މިހާރު މިހިނގަމުންދާ ފޯވައްސަކީ ހިމަބިހި ރާއްޖެއިންނައްތާލުމަށާއި ރުބެއްލާގެ ސަބަބުން ދިމާވާ އެފެދުމުގައި ހުންނަ ތަފާތުތަކުން ތުއްތު ކުދިން ރައްކާތެރިކުރުމަށްޓަކައި ހިންގޭ ހަރަކާތެކެވެ. މިލިޔުމުގައި މިދެބައްޔަށް އަލިއަޅުވާލުމާއެކު، ވެކްސިންގެ ސައިޑް އިފެކްތައަށް (ނޭދެވޭ އަސަރުތައްކަށް) ވެސް އަލި އަޅުވާލާފައިވާނެއެވެ. ބަލިޖެހުމަށްވުރެ، ހާސްބައި ރައްކާތެރީ ބަލިޖެހުމުގެ ކުރިން ވެކްސިންޖަހައިގެން މިބަލިތަކުން ދިފާއުވުމެވެ. އެހެންކަމުން ކުރިޔަށްއޮތް ޖީލުތަކަށްޓަކައި، މިބިމުން މިބަލިތައް ނައްތާލުމަށް އަޅުގަނޑުމެން ކޮންމެ މީހަކުމެ، އަޅުގަނޑުމެންގެ ފަރުދީ ޒިންމާ އަދާކުރުމަތޯ؟\nރައީސުލްޖުމްހޫރިއްޔާ، ދިވެހިރާއްޖެއިން ހިމަބިހި ނައްތާލުމުގެ ޤައުމީ ކެމްޕެއިން އިފްތިތާޙްކޮށްދެއްވުން -- ފޮޓޯ: ރައީސް އޮފީސް\nވޭތުވެދިޔަ އަހަރުތަކުގެތެރޭގައި ޢާންމު ޞިއްޙަތުގެ ދާއިރާއިން ޚާއްޞަގޮތެއްގައި ގައިންގައިން އަރާ ބަލިތައްކޮންޓްރޯލުކުރުމުގައި ކާމިޔާބީތަކެއްވަނީ ހޯދިފައެވެ. ދިވެހި ރާއްޖެ ވަނީ މިސަރަހައްދުން އެންމެ ފުރަތަމަ މެލޭރިއާއާއި ފައިލޭރިއާ އާއި ޕޯލިއޯނައްތާލި ގައުމުގެ ފަޚުރުވެރި ލަގަބުވެސް ހޯދާފައެވެ. މިކަންކަން ހާސިލްކުރެވިފައިވަނީ ވަރަށް ގިނަ ބައެއްގެ މިންނެތް މަސެއްކަތުންނެވެ. ޖުމްލަކޮށް މިކަމުގައި ހުރިހާ ދިވެހި ރައްޔިތުންގެ ހިއްސާއެބައޮތެވެ.\nހިމަބިއްސަކީ އާންމުކޮށް ކުޑަކުދިންނަށް ޖެހޭ ބައްޔެކެވެ. ވަރަށް ފަސޭހިން ގައިންގަޔަށް އަރާ ވައިރަލް އިންފެކްޝަނެކެވެ. މިބަލި ފެތުރެނީ ނޭވާލާ ނިޒާމުންނެވެ. ކެއްސައި، ކިނބިހިއަޅައި ހަދާއިރު ބޭރުވާ ތެތްކަން ނުވަތަ ތެތްތިކީގެ ޒަރީއާއިންނެވެ. ބަލީގެ އަލާމާތްތައް އާންމުކޮށް ފެންނަން 10 ދަވަހާއި 12 ދުވަހާ ދެމެދުގެ މުއްދަތެއް ހޭދަވެއެވެ. ގަދަޔަށް ހުންއައުމާއި، ނޭފަތުން ފެންއައިސް، ލޯރަތްވެ، އަނގައިގެ ތެރޭގައި ކުދިކުދި ހުދު ތިކިތަކެއް ޖެހުމަކީ މިބަލީގެ އަލާމާތްތަކެވެ. މިއަލާމާތްތަކާއިއެކު މޫނާއި ކަރުންފެށިގެން މުޅި ހަށިގަނޑަށް ފެތުރޭ ބިހިތަކެއް (ރޭޝް) ކުޑަ ދުވަސްކޮޅެއްގެ ތެރޭގައި ފެނެއެވެ.\nމިބައްޔަކީ ވަކި ޚާއްސަ ފަރުވާއެއް އޮންނަ ބައްޔެއް ނޫނެވެ. މިބަލިޖެހޭ ކުޑަކުދިންނާއި ހަށިގަނޑުގެ ދިފާއީބާރު ދެރަ މީހުންނަށް މިބަލީގެ ނުރައްކާ އިތުރެވެ. މިވައިރަހުގެ އަސަރުގެ ސަބަބުން އެހެނިހެން އިންފެކްޝަންތަކަށް ހުށަހޮޅެއެވެ. ދިގުމުއްދަތަކަށް ބޭރަށް ހިންގުމާއި އަނގަޔާއި، ގޮހޮރާއި ފުރަމޭގެ އެހެނިހެން މައްސަލަތައްވެސް ދިމާވުންއެކަށީގެންވެއެވެ. ނިއުމޯނިޔާ އަކީ ހިމަބިހީގެ ސަބަބުން ޖެހޭ އާންމު ބައްޔެކެވެ. މީގެ ސަބަބުން ފުއްޕާމެއިން ބައެއް ހަލާކުވުން ވެސް އެކަށީގެންވެއެވެ. ސިކުނޑީގެ އިންފެކްޝަންޖެހުމުގެ ސަބަބުން، ވާގިނެތުމާއި، ހިނގާބިނގާވެއުޅުން ފަދަ އާންމު ހަރަކާތްތަކަށް ވެސް ދަތިވުން އެކަށީގެންވެއެވެ. ކުޑަކަމު ދިޔުމާއި ބޮޑުކަމު ދިޔުމުގައި އިޚްތިޔާރެއް ނެތުންވެސް އެކަށީގެންވެއެވެ. ލޯފަންވުންވެސް އެކަށީގެންވެއެވެ.\n10 އަހަރުން ދަށުގެ ކުދިންގެ ތެރެއިން ވެކްސިން ނުޖަހާ %90 ކުދިންނަށް މިބަލިޖެހެއެވެ. މިބަލިޖެހޭ ކުދިންގެ %10 ކުދިން މިބަލީގައި މަރުވެއެވެ. މިގޮތުން، 2015 ވަނަ އަހަރު މުޅިދުނިޔެއިން 134،200 ކުޑަކުދިން މިބަލީގައި ވަނީ ދުނިޔެ ދޫކޮށްފައެވެ.\nމާބަނޑު މީހަކަށް ހިމަބިހި ޖެހިއްޖެ ނަމަ، ބައިގެން ދިޔުމާއި، ދަރިފުޅު ބަނޑުގައި މަރުވުންފަދަ ކަންކަން ދިމާވުން އެކަށީގެން ވެއެވެ. ދުވަސް ނުފުރާ ވިހެއުމަކީވެސް ދިމާވާ ކަމެކެވެ.\nހިމަބިހިން ރައްކާތެރިވުމަށް ދެވޭ ވެކްސިން:\nހިމަބިހީގެ ނުރައްކަލުން ސަލާމަތްވުމަށްޓަކައި ދުނިޔޭގެ އެކިކަންކޮޅުތަކުގައި ވެކްސިންދޭން ފެށިތާ 50 އަހަރަށްވުރެން ގިނަ ދުވަސް ވެއްޖެއެވެ. 2015 ވަނަ އަހަރު ނިމުނު އިރު ދުނިޔޭގެ %85 ކުދިންނަށް އުމުރުން2އަހަރު ވުމުގެ ކުރިން މީސްލްސް ވެކްސިންގެ ފުރުތަމަ ޑޯޒް ދެވިފައިވެއެވެ. އަދި މި މުއްދަތުގެތެރޭގައި 160 ގަމަކުން ނެޝަނަލް ވެކްސިނޭޝަން ޝެޑިއުލްގައި މީސްލްސްގެ ދެވެނަ ޑޯޒްވެސްވަނީ ހިމަނާފައެވެ. (ދުނިޔޭގެ ޞިއްޙަތު ޖަމުޢްޔާ)\nދިވެހި ރާއްޖޭގައި މިވެކްސިން ތަޢާރަފްކުރެވިފައިވަނީ 1983 ވަނަ އަހަރުއެވެ. 2005 ވަނަ އަހަރާއި 2006 އަހަރު އެމް.އާރ. (މީސްލްސް – ރުބެއްލާ) ވެކްސިން ކެމްޕޭނެއް ހިނގުމަށްފަހު، 2007 ވަނަ އަހަރުން ފެށިގެން ހިމަބިއްސައް ދެވޭ ވެކްސިންގެ ދެވަނަ ޑޯޒެއް ނެޝަނަލް އިމިއުނިޒޭޝަން ޝެޑިއުލަށް އިތުރުކުރެވުނެވެ. އެމް.އެމް.އާރު (މީސްލްސް-މަމްޕްސް-ރުބެއްލާ) ވެކްސިން ދޭން ފެށުމާ އެކުގައެވެ.\nނެޓްބޯޅަ ކުޅުންތެރިއާ އީމާ އަބްދުއް ސައްތާރު އެމްއާރް ވެކްސިން ޖަހަނީ-- ފޮޓޯ/ނެޓްބޯޅަ އެސޯސިއޭޝަން---\nހިމަބިހިން ދިފާއުވުމަށް ދެވޭ ވެކްސިން ޖެހުމުން ފެނިދާނެ ބައެއްކަންތައްތައް:\nވެކްސިން ޖަހާތާ 24 ގަޑިއިރުގެ ތެރޭގައި ވެކްސިންޖެހިތަނަށް ތަދުވެ، ކޮންމެވެސް ވަރެއްގެ ރަތްކަމެއް ހުރުން ނުވަތަ ތަދުވުން އެކަށީގެންވެއެވެ. އެއްވެސް ފަރުވާއަކާ ނުލާ އާންމުގޮތެއްގައި ދެތިން ދުވަހުގެ ތެރޭގައި މިކަން ރަނގަޅުވެއެވެ.\nވެކްސިން ޖަހާކުދިންގެ %5-15 ކުދިން މަޑު ހުމެއް އައުން އެކަށީގެންއެވެ. އާންމުކޮށް ހުންއަންނަނީ ވެކްސިން ޖަހާތާ7ދުވަހާއި 12 ދުވަހާ ދެމެދުގައެވެ. މިހުން ދެދުވަހެއްގެ ތެރޭގައި ވިހެލައެވެ. ވެކްސިން ޖަހާ %2 ކުދިންގެ ގައިގައި ބިހިތަކެއް ނެގުން އެކަށީގެންވެއެވެ.\nވެކްސިންގެ ދެވަނަ ޑޯޒާއެކު ނޭދެވޭ އަސަރު ފެންނަ ނިސްބަތް މިއަށްވުރެންވެސް މަދެވެ.\nރުބެއްލާއަކީ (ނުވަތަ ޖަރމަން މީސްލްސްއަކީ) ގައިންގަޔަށް އަރާ ބައްޔެކެވެ. މިބަލިވެސް ޖެހެނީ ވައިރަހެއްގެ ޒަރީއާއިންނެވެ. މިބަލީގެ އަސަރުތައް އާންމުކޮށް ފެންނަން ފަށަނީ ޖަރާސީމުގެ އަސަރުކުރާތާ ދެ ހަފްތާ ނުވަތަ ތިން ހަފްތާތެރޭގައެވެ. މިއީވެސް ނޭވާލާ ނިޒާމުން ބޭރުވާ ތެއްކަމުގެ ސަބަބުން ފެތުރޭ ބައްޔެކެވެ. ހަށިގަނޑަށް ޖަރާސީމުގެ އަސަރުކުރުމަށް ފަހު، ބަލީގެ އަސަރު ފެނުމުގެ ކުރިންވެސް އެހެންމީހުންނަށް މިވައިރަހުގެ އަސަރުކުރުން އެކަށީގެންވެއެވެ. މިއިންފެކްޝަން ނުރައްކާތެރިކަމަކަށްވަނީ މިއިންފެކްޝަންގެ އަސަރު މައިމީހާގެ ފަރާތުން ބަނޑުގައި އޮންނަ ދަރިފުޅަކުރުމުންނެވެ.\nރުބެއްލާ އިންފެކްޝަނަކީ ވަރަށް ގިނަފަހަރަށް އެއްވެސް އަލާމާތެއް ނުފެންނަ ބައްޔެކެވެ. އެއްފަހަރު މިބަލިޖެހުމުން، ކޮންމެސް ވަރެއްގެ ދިފާއީ ބާރެއް ހަށިގަނޑުން އުފެއްދިކަމުގައިވިޔަސް، އެބާރު މުޅިން ފުރިހަމަ ނުވުމުގެ ސަބަބުން، އަނެއްކާވެސް މިއިންފެކްޝަން ޖެހުމުގެ ފުރުޞަތު އޮވެއެވެ.\nމިބަލީގައި ފެނިދާނެ ބައެއް އަލާމާތްތަކުގެ ތެރޭގައި ގައިގައި ބިހިނެގުން، މަޑު ހުމެއް އައުން، ލޮލު ރޯގާގެ އަސަރުތައް (ލޮލުގައި މަޑެއްނުލާނެ)، ތައިރޮއިޑްގެ ބައެއް މައްސަލަތައް ދިމާވުމާއި ހުޅުހުޅުގައި ރިއްސުމެއް ފެނިދާނެއެވެ. ބިހިނަގަންފަށަނީ މޫނުންނެވެ. 24 ގަޑިއިރުގެ ތެރޭގައި މުޅިހަށިގަނޑަށާއި ހަތަރެސްފަޔަށް ފެތުރެއެވެ. 1 ދުވަސް ނުވަތަ2ދުވަސް ތެރޭގައި މިބިހިތައް ފިލައެވެ. ބައެއްފަހަރަށް ބިހިތައް އޮބެން 8 ދުވަސްވެސް ހޭދަވުން އެކަށީގެންވެއެވެ. ހުޅުހުޅުގައި ރިހުން މަހެއްހާ ދުވަހުގެ ތެރޭގައި ފިލައެވެ. އާންމުކޮށް ރިހުންހުންނަނީ ކަކުލާއި ކުޑަހުޅާއި އިނގިލިތަކުގައެވެ.\nރުބެއްލާ އިންފެކްޝަންގެ ސަބަބުންފުރާވަރު އުމުރުގެ ބައެއް ކުދިންގެ ކިބައިން ސިކުނޑީގެ އިންފެކްޝަން ވަރަށް މަދުންނަމަވެސް ފެނިފައިވެއެވެ.\nރުބެއްލާގެ ނުރައްކާތެރިކަން އެންމެބޮޑަށް ފެންނަނީ މާބަނޑު މީހުންނަށް މިއިންފެކްޝަން ޖެހުމުންމެވެ. މާބަނޑު މީހުންނަށް މިއިންފެކްޝަން ޖެހުމުން ބައިގެން ދިޔުމާއި ދަރިފުޅު ބަނޑުގައި މަރުވުން ފަދަ ނުރައްކާތަކަށް ހުށަހެޅެއެވެ. ކޮންޖެނިޓަލް ރުބެއްލާ ސިންޑްރޮމަކީ މައިމީހާގެ ބަނޑުގައި އޮތްވައި މިވައިރަހުގެ އަސަރުކޮށްފައިވާ ކުދިންގެ ކިބައިން އުފަންވާ ފަހުން ފެންނަ ނިޝާންތަކަށް ކިޔާނަމެކެވެ. ލޮލުގެ ފެނުމުން މަހުރޫމުވުމާއި ވިސްނުން ކޮށިވުމާއި (އިންޓަލެކްޗުއަލީ ޖެލަންޖްޑް) ހިތް އުފެދުމުގައި ތަފާތުތަކާއި އުނިކަންހުރުމާއި ކަންފަތަށް އިވުމުން މަހުރޫމްވުމަކީ ވެސް މިކަމުގައި ހިމެނޭ ދެރަކަންކަމެވެ.\nމިނުރައްކާތެރި އިންފެކްޝަން ވަނީ 2004 ވަނަ އަހަރު އެމެރިކާއިން ނައްތާލެވިފައެވެ. އަދި 2015 ވަނަ އަހަރު މިބަލިވަނީ އެމެރިކާ ބައްރުން ނައްތާލެވިފައެވެ. މިބަލިން ދިފާއުވުމަށް ވެކްސިން ދީގެންނެވެ.\n2015 ވަނަ އަހަރު ނިމުނުއިރު 147 ގައުމަކުން ވަނީ ރުބެއްލާ ވެކްސިން ނެޝަނަލް ވެކްސިނޭޝަން ޝެޑިއުލްގައި ހިމަނާފައެވެ. (ދުނިޔޭގެ ޞިއްޙަތު ޖަމުޢްޔާ). ކުރިން ވެސް އިޝާރާތްކުރިފަދައިން ދިވެހި ރާއްޖޭގައި ވެސް މިވެކްސިން ވަނީ މިހާރު ނެޝަނަލް އިމިއުނައިޒޭޝަން ޝެޑިއުލްގައި ހިމެނިފައެވެ.\nރުބެއްލާ ދިފާއުވުމަށް ދެވޭ ވެކްސިން ޖެހުމުން ފެނިދާނެ ބައެއްކަންތައްތައް:\nރުބެއްލާ ވެކްސިން ޖެހުމަށްފަހު އެންމެ އާންމުކޮށް ފެންނަ އަސަރަކީ ހުޅުހުޅުގައި ރިއްސުމެވެ. އާންމުކޮށް އަލާމާތްތައްފެންނަން ފަށަނީ ވެކްސިންޖަހާތާ 1 ހަފްތާ ނުވަތަ3ހަފްތާ ފަހުންނެވެ.2ހަފްތާއެއްހާ ދުވަހުގެ ތެރޭގައި ރިހުން ފިލައެވެ. މިމައްސަލަ ދިމާވަނީ ވެކްސިން ޖަހާ މީހުންގެ ތެރެއިން %25 މީހުންނަށެވެ. މިކަން އާންމުކޮށް ފެންނަނީ އަންހެނުންގެ ކިބައިންނެވެ. މިވެކްސިން ޖަހާ ފިރިހެނުންނާއި ކުޑަކުދިންގެ ކިބައިން މިކަން ފެނުމަކީ ވަރަށް ނާދިރު ކަމެކެވެ (%3-0). މީގެ އިތުރުން މަޑު ހުމަކާއެކު ބިހިނެގުމާއި ގޮށްލުމާއި ގައިގައިރިއްސުން ވެސް ހުރެދާނެއެވެ. ޕްލޭޓްލަޓް ދަށްވުމަކީ މިވެކްސިންނާ ގުޅިގެން ވަރަށް މަދުން ފެންނަކަމެކެވެ.\nވެކްސިން ޖެހުމަށްފަހު އެލާރޖިކް ވުމަކީ ވަރަށް ވަރަށް ނާދިރުކަމެކެވެ. އެލާރޖިކްވަނީ ވެކްސިންގައި ބޭނުންކުރެވޭ އެންޓިބަޔޯޓިކް ކަމުގައިވާ ނިޔޯމައިސިން ނުވަތަ ވެކްސިން އުފެއްދުމުގައި ބޭނުންކުރެވޭ ޖެލާޓިންނަށެވެ.\nރާއްޖެއިން ވެސް ކޮންޖެނިޓަލް ރުބެއްލާ ސިންޑްރޮމް ކުރިން ފެނެއެވެ. ނަމަވެސް، ވެކްސިން ތައާރަފްކޮށް 2005 އަހަރާއި 2006 ވަނައަހަރުގެ ތެރޭގައި ފުރާވަރުކުދިންނަށް މިވެކްސިން ދިނުމުގެ ގައުމީ ހަރަކާތް ހިންގިފަހުން މިއިންފެކްޝަން ފެނުންވަނީ މަދުވެފައެވެ.\nހިމަބިއްސާއި ރުބެއްލާ ރާއްޖޭން މުޅިން ނައްތާލެވޭނީ އާބާދީގެ ބޮޑުބައަކަށް ވެކްސިންދެވިގެންނެވެ. މިގޮތުން މިހާރު ހިނގަމުން ދާ ގައުމީ ހަރަކާތުގެ މަގްސަދަކީ އާބާދީގެ %93 އާއި %95 މީހުންނަށް މިވެކްސިން ދެވިފައިވާކަން ކަށަވަރުކުރުމެވެ. ދުނިޔޭގެ ޞިއްޙަތު ޖަމުޢްޔާގެ ދެކުނުއިރުމަތީ އޭޝިޔާ ސަރަހައްދުގެ ހުރިހާގައުމަކުން 2020 ވަނަ އަހަރު އަންނަންވާއިރަށް މިބަލި ނައްތާލުމަށްވަނީ އަމާޒުކޮށްފައެވެ. މިހާރު ކުރިޔަށްދާ ކެމްޕޭނު ކާމިޔާބު ކަމާއެކު ހިނގުމުން މިސަރަހައްދުން މިލަނޑުދަނޑި ހާސިލުކުރާ އެންމެ ފުރަތަ ގައުމުކަމުގައި ދިވެހި ރާއްޖެ ހިމެނިގެންދާނެއެވެ.\nމިހާރު މިބަލިތައް ނުފެންނަނީ ކީއްވެ؟\nކުރިންވެސް އިޝާރާތްކުރިފަދައިން މިބަލިތައް ރާއްޖެއިން މިހާރު ނުފެންނަނީ މިބަލިތަކުން ދިފާއުވުމަށްޓަކައި ދެވޭ ވެކްސިން ރާއްޖޭގެ ނެޝަނަލް އިމިއުނައިޒޭޝަން ޝެޑިއުލްގެ ތެރޭގައި ހިމަނައި ވެކްސިންދެވެމުންދާތީއެވެ. މިހާރު މިހިންގޭ ހަރަކާތުގެ މަގްސަދަކީ "ހާރޑް އިމިއުނިޓީ" އިތުރުކުރުމެވެ. ގައިންންގަޔަށް އަރާ ބަލިތަކުން ދިފާއުވުމަށް ވެކްސިންދެވިފައިވާ މީހުންގެ ނިސްބަތް އިތުރުކޮށް ވެކްސިން ނުލިބިތިބި މަދުމީސްކޮޅަށްވެސް މީގެ ސަބަބުން ރައްކާތެރިކަން ހޯދައިދިނުމެވެ. މިކަން ހާސިލްކުރެވުމުން، މިފަދަ ބައްޔެއް ހުރިމީހަކު ރާއްޖެ އަޔަސް، ރާއްޖޭގައި މިބަލި ފެތުރިގެންނެއް ނުދާނެއެވެ. މީގެ ސަބަބުން މިފަދަ ބަލިބަލިން ދިމާވާ ނޭދެވޭ އަސަރުތަކުން އަންނަން އޮތްޖީލުތައް ރައްކާތެރިކުރެވޭނެއެވެ.\nމީސްލްސް – ރުބެއްލާ ވެކްސިން ނުޖެހޭނެ މީހުން:\nވެކްސިންގައިވާ ނިޔޯމައިސިން ނުވަތަ ޖެލަޓިނަށް އެލާރޖިކްވާ މީހުން\nދިފާއީ ނިޒާމުބަލިކަށިވާފަދަ ބޭހެއް ބޭނުންކުރާ މީހުން، މިސާލަކަށް ކެންސަރަށް ދެވޭ ބޭސް، މަތީ ޑޯޒްތަކުގައި ސްޓެރޮއިޑް ބޭނުންކުރަން ޖެހިފައިވުން، އެއްވެސް ބައްޔަކާ ގުޅިގެން އިމިއުނޯގްލޮބިއުލިން ދީފައިވުން. އިމިއުނޯގްލޮބިން ދީފައިވާނަމަ، މިވެކްސިން ޖެހޭނީ ބޭސް ދީނިމުނުތާ6މަސް ފަހުންނެވެ.\nއެޗް. އައި.ވީ އިންފެކްޝަންގެ ޝިކާރަޔަކަށްވެފައިވާ މީހުން\nމެމް.އެމް.އާރ ވެކްސިންނާއި އެމް.އާރ ވެކްސިންނާއި އޯޓިޒަމް:\nއެމް.އާރ ވެކްސިން ނުވަތަ އެމް.އެމް.އާރ ވެކްސިންނާ އޯޓިޒަމާ އެއްވެސް ގުޅުމެއް ނެއްކަން އިތުބާރުހުރި ތަފާތުއެތައް ދިރާސާތަކަކުން ވަނީ ކަށަވަރުކުރެވިފައެވެ. އޯޓިޒަމާއި އެމް.އެމް.އާރު ވެކްސިނާ ގުޅުން ހުރިކަމަށް ލިޔުނު އިނގިރޭސިވިލާތުގެ ޑޮކްޓަރެއްކަމުގައިވާ ޑރ. ވޭކްފީލްގެ ތަހުލީލުވަނީ އެތައް ސްޓަޑީއަކުން އިތުބާރުހުރި ގޮތުގައި ދޮގުކޮށްފައެވެ. މިކަމާގުޅިގެން ޑރ. ވޭކްފީލްޑް ގެ މެޑިކަލް ޕްރެކްޓިސިންގް ލައިސަންސްވެސް އިނގިރޭސިވިލާތުގެ މެޑިކަލް ކައުންސިލުން ވަނީ ބާތިލުކޮށްފައެވެ.\nމިފަދަ ކަންކަމާބެހޭގޮތުން މައުލޫމާތު ހޯދަންވާނީ ވަކިފަރާތަކަށް ނުޖެހޭ އިތުބާރުހުރި ބައިނަލް އަގުވާމީ މަރުކަޒުތަކާއި ޖަމިއްޔާތަކުންނެވެ.\nތިރީގައި މިވަނީ މިކަމާބެހޭ ގޮތުން މައުލޫމާތު ހޯއްދެވުމަށް ވިދާޅުވެވިދާނެ އިތުބާރު ހުރި ލިންކްތަކެކެވެ.\nދުނިޔޭގެ ޞިއްޙަތު ޖަމުޢްލާ؛ http://www.who.int/vaccine_safety/committee/topics/mmr/Dec_2002/en/\nސެންޓަރ ފޯ ޑިޒީޒް ކޮންޓްރޯ – އެމެރިކާ؛ https://www.cdc.gov/vaccinesafety/concerns/autism.html\nއޯޓިޒަމް. އޯރޖީ.ޔޫ.ކޭ؛ http://www.autism.org.uk/get-involved/media-centre/position-statements/mmr-vaccine.aspx\nއެމެރިކަން އެކެޑަމީ އޮފް ޕީޑިއޭޓްރިކްސް؛\nޕަބްލިކް ހެލްތް. އޯރޖީ؛ http://www.publichealth.org/public-awareness/understanding-vaccines/vaccine-myths-debunked/\nލަންޑަން ސްކޫލް އޮފް ހައިޖީން އެންޑް ޓްރޮޕިކަލް މެޑިސިން؛ http://www.lshtm.ac.uk/pressoffice/press_releases/2004/mmr_autismstudy.html\nނިންމާލަމުން ދަންނަވާނީ "ރައްކާވެތިބިއްޔާ ދަތުރޭ، ހެޔޮބަހެކޭމީ" ދިވެހި ޝާއިރަކު ވިދާޅުވެފައިވާ ވުމަކީ ވަރަށް ބޮޑު ހަގީގަތެއްކަމުގައެވެ. މިފަނޑިތަބަސް ދޮގުނުކުރައްވާށެވެ.\nސިއްހަތު ހެލްތު މިނިސްޓްރީ\nސަރވިކަލް ކެންސަރު ނުވަތަ ރަހިމުގެ ދޮރަށް ޖެހޭ ކެންސަރު 1 އަހަރު3ހަފްތާ ކުރިން\nހިިމަބިއްސާއި ރުބެއްލާ އިންފެކްޝަން: މުހިންމު ބައެއް މައުލޫމާތު 1 އަހަރު2މަސް ކުރިން\nކެންސަރު ޖެހުމަށް މެދުވެރިވާ ސަބަބުތަކާއި ކެންސަރުން ދިފާއުވުން 1 އަހަރު2މަސް ކުރިން\nކެންސަރަކީ ކޮބާ؟ 1 އަހަރު3މަސް ކުރިން\nއުފެދުމުގައި ހުންނަ ނުކުޅެދުންތެރިކަން: ސަބަބުތަކާއި ދެނެގަނެވޭ މަރުހަލާތައް3އަހަރު2މަސް ކުރިން


Fenaai Current bill in 60 million rufiya ge discount dheefi - One Online\nފެނާއި ކަރަންޓު ބިލުން 60 މިލިއަން ރުފިޔާގެ ޑިސްކައުންޓް ދީފި\nކޮވިޑުގެ ސަބަބުން ރައްޔިތުންނަށް ކުރިމަތިވެފައިވާ މާލީ ދަތިތަކަށް ލުޔެއް ދިނުމަށް ކުރަމުން އަންނަ މަސައްކަތުގެ ދަށުން، ފެނާއި ކަރަންޓު ބިލުން މިހާތަނަށް 60 މިލިއަން ރުފިޔާގެ ޑިސްކައުންޓް ދީފައިވާ ކަމަށް ފިނޭންސް މިނިސްޓްރީން ބުނެފި އެވެ.\nނެޝަނަލް އިމަޖެންސީ އޮޕަރޭޝަން ސެންޓަރުގައި މިއަދު ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އަމީރު ވިދާޅުވީ، ފެނަކަ އާއި އެމްޑަބްލިޔުއެސްސީ އަދި ސްޓެލްކޯ މެދުވެރިކޮށް ކަރަންޓާއި ފެން ބިލުން 60 މިލިއަން ރުފިޔާގެ ޑިސްކައުންޓް ދީފައިވާ ކަމަށެވެ.\nއެގޮތުން ފެން ބިލަކުން އެވްރެޖްކޮށް 235 ރުފިޔާ ކެނޑިފައިވާއިރު ކަރަންޓް ބިލަކުން އެވްރެޖްކޮށް 500 ރުފިޔާ ކެނޑިފައިވާ ކަމަށް މިނިސްޓަރު ވިދާޅުވިއެވެ.\nފިނޭންސް މިނިސްޓްރީގެ ވެބްސައިޓުގައި އާންމުކޮށްފައިވާ މައުލޫމާތަށް ބަލާއިރު އެމްޑަބްލިޔުއެސްސީ މެދުވެރިކޮށް ފެން ބިލްތަކަށް 9.8 މިލިއަން ރުފިޔާގެ ޑިސްކައުންޓް ދީފައި ވެއެވެ. އެއީ 33198 ގޭބިސީއަކަށެވެ. ފެނަކަ މެދުވެރިކޮށް 12661 ގޭބިސީއަކަށް ތިން ލައްކަ ރުފިޔާ އަދި ސްޓެލްކޯ މެދުވެރިކޮށް 558 ގޭބިސީއެއްގެ ފެން ބިލްތަކަށް އެއް ލައްކަ ރުފިޔާގެ ޑިސްކައުންޓް ދީފައި ވެއެވެ.\nކަރަންޓަށް ދީފައިވާ ޑިސްކައުންޓަށް ބަލާއިރު ސްޓެލްކޯ މެދުވެރިކޮށް 45068 ގޭބިސީއަކަށް 27.4 މިލިއަން ރުފިޔާގެ ޑިސްކައުންޓް ދީފައިވެއެވެ. އަދި ފެނަކަ މެދުވެރިކޮށް 46839 ގޭބިސީއަކަށް 22 މިލިއަން ރުފިޔާގެ ޑިސްކައުންޓް ދީފައިވާއިރު އެމްޑަބްލިޔުއެސްސީ މެދުވެރިކޮށް ތިން ލައްކަ ރުފިޔާގެ ޑިސްކައުންޓް ދީފައިވެއެވެ. އެއީ 681 ގޭބިސީއަކަށެވެ.\nގުޅޭ ޓެގު އެމްޑަބްލިއުއެސްސީ މިނިސްޓްރީ އޮފް ފިނޭންސް އެންޑް ޓްރެޜަރީ ސްޓެލްކޯ ކޮވިޑް 19 ލޮކްޑައުން އެންއީއޯސީ އިބްރާހީމް އަމީރު\nކޮވިޑުގެ މަސައްކަތްތަކަށް ކުރި ހަރަދު ހަ މިލިއަން ރުފިޔާ މަދުވެއްޖެ\nރިސޯޓުތަކުގެ ބިމު ކުލި ފަސްކޮށްދިނުމުން މިއަހަރުގެ އާމްދަނީން 900 މިލިއަން މަދުވާނެ: ފިނޭންސް މިނިސްޓަރު\nކޮވިޑާ ގުޅިގެން ވަޒީފާއަށް އަސަރުކުރި 69 މީހަކަށް 290،000 އަށްވުރެ ގިނަ ރުފިޔާ ދީފި\nފިނޭންސުން ކުއްޔަށް ދީފައި ހުރި ހުރިހާ ބިންތަކެއްގެ ކުލި6މަސް ދުވަހަށް ފަސްކޮށްދީފި


ސަން ސިޔާމް ވޯލްޑް ރިސޯޓް ޑިސެމްބަރުގައި ހުޅުވަނީ | Sandhaanu\nސަން ސިޔާމް ވޯލްޑް ރިސޯޓް ޑިސެމްބަރުގައި ހުޅުވަނީ\nއޮކްޓޯބަރ 8, 2020\nރާއްޖޭގެ މަޝްހޫރު ވިޔަފާރިވެރިޔާ އަހުމަދު ސިޔާމުގެ އެންމެފަހުން ތަރައްގީކުރި ރިސޯޓް ” ސަން ސިޔާމް ވޯލްޑް” ޑިސެމްބަރު މަހު ހުޅުވުމަށް ތައްޔާރުވާން ފަށައިފިއެވެ.\nނ.އަތޮޅުގެ ދިގުރަށުގައި ތަރައްގީކުރި މި ރިސޯޓަކީ ރާއްޖޭގެ ރިސޯޓްތަކުގެ ތެރެއިން އެންމުބޮޑު ރިސޯޓްތަކުގެ ތެރޭގައި ހިމެނޭ ރިސޯޓެވެ. މި ރިސޯޓްގެ ބޮޑުމިނުގައި 57 ހެކްޓަރު ހުރެއެވެ. ރަށް ވަށައިގެން 1.5 ކިލޯމީޓަރުގެ ފަރެއް އޮވެއެވެ.\nމިރިސޯޓް ތަރައްގީކުރި ސަންސިޔާމް ގްރޫޕްން ހާމަކޮށްފައިވާ މައުލޫމާތަށް ބަލާއިރު މި ރިސޯޓްގައި 600 ކޮޓަރި ހުރެއެވެ. 12 ވައްތަރަކަށް ޚާއްސަ ކޮށްގެން ތައްޔާރުކޮށްފައިވާ ކޮޓަރިތައް މި ރިސޯޓްގައި ހުންނައިރު މި ރިސޯޓްގައި ތަފާތު އެކި ކަހަލަ ކެއުންތައް ލިބޭ 12 ރެސްޓޯރަންޓް ހުރެއެވެ. އަދި ދުނިޔޭގެ ފެންވަރުގެ ސްޕާތައް މިރިސޯޓްގައި ހުންނާނެ ކަމަށް އެކުންފުނިން ހާމަކުރެއެވެ.\nހުރިހާ އުމުރުފުރައަކަށް ޗުއްޓީ ހޭދަކޮށްލުމުގެ ތަފާތު ތަޖުރިބާއާއެކު ތަރައްގީކޮށްފައިވާ މިރިސޯޓްގައި ކުޑަކުދިންނަށް ޚާއްސަކޮށްގެން ބޮޑު ސަރަހައްދެއް ހަދާފައިވެއެވެ. އަދި ބޮޑެތިމީހުންނަށް ޚާއްސަ ކޮށްގެން އެކި ވައްތަރުގެ ކުޅިވަރުތައް ކުޅޭނެ މާލަން ތައްޔާރުކޮށްފައިވާއިރު މޫދު ކުޅިވަރުތަކަށް ވެސް ސްޕޯޓްސް ސެންޓަރެއް މި ރިސޯޓްގައި ތަރައްގީކޮށްފައިވެ އެވެ.\nމި ރިސޯޓް ތަރައްގީކުރީ ޗައިނާގެ އެގްޒިމް ބޭންކުން 127 މިލިއަން ޑޮލަރު (ދެ ބިލިއަން ރުފިޔާ)ގެ ލޯނެއްނަގައިގެންނެވެ.\nސަންސިޔާމް ގުރޫޕުގެ ޗެއާމަން ސިޔާމް މީގެ ކުރިން ހާމަކޮށްފައިވާ ގޮތުގައި މި ރިސޯޓް ހުޅުވުމުން 2500 ވަޒީފާގެ ފުރުސަތު ހުޅުވިގެންދާނެއެވެ.\nސަންސިޔާމް ގުރޫޕުން މިހާރު ވެސް ރާއްޖޭގައި ހަތަރު ރިސޯޓެއް ހިންގަމުންގެންދެއެވެ. އެއީ ސަން ސިޔާމް އިރުުށި މޯލްޑިވްސް، އޮޅޮވެލި ބީޗް އެންޑް ސްޕާ މޯލްޑިވސް، ސަން އަކްއާ ވިލުރީފް މޯލްޑިވްސް، ސަން އަކުއާ އިރުވެލި ރިސޯޓްއެވެ. މީގެ އިތުރުން އެ ކުންފުނީގެ ރިސޯޓެއް ލަންކާގައިވެސް ހިންގަންމުން ގެންދެއެވެ. އެއީ ސަން އަކުއާ ޕަސިކުޑާ ރިސޯޓެވެ.


MTCC in Dh. atholhugai Ferry ge hidhumai fashaifi - One Online\nއެމްޓީސީސީ އިން ދ އަތޮޅުގައި ފެރީގެ ހިދުމަތް ދޭ ފެރީ --- ފޮޓޯ: އެމްޓީސީސީ\nއެމްޓީސީސީ އިން ދ އަތޮޅުގައި ފެރީގެ ހިދުމަތް ފަށައިފި\nއެމްޓީސީސީ އިން ދ އަތޮޅުގައި ލިންކް ފެރީގެ ހިދުމަތް ފަށައިފި އެވެ.\nއެމްޓީސީސީން ''ވަން އޮންލައިން'' އަށް މައުލޫމާތު ދެއްވަމުން ވިދާޅުވީ މި ހިދުމަތް ދޭން ފަށާފައި ވަނީ އިއްޔެ ކަމަށެވެ. އެމްޓީސީސީން ދ އަތޮޅުގައި ހުކުރު ދުވަސް ފިޔަވައި އެހެން ހުރިހާ ދުވަހެއްގައި ފެރީގެ ހިދުމަތް ދޭން ވަނީ ނިންމައިފަ އެވެ.\nއިއްޔެ އެމްޓީސީސީން ދ. އަތޮޅުގައި ލިންކް ފެރީ ހިދުމަތް ފެށިއިރު، ދެ ރޫޓަކުން ފެރީ ދަތުރު ކުރުމަށް ހަމަޖައްސާފައި ވެއެވެ. އެގޮތުން އެއްރޫޓުގައި ދ.މީދޫ، ދ.ރިނބުދޫ، ދ.ހުޅުދެލި އަދި ދ.ކުޑަހުވަދޫ އަށް ދަތުރުކުރުމަށް ވަނީ ހަމަޖައްސާފައެވެ. ދ އަތޮޅުގައި އެމްޓީސީސީ ލިންކް ފެރީން ދަތުރުކުރާ އަނެއް ރޫޓް ކަމަށްވާ ރޫޓް 407 ގައި ދަތުރު ކުރުމަށް ހަމަޖައްސާފައިވަނީ ދ.މީދޫ، ދ.ބަނޑިދޫ، ދ.ވާނީ، ދ.މާއެނބޫދޫ އަދި ދ.ކުޑަހުވަދު އަށެވެ.\nއެމްޓީސީސީ ދ އަތޮޅުގެ ފެރީ ރޫޓް ---\nދ އަތޮޅުގެ އެއް ރަށުން އަނެއް ރަށަށް އެމްޓީސީސީ ލިންކް ފެރީގައި 20 ރުފިޔާއަށް ދަތުރު ކުރެވެއެވެ. 100 މީހުންގެ ޖާގައިގެ މިފެރީގައި ބައިސްކަލުގެ އިތުރުން ލުއި ލަގޭޖް ގެންދެވޭނެ ކަމަށް ވެސް އެމްޓީސީސީން މައުލޫމާތު ދެއެވެ.\nއެމްޓީސީސީ އިން ޖުމްލަ6ޒޯނަކަށް އެމްޓީސީސީ ލިންކް ފެރީގެ ހިދުމަތްދެއެވެ. އެމްޓީސީސީ ލިންކް ފެރީ ހިދުމަތުގެ ޝެޑިއުލް ތިރީގައިވާ ލިންކުން ބަލައިލެވޭނެއެވެ.\nގުޅޭ ޓެގު އެމްޓީސީސީ ދ. އަތޮޅު\nދ. މީދޫ ބަނދަރު ހެދުން އެމްޓީސީސީއާ ހަވާލުކޮށްފި\nހަ ރަށެއްގެ ބަނދަރު ހެދުމުގެ މަސައްކަތް ހަވާލުކޮށްފި\nވަން ފޮޓޯ: މާފުށީ ބިން ހިއްކަން ފެށުމުގެ ރަސްމިއްޔާތު\nމާފުށި ރައްޔިތުންގެ އުންމީދު ހަގީގަތަކަށް: ބިން ހިއްކުމުގެ މަޝްރޫއު އެމްޓީސީސީން ފަށައިފި


Majileehugau Idhikolhu nehkan faahaga eh nuvey: Nasheed\nމަޖިލީހުގައި އިދިކޮޅު ނެތް ކަން ފާހަގައެއް ނުވޭ: ނަޝީދު\nކުރީގެ ޖަލްސާއެއްގައި އިދިކޮޅު މެމްބަރުން ރައްޔިތުންގެ މަޖިލީހުގައި އިހުތިިޖާޖު ކުރަނީ\nރައްޔިތުންގެ މަޖިލީހުގައި ތިއްބަވާ އިދިކޮޅު ކޯލިޝަންގެ މެންބަރުން އާންމުކޮށް ވެސް ވަގުތަށް ޖަލްސާއަށް ވަޑައި ނުގަންނަވާ ކަމަށާއި އެހެންކަމުން މިއަދުގެ ޖަލްސާއަށް ވެސް އެ މެންބަރުން ވަޑައިގެންފައި ނުވާ ކަން އެންމެ ފުރަތަމަ ފާހަގަ ނުކުރެވުނު ކަމަށް އެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއިދިކޮޅު ޕީޕީއެމް / ޕީއެންސީގެ މެންބަރުން ވަނީ މިއަދުގެ ޖަލްސާ ބޮއިކޮޓް ކޮށްފަ އެވެ. އިދިކޮޅު މެންބަރުން ޖަލްސާ ބޮއިކޮޓް ކުރި ސަބަބަކީ މިދިޔަ ހޯމަ ދުވަހުގެ ރޭ ދަންވަރު ބޭއްވި ޖަލްސާގައި ހިނގި ހަމަނުޖެހުންތަކުގެ ތެރެއިން އެ ކޯލިޝަންގެ ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމަށް އަނިޔާވުމުންނެވެ.\nއެ ޖަލްސާގައި ޝިޔާމްގެ ނަން ރައީސް ނަޝީދު އިއްވި އެވެ. އެކަމަކު ޖަލްސާ ދޫކުރައްވަން ޝިޔާމް ދެކޮޅު ހެއްދެވި އެވެ. ތަޅުމުން ޝިޔާމް ނެރުނީ އެމްޑީޕީގެ މެންބަރުންތަކެއް އޭނާ ވަށާލައި "ހިފައިގަނެގެން" ގެންގޮހެވެ. އެކަމުގެ ތެރޭގައި ޝިޔާމަށް އަނިޔާވުމުން އޭނާ ވަނީ އެ މައްސަލަ ފުލުހަށް ވެސް ރިޕޯޓްކޮށްފަ އެވެ. ފުލުހުން ދަނީ މައްސަލަ ބަލަމުންނެވެ.\nމިއަދުގެ ޖަލްސާ އިދިކޮޅު މެންބަރުން ބޮއިކޮޓް ކޮށްފައިވަނިކޮށް، ޖަލްސާގެ އެޖެންޑާގައި ފުރަތަމަ ކަމަކަށް ހިނާފައި ވަނީ ވެސް އިދިކޮޅު ޕީއެންސީގެ މެންބަރު އަދި ފެލިދޫ ދާއިރާގެ މެންބަރު އިބްރާހިމް ފަޒުލް ރަޝީދު ހުށަހެޅުއްވި ގަރާރެކެވެ. އެއީ އެ ދާއިރާގައި ހިމެނޭ ފުލިދޫގެ ގޮނޑުދޮށް ގިރާތީ މިދިޔަ ފެބްރުއަރީ މަހު އޭނާ ހުށަހެޅުއްވި ގަރާރެކެވެ.\nމަޖިލީހުގެ މިއަދުގެ ޖަލްސާ ފަށްޓަވަމުން ރައީސް ނަޝީދު ވިދާޅުވީ، ފަޒުލް ޖަލްސާއަށް ވަޑައިނުގަންނަވާތީ ގަރާރު ކުރިއަށް ގެންދެވެން ނެތް ކަމަށެވެ. ފަޒުލްއާއެކު އުޅުއްވާ މަދު މެންބަރުންތަކެއް ވެސް މިއަދުގެ ޖަލްސާއަށް ވަޑައިނުގަންނަވާ ކަމަށް ވިދާޅުވި އެވެ. އެކަމަކު އެއީ އާންމުކޮށް ވެސް ވަޑައިނުގަންނަވާ މެންބަރުންނަށްވާތީ އެ ކަން ފާހަގަ ނުވާ ކަމަށެވެ.\n"އިއްޒަތްތެރި މެންބަރު [ފަޒުލް] ތަޅުމުގައި ވަޑައިގެން ނެތް. އެ މެންބަރާއެކު އުޅުއްވާ ދެތިން މެންބަރުން ވެސް ވަޑައިނުގަންނަވާ. އެ ކަން ފާހަގަ ނުވަނީ އެ އިއްޒަތްތެރި މެންބަރުންނަކީ އާންމުކޮށް ވެސް މި ތަނަށް ވަޑައިގަންނަވާ މެންބަރުންނަށް ނުވާތީ ކަމަށް ވެދާނެ،" ރައީސް ނަޝީދު ވިދާޅުވި އެވެ.\nރައީސް ނަަޝީދު ވިދާޅުވީ، އެ އިއްޒަތްތެރި މެންބަރުން މަޖިލީހުގެ ޖަލްސާއަށް ހާޒިރުވެ މަޖިލީހުގެ މަސައްކަތުގައި ބައިވެރިވެވަޑައިގަތުމަށް ވަރަށް ބޮޑަށް އެދިވަޑައިގަންނަވާ ކަމަށެވެ. އެމަނިކުފާނު ދެކެވަޑައިގަންނަވާ ގޮތުގައި އެއީ އެ މެންބަރުން ތަމްސީލު ކުރައްވާ ދާއިރާގެ ރައްޔިތުން ވެސް ބޭނުންވާނެ ގޮތެވެ.\n"އަޅުގަނޑު އެދެނީ އިއްޒަތްތެރި މެންބަރު [ފަޒުލް] މި ތަނަށް [މަޖިލީހަށް] ވަޑައިގަންނަވަން. ދާއިރާގެ ރައްޔިތުން ވެސް އެދޭނީ ވެސް މި ތަނަށް ވަޑައިގެން މަސައްކަތް ކުރައްވަން. އެކަމަކު މިއަދު އެ ގޮތަށް ވެފައެއް ނުވޭ." ރައީސް ނަޝީދު ވިދާޅުވި އެވެ.\nމަޖިލީހުގެ ގަވާއިދުގައި ބުނާ ގޮތުން މެންބަރެއްގެ ނަން އިއްވުމަށް ފަހު ތަޅުން ދޫކުރައްވަން ދެކޮޅު ހައްދަވާނަމަ މެންބަރަކު ނެރެން އޮންނަނީ މަޖިލީހުގެ ސާޖެންޓް އޮފް އާމްސް މެދުވެރިކޮށެވެ. ނަމަވެސް އެ ޖަލްސާގައި އެމްޑީޕީގެ މެންބަރުންތަކެއް ޝިޔާމް ނެރުމުން މަޖިލީހަށާއި ރައީސް ނަޝީދަށް ބޮޑެތި ފާޑުކިއުންތައް އަމާޒުވެފައިވެ އެވެ.\nޝިޔާމަށް އަނިޔާވުމުން އޭނާ ވަނީ އޭޑީކޭއިން ފަރުވާ ހޯއްދަވައިފަ އެވެ. ޝިޔާމްގެ މައިބަދައަށާއި މޭކަށިގަނޑަށް އަނިޔާތަކެއް ލިބިފައިވާތީ ހިނގާބިނގާ ވެސް އުޅެން ދަތި ކަމަށް އޭނާ ވިދާޅުވެ އެވެ. އިތުރު ފަރުވާއަށް ރާއްޖޭން ބޭރަށް ދާން ޖެހިދާނެ ކަމުގެ އިޝާރާތެއް ޑޮކްޓަރުން ދީފައިވާ ކަމަށް ކަމަށް ވެސް އޭނާ ވިދާޅުވެފައިވެ އެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ރައްޔިތުންގެ މަޖިލިސް އިބްރާހިމް ފަޒުލް ރަޝީދު ޕީޕަލްސް ނޭޝަނަލް ކޮންގްރެސް - ޕީއެންސީ އަހުމަދު ޝިޔާމް


Kuree Sarukaaruge Massala Beleyne Vaahaka Nudhakkaa!\nކުރީ ސަރުކާރުގެ މައްސަލަ ބެލޭނެ ވާހަކަ ނުދައްކާ!\n27 އޭޕްރީލް 2022 - 22:39:17\nމިސަރުކާރުގެ ދައުރު ހަމަވާން ކައިރި ވަނީއެވެ. އަނެއްކާވެސް ދެން ބޭއްވޭނީ އިންތިހާބެކެވެ. އާ ސަރުކާރެއް އަންނާނެއެވެ. މައްސަލަ ބަލާނެ ވާހަކައަކީ 2005ގެ ކުރިން މީހުން ދަންނަވާހަކައެއް ނޫނެވެ. އެއީ އެދުވަސްވަރު ގޮވަން ފެށި ފަތިވަރެކެވެ.\nއެފަތިވަރުގައި ރައްޔިތުން ޖެހި ވޯޓުދީ ވެރިކަން ވެސް ބަދަލު ކުރިއެވެ. 2008 ވަނައަހަރު އުފެދުނު އެމްޑީޕީގެ ވެރިަކަމުން ދެއްކި ނަތީޖާއަކީ އޭގެ ކުރިން ހިންގާފައިވާ މައްސަލަތަކުގައި އަތް ނުލުމެވެ. އެކަންކަމަށް މާބޮޑު ސަމާލު ކަމެއް ނުދިނުމެވެ. އެހެންކަމުން އެއީ މާބޮޑު ކަންކަމެއްގެ ގޮތުގައި ސަރުކާރުގައި އެރު ތިބި ފަރާތްތަކަކަށް ނުވިސްނުނެވެ. އަދި އޭގެ ފަހުން ކުރިން ސަރުކާރުގައި ހިންގަމުން އައި ޖަރީމާ ތަކަށްވުރެ ބޮޑު ޖަރީމާތައް ހިންގަން ފެށިއެވެ. ކޮރަޕްޝަންގެ ތަފާތު އަމްލު ތަކެވެ. ގާނޫނާ ހިލާފް ކަންކަމެވެ.\nރައީސް ނަޝީދުގެ ސަރުކާރުގައި އަބްދުﷲ ގާޒީ ބަންދު ކުރެވުނެވެ. އެކަހެރިކޮށް ބެހެއްޓުނެވެ. އެއީ ގާނޫނާ ހިލާފަށް ކުރި ކަމެއްކަމަށް އޭރު އިދި ކޮޅުގައި ތިބި ފަރާތްތަކުން ގޮވަމުން ދިޔައެވެ. އަދި ގާނޫނުގެ ކުރިމައްޗަށް ގެންނާނެ ކަމަށް ވަރަށް ބާރަށް ގޮވަމުން ދިޔައެވެ. އެހެން ނަމަވެސް ކަން ވެގެން ދުިޔައީ މުޅިން އެހެން ގޮތަކަށެވެ.\nސުޕްރީމް ކޯޓުން ރައީސް ޔާމީން މައްސަލައިގައި ހުކުމް އިއްވި ވަގުތު:ފަހުންވަނީ ދޫކޮށްލާފައި\nމަގުމަތިން ވައްޓާލީ ސަރުކާރެވެ. އެއްބަޔަކު އެއީ ބަޣާވާތެކޭ ކިޔާއިރު އަނެއްބަޔަކަު އެއީ ޖިހާދެއް ކަމަށް ގަބޫލު ކުރެއެވެ.\nރައީސް ނަޝީދުގެ ވެރިކަން ވައްޓާލުމަށްފަހު ދެން އެމްޑީޕީން ނުކުތީ މަގުމައްޗަށެވެ. ފުލުހުން ނުކުމެ ތަޅާ ދުންކާލިއަރުވާލިއެވެ. ދެންވެސް ގޮވަންފެށީ އަނިޔާވެރި އަމަލުތައް ހިންގި ފަރާތްތައް ގާނޫނުގެ ކުރިމައްޗަށް ގެންނާނެ ވާހަކައެވެ. މިފަހަރު އަނެއްކާވެސް އެމްޑީޕީންނެވެ. އެހެންނަމަވެސް 2013 ވަނައަހަރު އެމްޑީޕީއަށް ވެރިކަން ނުލިބި ރައީސް ޔާމީނަށް ވެރިކަން ލިބުނެވެ. އަނެއްކާވެސް އެމްޑީޕީން ގޮވާލަގޮވާލަ ތިބީ ގާނޫނުގެ ކުރިމައްޗަށް ގެންނަ ވާހަކައެވެ.\nރައީސް ޔާމީނުގެ ސަރުކާރުގައި ވެސް ގާނޫނުން ބޭރުން ގިނަ ކަންތައްތަކެން ހިނގައިގެން ދިޔަ ތަން ފެނުނެވެ. މަޖލީހުގެ މެންބަރުން ތަކެއްގެ ގޮނޑި ގެއްލުވާލުމެވެ. ސުޕްރީމް ކޯޓުގެ ފުރާޅު ސިފައިން ލައްވާ ނެގުމެވެ. ރައްޔިތުންގެ މަޖިލީހަށް ސިފައިންވައްދައި ހިންގި އަމަލުތަކެވެ.\nމަޖިލިސްތެރޭގައި އަޑުން އަޑުނަގައި އޭރުވެސް އެއީ ކުށެއްކަން ބުނެ ގޮވިއެވެ. އަދި އެމައްސަލަތައް ބަލާނެ ކަމަށް ރޮއި ހޭރެމުން ދިޔަ މެންބަރުންވެސް ފެނުނެވެ. ރާއްޖޭގެ ތާރީހުގައި ހިންގި އެންމެ ބޮޑު ހިޔާނާތުގެ މައްސަލަ ހިނގާފައިވަނީ އެވެރިކަމުގައެވެ. އެމައްސަލަ ބަލާނެ ކަމަށް ވައުދުވަމުން އައި ސަރުކާރަކީ މިއެވެ. މައްސަލައިގެ ހިމެނޭ އެންމެ އިސްމީހުން ކަމަށް ތުހުމަތު ކުރި ދެމީހުން ކަމަށްވާ އޭރުގެ ރައީސް ޔާމީނާއި ނައިބުރައީސް އަދީބު ފެންނަނީ ވަރަށް މިނިވަން ކޮށެވެ.\nމިވެރިކަމުގެ ނިމޭ ކޮޅަށް މިއޮތީ އެޅިފައެވެ. ފެންނަމަންޒަރުތައް ހަމަދާދި އެއްގޮތެވެ. އިދިކޮޅު ޕާޓީން މިހާރު ވަނީ ކެމްޕޭން ފަށާފައެވެ. އިންޑިޔާއައުޓް ކެމްޕޭނެވެ. ސަރުކާރުން މިހާރު އެއޮތީ ގައުމީ ސަލާމަތަށް ނުރައްކާވާ ކަމަށް ބުނެފައެވެ. އަދި އިމާރާތްތަކުގައި ދަމާ ބެނާތައް ފުލުހުން އެދަނީ ނަގަމުންނެވެ. ޕީޕީއެމުން މިހާރު ބުނަމުން އެދަނީ ސަރުކާރުން ނެރެފައިވާ ގަރާރަކީ ގާނޫނާ ހިލާފް އެއްޗެއް ކަމަށެވެ.\nއެމްއެމްޕީއާރުސީ ހިޔާނާތުގެ މައްސަލައިގައި ހޯދަން ރެޑް ނޯޓިސް ނެރުނު މީހުން-\nއިންޑިޔާ އައުޓް ހަރަކާތަކީ ގައުމީ ސަލާމަތަށް ހުރި ނުރައްކަލެއް ކަމަށް ރައީސް ސޯލިހުގެ ގަރާރަކުން ވަނީ ނިންމަވާފައެވެ. އެހެންނަމަވެސް ގާނޫނީ ބައެއް ބޭފުޅުން މިކަން ކުރެވޭނެ ކަމާމެދު ވަނީ ސުވާލު އުފައްދަވާފައެވެ. ގާނޫނީ ވަކީލު ދިޔާނާ ސައީދު ވިދާޅުވަނީ ރައިސުލްޖުމްހޫރިއްޔާގެ ގަރާރަކީ ގާނޫނީ ބާރު އޮންނަ އެއްޗެއް ކަމަށާއި އެހެންކަމުން އެ އޮތަރައިޒް ކުރާނެ ގާނޫނީ މަސްދަރެއް އޮންނަން ޖެހޭ ކަމަށެވެ.\nރައީސަށް ގަރާރު ނެރެވޭނީ ތިން ހާލަތެއްގައި ކަމަށާއި އެއީ ހަނގުރާމަ އާއި ސުލްހަ އިއުލާން ކުރުމަށާއި ކުއްލި ނުރައްކަލުގެ ހާލަތު އިއުލާން ކުރުމަށާއި ރިޔާސީ ކޮމިޝަން އުފައްދަވަން ކަމަށް ދިޔާނާ ފާހަގަ ކުރައްވައެވެ.\nކުރީގެ ހެލްތު މިނިސްޓަރު، އަބްދުﷲ އަމީން: ވެންޓިލޭޓަރު ހިޔާނާތުގައި މައްސަލައިގައި ވަނީ އިސްތިއުފާ ދެއްވާފައި\nމީގެ އިތުރުން ރައީސްގެ ގަރާރަކީ ގާނޫނަކާ އެއްފަދަވާ އެއްޗަކަށްވާއިރު ގާނޫނު ހެދުމުގެ ބާރަކީ ރައްޔިތުންގެ މަޖިލީހަށް ހާއްސަވެފައި އޮންނަ ކަމަކަށް ވާތީ މަޖިލީހުގެ ދައުރެއް ނޯންނަ ގޮތަށް ރައީސަށް ގަރާރު ނުނެރެވޭނެކަން ސާފުވާ ކަމަށް ވެސް ދިޔާނާ ވަނީ ވިދާޅުވެފައެވެ.\nދިޔާނާގެ އިތުރުންވެސް އެތައް ވަކީލުންނެއް މި ގަރާރާމެދު ފާޑު ވިދާޅުވެއެވެ.\nރާއްޖޭގައި އިންޑިއާގެ ސިފައިން ތިބުމާއި ދެކޮޅަށް ކުރިއަށް ގެންދާ "އިންޑިއާ އައުޓް" ކެމްޕޭނަކީ ގައުމީ ސަލާމަތަށް ހުރި ނުރައްކަލެއް ކަމަށް ކަނޑައަޅައި، އެ ކެމްޕޭން ހުއްޓުވަން ރައީސްސޯލިހު ނެރުއްވި ގަރާރު ބާތިލުކުރަން އިދިކޮޅު ކޯލިޝަނުން މިހާރު ވަނީ ސިވިލް ކޯޓަށް މައްސަލައެއްވެސް ހުށަހަޅައިފަ އެވެ.\nރައީސް މައުމޫނުގެ ވެރިކަމަށްފަހު ދެންއައި ވެރިކަންތަކުން ކޮށްފައިވާ ގާނޫނާ ހިލާފް ކަންކަން މިރާއްޖޭގައި ބެލޭތަނެއް ނުފެނެއެވެ. ރާއްޖޭގައި ހިންގާފައިވާ ބޮޑެތި ކަންކަން އަދިވެސް އެހެރީ އަތް ނުލެވިއެވެ. ޑރ އަފްރާޝީމާއި، އަހްމަދު ރިލްވާން މައްސަލަ އޮތޯ އޮތްތާންގައެވެ. މަޖީލީހުން ބޭރުކޮށްލި މެންބަރުންގެ މައްސައްލައެވެ. ރާއްޖޭގެ ތާރީހުގައި ހިނގާ ދިޔަ އެންމެ ބޮޑު ވައްކަމުގެ މައްސަލއެވެ. ކޮވިޑާ ގުޅިގެން ގެނައި ތަކެއްޗައް ވެރިންތަކެއް ހިޔާނާތްތެރިވި މައްސަލައެވެ. މި ފަދަ އެތައް މައްސަލައެއް ހުރީ އަތް ނުލެވި އެވެ. އަތް ލާން ކެރޭނެ ބަޔަކު އުޅޭހެން ހިއެއް ނުވެއެވެ.\nކޮރަޕްޝަންއެންޓި ކޮރަޕްޝަންމިނިސްޓަރު އަމީންއަހުމަދު އަދީބުރައީސް ޔާމީން\nއެންމެ މަތިވެރި ޖިހާދު ޔާމީން ކަނޑައަޅުއްވައިފި\nރައީސް ޔާމީން ސައިޒުކުރާނެ ކަމުގެ ވަރުގަދަ އިންޒާރެއް


ވެކްސިން ދިނުމާއި ދެކޮޅަށް މައުލޫމާތު ދޭ ވައިބާ ގްރޫޕެއްގެ މައްސަލަ ބަލަނީ – Haftha\nSat, 11 July, 2020, 6:46 pm\nވެކްސިން ދިނުމާއި ދެކޮޅަށް މައުލޫމާތު ދޭ ވައިބާ ގްރޫޕެއްގެ މައްސަލަ ބަލަނީ\nވެކްސިން ދިނުމާއި ދެކޮޅަށް ވައިބާ ގްރޫޕެއް ހަދައިގެން އާއްމުންނަށް މައުލޫމާތު ދެމުންދިޔަ ވައިބާ ގްރޫޕެއްގެ މައްސަލަ ފުލުހުން ބަލަމުންދާ ކަމަށް ބުނެފިއެވެ.\nފުލުހުން ބުނީ އެ މައްސަލަ ފުލުހުންނަށް ހުށަހެޅުނީ މިދިޔަ އަހަރުގެ ތެރޭގައި ކަމަށެވެ. އަދި އެކަމާއި ގުޅިގެން ކަމާބެހޭ އިދާރާތަކާއި މަޝްވަރާކޮށްފައިވާ ކަމަށްވެސް ފުލުހުން ބުންޏެވެ. ފުލުހުން ބުނި ގޮތުގައި އެކަމުގައި ބަލަންޖެހޭ ކަންކަން ފުލުހުން ދަނީ ބަލަމުންނެވެ.\nމި މައްސަލަ ފެންމަތިވެފައި މިވަނީ ރާއްޖެއިން ހިމަބަހި ނުވަތަ މީސަލްސް ނައްތާލާފައި ވަނިކޮށް އަނެއްކާވެސް އެ ބަލި ފެނިފައި ވަނިކޮށެވެ. ހެލްތު މިނިސްޓްރީން ވަނީ ރަސްމީކޮށް އެބަލި އަނެއްކާވެސް ފެތުރެމުންދާކަން އިއުލާންކޮށްފައެވެ. މީގެއިތުރުން އައްޑޫސިޓީ މަރަދޫ ފޭދޫ ދަމަނަވެށިން ވެކްސިން ޖަހާފައިވާކަމުގެ ތަތްގަނޑެއްވެސް ވަނީ ގެއްލިފައެވެ. އެ މައްސަލަވެސް ފުލުހުން ގެންދަނީ ބަލަމުންނެވެ.\nމިފަދަ މައްސަލައެއް ފެންމަތިވެފައިމިވަނީ ވެކްސިން ނުޖަހާ ކުދިން ވައްދާ ސްކޫލެއް އައްޑޫ ސިޓީގައި ހުންނަ ކަމަށް އައިޖީއެމްއެޗްގެ ކުޑަކުދިންގެ ހާއްސަ ޑޮކްޓަރ، ޑރ. އަހުމަދު ފައިސަލް ތުހުމަތު ކުރައްވާފައިވާ ދަނޑިވަޅެއްގައެވެ.


Gonjehun thakaa ekuves furathama quarter gai MTCC ah 62 Million Rufiyyaa ge faidhaa eh, Miee record eh! - One Online\n02 ފެބްރުއަރީ 2020، މާލެ، މާލެ - ވިލިމާލެ ފެރީ ހިދުމަތަށް 19 އަހަރު ފުރުމުގެ ގޮތުން އެމްޓީސީސީ އިން ބޭއްވި ހާއްސަ ރަސްމިއްޔާތުގެ ތެރެއިން -- ވަން ފޮޓޯ: މުހައްމަދު އައުޒަމް\nގޮންޖެހުން ތަކާއެކުވެސް ފުރަތަމަ ކުއާޓަރުގައި އެމްޓީސީސީއަށް 62 މިލިއަން ރުފިޔާގެ ފައިދާ، މިއީ ރެކޯޑެއް!\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އަށް މިއަހަރުގެ ފުރަތަމަ ކުއާޓާގައި ފައިދާގެ ގޮތުގައި 62.34 މިލިއަން ރުފިޔާ ލިބިއްޖެއެވެ.\nމިއީ އެމްޓީސީސީގެ ތާރީހުގައި ފުރަތަމަ ކުއާޓަރެއްގައި ހޯދުނު އެންމެ ބޮޑު ފައިދާއެވެ. އެ ކުންފުނީގެ މާލީ ރިޕޯޓުތަކުން އެނގޭ ގޮތުގައި ކޮންމެ އަހަރެއްގެ ވެސް ފުރަތަމަ ކުއާޓަރަކީ ފައިދާ ދަށް ކުއާޓަރެކެވެ.\nއެމްޓީސީސީން އާންމުކޮށްފައިވާ ކުއާޓާލީ ރިޕޯޓުގައި ބުނެފައިވާ ގޮތުން، މިއަހަރުގެ ފުރަތަމަ ކުއާޓާގައި ލިބުނު ފައިދާއަކީ މިދިޔަ އަހަރުގެ ފުރަތަމަ ކުއާޓާގެ ނަތީޖާއާ އަޅާބަލާއިރު 310 ޕަސެންޓް އިތުރުވުމެކެވެ. މިދިޔަ އަހަރުގެ ފުރަތަމަ ކުއާޓާގައި އެ ކުންފުންޏަށް ވަނީ 29.61 މިލިއަން ރުފިޔާގެ ގެއްލުމެއް ލިބިފައެވެ.\nމިއަހަރުގެ ފުރަތަމަ ކުއާޓާގެ މާލީ ނަތީޖާގެ ތަފްސީލަށް ބަލާއިރު އެމްޓީސީސީއަށް 353.54 މިލިއަން ރުފިޔާގެ އާމްދަނީއެއް ލިބިފައި ވެއެވެ. މިދިޔަ އަހަރުގެ އެ މުއްދަތުގައި އާމްދަނީގެ ގޮތުގައި ލިބުނީ 210.99 މިލިއަން ރުފިޔާއެވެ.\nއެމްޓީސީސީން ބުނިގޮތުގައި، އެ ކުންފުންޏަށް މިހާ ބޮޑު ފައިދާއެއް ލިބިފައިވަނީ ކުންފުނީގެ ހިންގުމަށް ގެނެވުނު ހަރުދަނާ ބަދަލުތަކުގެ ސަބަބުން ހިންގުމުގެ ހަރަދުތައް ކުޑަކުރެވުމުންނެވެ. އޭގެ އިތުރުން މިއަހަރުގެ ފުރަތަމަ ކުއާޓާގައި އުމްރާނީ ތަރައްގީގެ ގިނަ މަޝްރޫއުތަކެއް ކާމިޔާބުކަމާއެކު ހިންގިފައިވާ ކަމަށް އެ ކުންފުނިން ބުނެއެވެ.\nއެގޮތުން 53 މަޝްރޫއެއްގެ މަސައްކަތްކުރެވި ހަތަރު މަޝްރޫއެއްގެ މަސައްކަތް ނިންމާލެވިފައިވާއިރު ފުރަތަމަ ކުއާޓާގައި 11 ރަށެއްގެ ޕްރޮޖެކްޓުގެ މަސައްކަތުގެ އަމަލީ މަސައްކަތް ވަނީ ފަށައިފައެވެ.\nއެމްޓީސީސީން ބުނީ، ކޮވިޑް 19ގެ ސަބަބުން އެކުންފުނީގެ ވިޔަފާރިތަކަށް ކުރަމުން އަންނަ އަސަރު ކުޑަކުރުމަށް އަޅަން ޖެހޭ އެންމެހައި ފިޔަވަޅުތަކާއި އިސްތިރާޖީ ޕްލޭންތައް އަންނަނީ އެކުލަވާލައި ހާލަތު ބަދަލުވަމުން އަންނަ މިންވަރަށް ރިއާޔަތްކޮށް މުރާޖައާ ކުރަމުން ކަމަށެވެ.\nއެހެންނަމަވެސް ކޮވިޑާ ގުޅިގެން ކުންފުނީގެ ވިޔަފާރީގެ މައިގަނޑު ދާއިރާތަކުން ހާސިލްކުރަން ބޭނުންވާ ލަނޑުދަނޑިތަކާއި މާލީ ނަތީޖާ ހޯދުމަށް މިއަހަރުގެ ކުރިއަށް އޮތް ބައިގައި ގިނަ ގޮންޖެހުންތަކެއް ކުރިމަތިވާނެ ކަމަށް އެކުންފުނިން ބުނެއެވެ. އަދި ފަރުވާތެރިކަމާއެކު ވިޔަފާރިތަކަށް މިހާލަތުގައި ގެންނަން ޖެހޭ ބަދަލުތައް ގެނެސް، ވިޔަފާރި ކުރިއަރުވައި، ކުންފުނީގެ މަގްސަދުތައް ހާސިލްކުރުމަށް ހިކުމަތްތެރިކަމާއެކު ފިޔަވަޅުތައް އަޅަމުންގެންދާނެ ކަމުގެ ޔަގީންކަން އެކުންފުނިން ދެއެވެ.\nގުޅޭ ޓެގު އެމްޓީސީސީ ކޮވިޑް 19 ސިއްހަތު އިމާރާތްކުރުމުގެ ދާއިރާ ބަނދަރު ހެދުން ތަރައްގީގެ މަޝްރޫއުތައް ލޮކްޑައުން


Zaha fuluhah vadaigen bayan dhevvaifi\nޒަހާ ފުލުހަށް ވަޑައިގެން ބަޔާން ދެއްވައިފި\nފިޝަރީސް މިނިސްޓަރު ޒަހާ ވަހީދު -- ފޮޓޯ: އަވަސް އާކައިވް\nއެމްއެމްޕީއާރްސީ މެދުވެރިކޮށް ހިންގި ބޮޑު ހިޔާނާތުގެ ތަހުގީގަށް މައުލޫމާތު ސާފު ކުރުމުގެ ގޮތުން ފިޝަރީޒް މިނިސްޓަރު ޒަހާ ވަހީދު ހާޒިރުކޮށް ފުލުހުން ސުވާލު ކޮށްފި އެވެ.\nމިނިސްޓަރު ޒަހާ މިރޭ އަވަސްއަށް ވިދާޅުވީ އޭނާ ފުލުސް އޮފީހަށް ހާޒިރުވެވަޑައިގަތީ މިދިޔަ ބުރާސްފަތި ދުވަހު ކަމަށާއި ފުލުހުން ބޭނުންވި މައުލޫމާތު ފުލުހަށް ހިއްސާ ކޮށްދެއްވާފައިވާނެ ކަމަށެވެ. އޭގެ އިތުރު ތަފުސީލެއް އޭނާ ނުދެއްވަ އެވެ.\nފުލުހުން މިއަދު ބުނީ އެމްއެމްޕީއާރްސީގެ ހިޔާނާތުގެ މައްސަލައާ ގުޅިގެން އެކި މީހުން ހާޒިރުކޮށް މައުލޫމާތު ހާޒިރު ކުރަމުން ގެންދާ ކަމަށެވެ. ނަމަވެސް ހާޒިރު ކުރެވޭ މީހުންގެ ނަންތައް މި ވަގުތަށް ހާމަ ކުރެވެން ނެތް ކަމަށެވެ.\nދާދި ފަހުން ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ހާޒިރުވެވަޑައިގެން ޕްރޮސެކިއުޓާ އައިޝަތު ބިޝާމް ވިދާޅުވެފައި ވަނީ އެމްއެމްޕީއާރްސީ ހިނާޔާތުގެ ފައިސާއިން މަންފާ ހޯދި ކަމުގެ ތުހުމަތު ކުރެވޭ މީހުންގެ ތެރޭގައި އެ ކޮމިޓީގެ މެންބަރުން ހިމެނިވަޑައިގަންވާ ގޮތަށް މަޖިލީހުގެ މިހާރުގެ މެންބަރުންނާއި މި ސަރުކާރުގެ ވަޒީރުން ވެސް އެބަ ތިއްބެވި ކަމަށެވެ.\nއެނގިފައިވާ ގޮތުގައި ބިޝާމް ފާހަގަ ކުރެއްވި ވަޒީރުންގެ ތެރޭގައި މިނިސްޓަރު ޒަހާ ހިމެނިވަޑައިގަންނަވަ އެވެ. އޭގެ އިތުރުން ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލާއި، ޔޫތް މިނިސްޓަރު އަހްމަދު މަހްލޫފް ވެސް ލިސްޓުގައި ހިމެނޭ ކަމަށް ބިޝާމް ފާހަގަ ކުރެއްވި ކަމަށް މަޖިލީހުގެ ބައެއް މެންބަރުން ވިދާޅުވެ އެވެ. އެ ދެ މިނިސްޓަރުން ވަނީ އެ ތުހުމަތުތައް ދޮގު ކުރައްވައިފަ އެވެ.\nރާއްޖޭގެ ތާރީހުގައި މިހާތަނަށް ހިނގި އެންމެ ބޮޑު ހިޔާނާތުގެ ފައިސާ ލިބުނު މީހުންގެ ލިސްޓުގައި މި ސަރުކާރުގެ އިސް މަގާމުތަކުގައި ތިއްބެވި ހަތް ބޭފުޅަކު ހިމެނޭ ކަމަށް ނޫސްވެރިންނާ ބައްދަލުކޮށް ފުލުހުން ވަނީ ބުނެފަ އެވެ. އަދި ކުރީ ސަރުކާރުގެ އިސް 30 ބޭފުޅަކާއި މަޖިލީހުގެ ކުރީގެ 44 މެންބަރަކާއި މަޖިލީހުގެ މިހާރުގެ 16 މެންބަރެއްގެ އިތުރުން މިނިވަން މުއައްސަސާތަކުގެ ފަސް ބޭފުޅުންނާއި ސަލާމަތީ ހިދުމަތްތަކުގެ ހަތް އޮފިސަރުން ލިސްޓުގައިވާ ކަމަށް ފުލުހުން ބުނެ އެވެ.\nމޯލްޑިވްސް ޕޮލިސް ސާވިސް ހިޔާނާތް ޒަހާ ވަހީދު\nހިޔާނަތުގައި ބައިވެރިވި5ފުލުހެއްގެ ތަހުގީގު ފަށައިފި


Sanjay ge faruvaa ah America ge5aharuge visa | Mihaaru\nމުނިފޫހިފިލުވުން / ސަންޖޭ ދަތު\nސަންޖޭ ދަތުގެ ފަރުވާ އަށް އެމެރިކާ އިން ފަސް އަހަރުގެ ވިސާ ހޯދައިފި\nޕުއްޕާމޭގެ ކެންސަރު ޖެހިގެން ފިލްމީ މަސައްކަތްތަކުން ބްރޭކެއް ނެގި އެކްޓަރު ސަންޖޭ ދަތު ފަރުވާ ހޯދަން ވަރަށް އަވަހަށް އެމެރިކާ އަށް ފުރާނެ ކަމަށާއި އޭނާ މިހާރު ފަސް އަހަރުގެ ވިސާ ވެސް ހޯދާފައިވާ ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި 61 އަހަރުގެ އެކްޓަރު އަންނަ މަހުގެ ތެރޭގައި ނިއު ޔޯކަށް ފުރާނެ އެވެ. އަދި އޭނާއާ އެކު އަންހެނުން މާންޔަތާ ދަތާއި ދެ ދަރިންނާއި ކޮއްކޮ ޕްރިޔާ ދަތު ވެސް ދާނެ އެވެ.\nސަންޖޭ ފަރުވާ އަށް އެމެރިކާ އަށް ދާ އިރު، އޭނާގެ އަލަތު ކައިވެންޏަށް ލިބުނު ދަރިފުޅު ޓްރިޝަލާ ދަތު، 32، އަކީ މަންމަ ފަރާތު އާއިލާ މީހުންނާ އެކު އެމެރިކާގައި ދިރިއުޅެމުން އަންނަ މީހެކެވެ. ބްރެއިން ޓިއުމަރެއްގައި ޓްރިޝަލާގެ މަންމަ ރިޗާ ޝަރުމާ ވަނީ އެންމެ 32 އަހަރުގައި 1996 ގައި މަރުވެފަ އެވެ.\nމީޑިއާތަކުން ބުނީ ސަންޖޭ ފަރުވާ އަށް އެމެރިކާ އަށް ފުރަންދެން މުމްބާއީގެ ކޮކިލާބެން ހޮސްޕިޓަލްގައި ކީމޯތެރަޕީ ފަރުވާ ހޯދާނެ ކަމަށެވެ. އަދި އޭނާ މި ވަގުތު ހުރީ ކެންސަރުގެ ހަތަރު ވަނަ ސްޓޭޖްގައި ކަމަށް ވެސް ބުންޏެވެ.\nSanjay Dutt chemotherapy hadhan fashaifi\nބައެއް ނޫސްތަކުން ބުނި ގޮތުގައި ސަންޖޭ ނިއު ޔޯކަށް ގޮސް ފަރުވާ ހޯދާނީ ކެންސަރު ބަލީގައި 1981 ގައި މަރުވި އޭނާގެ މަންމަ ކުރީގެ މަޝްހޫރު ބަތަލާ ނަރްގިސް ވެސް ފަރުވާ ހޯދި ނިއު ޔޯކްގެ މެމޯރިއަލް ސްލޯން ކިޓެރިން ކެންސަ ސެންޓާ (އެމްއެސްކޭސީސީ) ގަ އެވެ.\nސަންޖޭ ކުއްލިއަކަށް މި މަހުގެ މެދުތެރޭގައި ބަލިވިއިރު އޭނާގެ ފަސް ފިލްމެއްގެ މަސައްކަތް ނުނިމި އެބައޮތެވެ. ސަންޖޭގެ ކުރިއަށް އޮތް ފިލްމަކީ ހުކުރު ދުވަހު ޑިޒްނީ ޕްލަސް ހޮޓްސްޓާ އިން ޕްރިމިއާކުރާ "ސަޅަކް 2" އެވެ.\nSanjay Dutt balivi iru5filmeh nunimi\nބޮލީވުޑް ވީސާ ކެންސަރު ސަންޖޭ ދަތު ނިއު ޔޯކް އެމެރިކާ\n6 ކޮމެންޓް, 23 ރިއެކްޝަންސް\nސުރުހީގައި އޮތްގޮތުން މާނަ ދޭހަވަނީ ސަންޖޭ ކިޔާ މީހަކު، ދަތުގެ ފަރުވާ އަށް އެމެރިކާ އިން ފަސް އަހަރުގެ ވިސާ ހޯދައިފި ކަމަށެވެ.\nހާދަ ވަރުގަދަ ދަތްޕިލައެކޭ ދޯ.\nސަންޖޭ ދަތުގެ(ޑެންޓިސްޓް ފަރުވާ) ފަރުވާއަކަށް ދޯ\nއަވަސް ޝިފާ އަކަށް އެދެން.\nސަންޖޭއަށް އަވަސް ޝިފާއަކަށް އެދެން.\nޝިފާއެއް ނެތް. އެންމެ ގިނަވެގެންވެސް ދުނިޔޭގައި ހުންނާނެ ކަމަށް ލަފާ ކުރެވެނީ2އަހަރު.


SunOnline: Abbas aa dhekolhu muzaaharaa ah fahu Israel in Palestine ge vakeelaku hayyarukoffi\nއައްބާސްއާ ދެކޮޅު މުޒާހަރާއަށް ފަހު އިސްރާއީލުން ފަލަސްތީނުގެ ވަކީލަކު ހައްޔަރުކޮށްފި\nރުގިއްޔާ މުހައްމަދު މޫސާ 05 Jul 2021, 12:43\nއިސްރާއީލުން ވަނީ ފަލަސްތީނުގެ އިންސާނީ ހައްގުތަކަށް މަސައްކަތް ކުރާ ވަކީލެއް ކަމަށްވާ ފަރީދު އަލް އަތުރަޝް ހައްޔަރުކޮށްފަ -- ފޮޓޯ: އޭއެފްޕީ\nގުދުސް (ޖުލައި 5): ފަލަސްތީނުގެ ރައީސް މަހުމޫދު އައްބާސްއާ ދެކޮޅަށް ހުޅަނގު އައްސޭރީގައި ބޭއްވި މުޒާހަރާއެއްގައި ބައިވެރިވި އިންސާނީ ހައްގުތަކަށް މަސައްކަތް ކުރާ ވަކީލެއް ކަމަށްވާ ފަރީދު އަލް އަތުރަޝް އިސްރާއީލުން ހައްޔަރުކޮށްފި އެވެ.\nފަލަސްތީނުގެ އިންޑިޕެންޑެންޓް ކޮމިޝަން ފޯ ހިއުމަން ރައިޓްސް (އައިސީއެޗްއާރު)އިން ނެރުނު ބަޔާނެއްގައިވާ ގޮތުން އިއްޔެ އަލް އަތުރަޝް ހައްޔަރު ކުރީ ރާމަﷲގައި އައްބާސްގެ ސަރުކާރާ ދެކޮޅަށް ބޭއްވި މުޒާހަރާއަކަށް ފަހު ގެޔަށް ދަނިކޮށެވެ. އަދި އިސްރާއީލްގެ ޗެކްޕޮއިންޓަކުން އޭނާ ފުލުހުންގެ ބެލުމުގެ ދަށަށް ގެންގޮސް، އެގައުމުގެ ހޮސްޕިޓަލަކަށް ގެންދިޔަ ކަމަށް އެ ބަޔާނުގައިވެ އެވެ.\nއަލް އަތުރަޝްގެ އެކުވެރިއެއް އަދި އެކްޓިވިސްޓެއް ކަމަށްވާ އީސާ އަމްރޯ ބުނި ގޮތުގައި އޭނާ ހޮސްޕިޓަލުން ދޫކޮށްލި ނަމަވެސް ފުލުހުން އަދިވެސް ދަނީ އޭނާއާ ސުވާލު ކުރަމުންނެވެ. އަދި އޭނާ ހޮސްޕިޓަލަށް ގެންދިޔަ ސަބަބެއް އެނގިފައި ނުވެ އެވެ.\nއައިސީއެޗްއާރުން ވަނީ އަލް އަތުރަޝް ވަގުތުން ދޫކޮށްލުމަށް ގޮވާލާފަ އެވެ. ނަމަވެސް އޭނާ ހައްޔަރު ކުރުމާ ބެހޭ ގޮތުން އިސްރާއީލުގެ އަސްކަރިއްޔާއިންވެސް ފުލުހުންވެސް އަދި އެއްޗެކޭ ބުނެފައި ނުވެ އެވެ.\nއަލް އަތުރަޝް ވަނީ ފަލަސްތީނުގެ ބިންތަކަށް އިސްރާއީލުން ބާރު ފޯރުވުމާ ދެކޮޅަށްވެސް މީގެ ކުރިން މުޒާހަރާކޮށްފަ އެވެ.\nހުޅަނގު އައްސޭރީގައި ސަލާމަތީ ކަންތައްތައް ބަލަހައްޓަނީ އިސްރާއީލާއި އައްބާސްގެ ސަރުކާރުން ގުޅިގެންނެވެ. އަދި އެ ސަރުކާރާ ދެކޮޅަށް މިހާރު ފަލަސްތީނުގައި ކުރިއަށްގެންދާ މުޒާހަރާތަކުގައި އެ ސިޔާސަތާ ދެކޮޅަށްވެސް މީހުން އަޑު އުފުލަމުން ގެންދެ އެވެ.\nއެ މުޒާހަރާތައް ފެށުނީ މިދިޔަ މަހުގެ 24ގައި ފަލަސްތީނުގެ ފުލުހުން، ސަރުކާރާ ދެކޮޅު އެކްޓިވިސްޓެއް ކަމަށްވާ ނިޒާރު ބަނަތު ހައްޔަރު ކުރި ފަހުން އޭނާ މަރުވުމުންނެވެ. ބަނަތުގެ އާއިލާއިން ބުނި ގޮތުގައި އޭނާ ހައްޔަރު ކުރި އިރު ފުލުހުން އޭނާއަށް މުގުރުބުރިން ހަމަލާ ދިނެވެ. އަދި އެ އަނިޔާއާ ހެދި އޭނާ ހޮސްޕިޓަލަށް ގެންދިޔަ އިރުވެސް އޮތީ މަރުވެފަ އެވެ.\nބަނަތު ވަނީ ފަލަސްތީނުގެ ސަރުކާރާ މެދު ނުރުހުން ފާޅުކޮށް، އެ ސަރުކާރުގެ ހުދުމުހުތާރު ކަމާއި އިންސާނީ ހައްގުތަކަށް އަރައިގަތުމުގެ މައްސަލަތައް އިތުރުވަމުންދާ ކަމަށް ތަކުރާރުކޮށް ބުނެފަ އެވެ. އަދި ހުޅަނގުގެ ގައުމުތަކުން އެ ސަރުކާރަށް އެހީ ފޯރުކޮށްދިނުން ހުއްޓާލުމަށް ގޮވާލާފަ އެވެ.\nމީގެ އިތުރުން އެ މުޒާހަރާތައް ކުރިއަށްގެންދަނީ، ފަލަސްތީނުގައި އައްބާސަށް އޮތް ތާއީދު ކުޑަ ވަމުންދާ ކަމަށް ހިޔާލު ހޯދުމުގެ ވޯޓުތަކުން ދައްކާފައި ވަނިކޮށެވެ.


(ބުދަ ދުވަހުގެ ބަޔާގުޅޭ)\n“ކަލެއަށް އެނގެނީ ކޮންއެއްޗެއް؟ ކަލޭއިނގިލި ނުބޮންޏާ އަހަރެން މިތާކު ނީންނާނަން” އަހަރެން ތެދުވާން އުޅޭންފެށުމުން އަހަރެންގެ އަތުގައި އެ އަންހެން ކުއްޖާ ވަގުތުން ހިފަހައްޓައިފިއެވެ.\n“އިހަށް މަޑުކޮށްބަލަ! އަހަރެން މިދައްކާ ވާހަކައެއް ނިކަން އަޑުއަހާބަލަ!” އެއީ ހަމަޖެހޭ ކުއްޖެއްކަން އަހަންނަށް ޔަގީންވެއްޖެއެވެ. އެކަމަކު އަދިވެސް ޔަގީންކުރަން ބޭނުންވާތީ، އޭނާ ބުނަން އެ އުޅޭ ވާހަކައެއް އަހައިލުމަށް ޓަކައި އިށީންނީއެވެ.\n“އަހަންނަށް އެނގޭ ތީ މޮޔައެއް ނޫންކަން!” އެ އަންހެން ކުއްޖާ މިހެން ބުނުމާއެކު، އަހަރެން ސިހުނެވެ. ފުން ނަޒަރަކުން އޭނާގެ މޫނަށް ބަލައިލެވުނެވެ. އޭނާގެ މޫނުމަތީގައި ވަނީ އޯގާވެރިކަމެވެ. މަޑުމައިތިރިކަމެވެ. ހިތްހެޔޮކަމާއި ގާތްކަމެވެ.\n“އަހަރެން ވަރަށް ގިނަ ދުވަސް ވާންދެން ކަލޭ އުޅޭނޫޅޭގޮތް ބަލައިފިން. ހަމަނުޖެހޭ މީހެއްގެ ކިބައިގައި ހުންނަ ކަހަލަ އެއްވެސް ކަމެއް ކަލޭގެ ކިބައަކުން އަހަންނަކަށް ފާހަގައެއް ނުކުރެވުނު! ތީ މޮޔައެއް ނޫން! އެހެންވީމާ އަހަރެންގެ ކުރިމަތީގައި ތިޔަހެން ނޫޅެ، އަހަންނަކީ އެކުވެރިއެއް ކަމަށްބަލާ! ރަޙުމަތްތެރިއެއް ކަމަށްދެކޭ!”\nއަހަންނަށް ޖެހިފައިވާ ނިކަމެތި ހާލު، ހިތަށް ތަދުކުރާން ފެށުމުން ނުވެނުދާނެގޮތް އެ ވަގުތު ވެއްޖެއެވެ. އާއެކެވެ. ރޮވުނީއެވެ. އެއިރު އެ އަންހެންކުއްޖާގެ ދެ ލޮލުގައި އުފެދެމުންއައި ކަރުނައިގެ ހިތި ކޯރު ވެސް އެވީރާނާ ދެ ލޮލުން ބޭރުވާން ފަށައިފިއެވެ.\n“ރޮއި ހިތާމަކުރުމަކުން ކުރާނޭ އެއްވެސް ފައިދާއެއް ނޯންނާނެ! ހަށިގަނޑަށް އިތުރު އަނިޔާއެއް ލިބުންނޫން ކަމެއް ނުވާނެ.” އަހަރެންގެ ލޮލުން އޮހެމުންދިޔަ ކަރުނަތައް ވަރަށް އޯގާވެރިކަމާއެކު އެކުއްޖާ ފޮހެލަދިނެވެ.\n“އަހަރެން ވަރަށް ހިތްވަރުކޮށްފިން. އަދިވެސް ހިތްވަރު ކުރާނަން. އެކަމަކު މި ފަދަ އަނިޔާއެއް އަހަރެމެންނަށް ލިބެމުން މިދަނީ………” އަހަންނަށް ހިތްވަރުކޮށްފައި ވެސް ބުނެވުނީ މިހައިވަރަށެވެ. އަރުބެދިއްޖެއެވެ. އިހުނަށްވުރެ ބޮޑަށް ރޮވޭން ފަށައިފިއެވެ.\n“އަނިޔާ ނުލިބެނީ ކާކަށް؟ އިރާދަކުރެއްވީތީ އަހަރެމެންގެ ބުއްދި އާއި ވިސްނުމަކަށް އަދި އެއްވެސް އުނިކަމެއް ނުލިބެއެއްނު. ނިކަން ދެކިބަލަ ތި ތިބަ އުޅޭ ނިކަމެތި އަންހެނުން ތަކެއް! އެއީ ވެސް ހަމަ އަހަރެމެން ކަހަލަ ނިކަމެތި އަންހެނުން. އެ މީހުންނަށް މި ތަނުން ލިބުނު އަނިޔާއާއި، ހިތްދަތިކަމުގައި އެ ތިބީ ދުނިޔެއިން މޮޔަވެ، ހޭބުއްދިފިލައި ގޮސްފައި. އެ މީހުން ކިހައި ބޮޑެތި އަނިޔާތަކަކާއި ހިތާމަތަކެއް ބަރުދާސްތުކޮށްފައި ވާނެ! ނިކަން އިހްސާސް ކޮށްލަބަލަ!”\nއެ އަންހެން ކުއްޖާގެ މި ޖުމުލަތަކާމެދު އަހަރެން ވިސްނައިލީމެވެ. އާއެކެވެ! އެއީ ވަރަށް ވެސް ބޮޑުތެދެކެވެ. އެ މީހުންނަށް އެ ފަދަ ހާލެއް ޖެހިފައި އެ ވަނީ ހަމަ ހިތްދަތިވެގެންނެވެ. ސިކުނޑިއަށް ކެތްނުކުރެވުމުންނެވެ. ވީއިރު އެ މީހުން އެ ކުރާ ކޮންމެ ކުށަކާއި ފާފައެއްގެ ޒިންމާ ނަގަން ވާނީ މި ތަނުގައި އުޅޭ އަނިޔާވެރިންނެވެ.\n“އަހަރެން މަރުވަން ދޫކޮށްލި ނަމަ…. ކީއްކުރަން ސަލާމަތް ކުރީ؟”\n“އަހަންނަކީ ވެސް ހަމަ ތިޔަ ފަދަ ނިކަމެއްޗަކީން. ކަލެއެކޭ އެއްގޮތަށް މިހިރީ ޖަލުގައި ހައްޔަރުވެފައި. އަހަންނަށް ފުރަތަމަ ކަލޭފެނުނު ދުވަހުވެސް އާދަޔާޚިލާފު ގޮތެއް ފާހަގަކުރެވުނު.”\n“އެއީ. ………؟ އެއީ ކީއްވެ؟”\n“މި ތަނުގައި ހައްތާވެސް އުޅެނީ މޮޔައިން. ބުއްދިގޯސްވެފައިވާ މީހުން. އެ މީހުންގެ އުޅުމާއި، ކަލޭގެ އުޅުން ވަރަށް ތަފާތު. އެހެންވެ ފުރަތަމަ ދުވަހުން ފެށިގެން ކަލޭގެ އުޅުމާއި ވާހަކަތަކަށް އަހަރެން އައީ ސަމާލުކަންދެމުން. އަހަންނަށް ކުރެވުނު ހީ ޔަގީނަށް ބަދަލުވީ މިއަދު.”\n“ކަލެއަށް މި ތަނަށް ވަންނަންޖެހުނީ………؟”\n“އާނ! އަހަންނަކީ މޮޔައެއް ނޫން. އެކަމަކު މޮޔައިންގެ ޖަލެއްގައި ދުވަސްތައް ހޭދަކުރަމުން މި ގެންދަނީ. އަހަރެންނަށް މި ތަނުގެ ވަރަށް ގިނަ ކަންތައްތައް އެނގޭ! އެހެންވެ، އަދަބު ލިބޭގޮތްވުމުން އަމިއްލައަށް މޮޔައަކަށް ހެދިގެން މި ތަނުގައި އިންނަނީ. އަހަރެން މި ތަނުގައި އުޅޭތާ މިހާރު އަހަރެއްހައި ދުވަސްވެދާނެ.” އެ އަންހެން ކުއްޖާގެ އަޑުގައި ވަނީ އަޖައިބެއް ކަހަލަ ރިހުމެއް އެކުލެވިފައެވެ.\n“އެހެންވިއްޔާ ވަރަށް ތަފާތު ކަންތައްތަކާ ދިމާވެފައި ހުންނާނެތާ!”\n“އާނ! ތި ވާހަކަ ނުދައްކާ! އެ ކަންތައްތަކާ މެދު ވިސްނާ ނަމަ މިހާރު އަހަރެން ހުރީހީ މޮޔަވެފަ. ބައެއް ދުވަސްދުވަހު، ލިބޭ އަނިޔާގެ ބޮޑުކަމުން އަމިއްލައަށް މަރުވާން ވެސް ހިތަށްއަރާ! އެކަމަކު އެއީ އަދިމާ ގޯސްކަމެއްކަމަށްވާތީ، ކެތްތެރިވެލައިގެން އިންނަނީ” އެ އަންހެން ކުއްޖާގެ ދެ ލޮލުން ކަރުނަ އޮހެމުން ދެއެވެ.\n“އަހަރެން ވެސް މި ޖަލުގައި ހޭދަކުރާތާ މިހާރު މަހަކަށްވުރެ ގިނަވެދާނޭ ހެންހީވޭ. އެކަމަކު ކަލޭ ދުށް ހަނދާނެއް ނުވޭ.”\n“މި ހުރިހައި މީހުންގެ ތެރެއިން ފާހަގަ ނުކުރެވިދާނެ!”\n“ކޮންނަމެއް ކިޔަނީ؟ ” އަހަރެން ސުވާލުކޮށްލީމެވެ.\n“މަށަށް ކިޔަނީ ރީޝާ! އަހަރެންގެ ގައުމަކީ ދިވެހިރާއްޖެ.”\n“ދިވެހިރާއްޖެއޭ. އެއީ ކޮންތަނެއް؟”\n“އެއީ އިންޑިޔާ ކަނޑުގައި އޮންނަ ވަރަށް ކުޑަ ޖަޒީރާ ގައުމެއް.”\n“ދެން ކީއްވެ މި ތަނުގައި ހައްޔަރުވާގޮތްވީ؟” ޖޫލިޔަޓްގެ މޫނުމަތިން ހައިރާންކަމުގެ އަސަރު ފާޅުވެގެން ދިޔައެވެ.\nއަހަރެން ވަރަށް އަސަރާއެކު އަހަންނަށް ދިމާވި ގޮތް ޖޫލިޔަޓަށް ކިޔައިދިނީމެވެ. އެއިރު އަހަރެންގެ ދެ ލޮލުން އެއްވެސް ހިފެހެއްޓުމެއްނެތި ކަރުނަ އޮހޮރެމުން ދިޔައެވެ.\nއަހަރެންގެ ވާހަކަ ނިންމާލިތަނާ، ފުންމައިގެން ކަހަލަ ގޮތަކަށް ޖޫލިޔަޓް ތެދުވެއްޖެއެވެ. އަދި އަހަރެންގެ އަތުގައިހިފައި ނަގައި ބޭރަށް ކޮށްޕާލައިފިއެވެ. އަހަންނަށް ލިބުނީ ކުއްލި ސިހުމެކެވެ. ނަމަވެސް ހަމަ ކުޑަ އިރުކޮޅެއްގެ ތެރޭގައި ވީގޮތް އެނގިއްޖެއެވެ. ކޮންމެ ދުވަހެއްގެ ވެސް އާދައިގެ މަތިން ޖަލުގެ ސަރުދާރު އަންނަނީއެވެ. އޭނާ ފެނުމުން، ގޮތެއް ފޮތެއްނެތް މޮޔަ އަންހެނުންތައް އޭނާގެ ގަޔަށް ބޮލަށް އަރަން ފަށައެވެ. ހަމައެއާއެކު، އޭނާގެ އަތުގައި އޮންނަ ފަސް ފޫޓެއްހައި ދިގު ލަޓިބުރި އެ މީހުންނާ ދިމާއަށް ހޫރާލައެވެ. ދެތިން ހަތަރު އަންހެނުން ތިރިނުވާ ފަހަރެއް ނުދެއެވެ. ކޮންމެވެސް ތަނެއް ފަޅައިގެން، ނުވަތަ ފުނޑުފުނޑު ވެގެންނެވެ.\nއެ މީހާ ކޮންމެ ދުވަހަކު 1 ފަހަރު ޖަލަށް ވަދެއެވެ. މަރުވެފައި ތިބި މީހުންތައް ބޭރުކޮށް، އަދި ރަނގަޅު ވެފައި މީހަކު ހުރެއްޖެ ނަމަ އެ މީހަކު ވެސް ނެރޭނެއެވެ. އެ ގޮތުން މިއަދު ވެސް ސަރުދާރު ވަދެގެން އެ އަންނަނީ، އޭނާގެ ވާޖިބު އަދާކުރާށެވެ.\nއެ މީހާއަށް ނުފެނި، އަހަރެން އަވަސް އަވަހަށް އަހަންނަށް ޚާއްސަ ކުރެވިފައިވާ ގޮޅިއަށް އައީމެވެ. އޭރު އަހަރެންގެ ހިތަށް ވަނީ ކޮންމެވެސް ވަރެއްގެ ހަމަޖެހުމެއް ލިބިފަ އެވެ. އެކުވެރިޔަކު ލިބުނީތީއެވެ.\nއަހަރެން އެކަނިމައިއެކަނި ގޮޅީގައި އިށީނދެލައިގެން އިންދާ، ވަޒީފާ ފުރިހަމަކޮށްފައި ސަރުދާރު ނިކުމެގެން ހިނގައްޖެއެވެ. އެންމެ ސިކުންތެއް ވެސް ބޭކާރުކޮށްނުލައި ޖޫލިޔަޓް އިންނަ ގޮޅިއާ ދިމާއަށް އަހަރެން ހިނގައިގަތީމެވެ. އެ ގޮޅިއަށް ވަނުމާއެކު އަހަރެން ދިޔައީ ސިއްސައިގެންނެވެ. ޖޫލިޔަޓް އޮތްގޮތް ފެނިފައި ހައިރާންވެ އަންތަރީސްވިއެވެ. އޭނާލައިގެން އުޅުނު ޔުނީފޯމް އޮތީ މާދުރުގައެވެ. އޭނާއޮތީ ބަނޑުވަތަށް ކަހަލަ ގޮތަކަށް ރޯށެވެ.\nމި ފަދަ މަންޒަރުތަކަކީ އަހަރެންގެ ލޯ ހޭނިފައި ހުރި މަންޒަރުތަކެވެ. އެެހެންނަމަވެސް ޖޫލިޔަޓަށް މި ފަދަ ހާލެއް ޖެހިފައި އޮއްވާ ފެނުމުން އަހަރެންގެ ހިތަށް ކުރީ ބަޔާންކުރަން ދަތި ފުން އަސަރެކެވެ. ކޮންމެވެސް މީހެއްގެ ފަރާތުން އޭނާއަށް ލިބިފައިވާ އަނިޔާއެއްކަމާމެދަކު ޝައްކެއް ނެތެވެ.\nއަހަންނަށް ބޭއިޚްތިޔާރުގައި ކަހަލަ ގޮތަކަށް، އެއްލައިލައިފައިއޮތް ޔުނީފޯމް ނަގައި، ޖޫލިޔަޓްގެ ގައިމަތީގައި އަޅައިލެވުނެވެ. އެއިރު އަހަރެންގެ ހިތް ތެޅެމުންދެއެވެ.\nއަހަރެން ޖޫލިޔަޓްގެ ގާތުގައި އިށީނދެ، ދެ ފަހަރަކު އޭނާއަށް ގޮވާލައިފީމެވެ. އޭނާ އަހަރެންގެ މޫނަށް ބަލައިލިއެވެ. އަނިޔާ ލިބިފައިވާ އެ ފަކީރުގެ ދެ ލޮލުން ފެންނަން ހުރީ ލަދުވެތިކަމާއި، ހިތްދަތިކަމުގެ އަސަރުތަކެވެ. އޮހެމުންދަނީ ވޭނާއި، ރިހުން އެކުލެވިފައިވާ ކަރުނައެވެ. އަހަންނަށް ދެ ލޯ މަރައިލެވުނެވެ. ހިންދިރުވައިލެވުނެވެ. ހިތަށް ވެގެންދިޔަ ގޮތްތަކެއްގެ ސަބަބުންނެވެ.\n“ކިހިނެއްވީ؟ ތީ ކާކުގެ އަނިޔާއެއް؟” އަހަންނަށް ވެސް ރޮވިއްޖެއެވެ.\nއަހަރެންގެ ސުވާލަށް ޖޫލިއަޓް ޖަވާބު ދިނީ އޭނާގެ ދެ ލޮލުން ފައިބަމުން ދިޔަ ހިތި ކަރުނައިންނެވެ. އޭނާއަކަށް އަނގައިން ބުނާނޭ ހިތްވަރެއް ނުލިބުނެވެ. ރޮވެނީއެވެ. ގިސްލެވެނީއެވެ. ކުޑަކޮށް ވެސް ހަމައަކަށް އެޅުނީ އަހަރެން އެތައް ވާހަކަތަކެއް ދެކުމުންނެވެ.\nއެހައި ހިސާބުން އަހަރެން ނިކުތީ ބޭރަށެވެ. ކުޑައިރުކޮޅަކުން ވަންއިރު އޭނާ އިނީ ޔުނީފޯމް ލައިގެންނެވެ. އެއިރުވެސް އޭނާގެ ދެ ލޮލުން ކަރުނައިގެ ތެތްކަމެއް ނުފިލައެވެ.\n“އާކަމެއްނޫން!” އަހަރެން ވަދެ ޖޫލިޔަޓްގެ ގާތުގައި އިށީނދެ ހަމަޖެހިލިތަނުން، އަހަރެންގެ ކަންފަތުގައި ޖެހުނީ ޖޫލިޔަޓްގެ ރިހުން އެކުލެވިފައިވާ އަޑެވެ.\n“ޖަލުބަލަހައްޓާ މީހާގެ ފުށުން އަހަންނަށް މި އަނިޔާ ނުލިބޭ ދުވަހެއް ވަރަށް މަދުވާނެ! އަހަރެންގެ އިއްފަތްތެރިކަމަށް އޭނާ އަރައިނުގަންނަ ދުވަހެއް……..” ޖޫލިޔަޓްގެ އަރު ބެދުނެވެ. ދެ ލޮލުން ކަރުނަ އޮހިގަތެވެ. އަހަންނަށް އިނދެވުނީ، ބުނާނެ އެއްޗެއް ނޭނގިފައެވެ. ހިތަށް ކުރި ފުން އަސަރެއްގެ ސަބަބުންނެވެ.\n“އަހަންނަށް އެހައި ބޮޑަށް މިއަދު ރޮވުނީ……. ރީޝާއަށް މިކަން އެނގުމުން… އެކަމަކު…… އަހަރެން ދެން ދުނިޔޭގައި ހުރުމުގެ ބޭނުމަކީ ކޮބާ؟”\nއަހަރެންގެ ހިތުން ލޭއޮހޮރިގަތް ކަހަލައެވެ. ހަގީގަތުގައި ވެސް މިހާރު އޭނާގެ އެއްވެސް ބޭނުމެއްނެތެވެ. މަރުނުވާތީ ދުނިޔޭގައި އިނީއެވެ. ހުރިހާ އެއްޗެއް އެ ވަނީ ލޫޓުވާލައިފައެވެ. ފޭރިގެންފައެވެ. އެނުބައި ނުލަފާ މީހާ އޭނާގެ އިއްފަތްތެރިކަމަށް އަރައިގެންފައި ވަނީ ކިތައް ފަހަރު ކަމެއްވެސް ނޭނގެއެވެ.\nޖޫލިޔަޓްގެ ވާހަކަކޮޅު އިވިފައި އަހަރެންގެ ހިތް ވަގުތީ ގޮތުން މަސައްކަތް ހުއްޓާލައިފައި ނިދި ކަހަލައެވެ. އެކަމަކު އޭނާ ހާދަ ކެތްގަދައެވެ. އަހަންނަށް އެފަދަ ގޮތެއް ދިމާވެއްޖެ ނަމަ، ހިތް ފަޅައިގެން ގޮސް މަރުވާނެ ކަންނޭނގެއެވެ. މި ހުރިހައި އަންހެން ކުދިން ތިބި ތަނެއްގައި ކޮންމެ ދުވަހަކު ޖޫލިޔަޓަށް މި އަނިޔާ ދިނުމުގެ ސިއްރަކީ ކޮބައިބާވައެވެ؟ މި ތަނުގެ އެހެން މީހުންނާ ޖޫލިޔަޓާ ތަފާތެވެ. އޭނާ ބައިންދާފައި މި އިންނަނީ ވެސް ކުޑަކުޑަ ގޮޅިއެއްގައި އެކަނިމައި އެކަންޏެެވެ. އެހެން މީހުންނާ މުޅިން އެކަހެރިކޮށްފައެވެ. މި ކަމުގައި ވަރަށް ބޮޑު ސިއްރެއް އޮންނާނެކަން ކަށަވަރެވެ.\n“މި ހުރިހައި އަންހެނުން ތިބި ތަނަކުން ކޮންމެ ދުވަހަކު ޖޫލިޔަޓަށް ތިޔަ އަނިޔާ ލިބެންވީ ކީއްވެ؟” ޖޫލިޔަޓުގެ މޫނަށް ބަލާންނުކެރިގެން އަހަރެން އިނީ އިސް އޮބާލައިގެންނެވެ.


Qaumee Athletics mubaaraathuga Kulgudhuffushi Mugoo Team Sports ah3vana Qaumee Athletics mubaaraathuga Kulgudhuffushi Mugoo Team Sports ah3vana\nޤައުމީ އެތްލެޓިކްސް މުބާރާތުގަ ކުޅުދުއްފުށި މުގޫ ޓީމް ސްޕޯރޓްސްއަށް ތިން ވަނަ\nކުޅުދުއްފުށި މުގޫ ސްޕޯޓްސް ކުލަބުގެ ޒުވާން އެތުލީޓުންގެ ޓީމް / ފޮޓޯ : މުގޫ ސްޕޯޓްސް ކްލަބް\nޤައުމީ އެތުލެޓިކްސް މުބާރާތުގައި ކުޅުދުއްފުށި މުގޫ ސްޕޯޓްސް ކުލަބުގެ ޒުވާން އެތުލީޓުންގެ ޓީމް މުބާރާތުގެ ތިންވަނަ ހޯދައިފިއެވެ. އިއްޔެ މާލޭގައި ނިންމާލި މި މުބާރާތުގައި ރާއްޖޭގެ މަޝްހޫރު އަދި ކުޅަދާނަ ދުވުންތެރިން ވާދަކޮށްފައިވެއެވެ.\nމި ޓީމުގެ ބައެއް އެތުލީޓުންވަނީ އަމިއްލަ ރެކޯޑް އާކޮށްފަ އެވެ. އެގޮތުން އަހުމަދު ޝާމް މުޙައްމަދާއި ޝަމްވީލް މުޙައްމަދު ނައީމް ވަނީ އަމިއްލަ ރެކޯޑް އާކޮށްފަ އެވެ. އެގޮތުން ޝާމް ވަނީ 100މ ގެ ރޭސް 11.54 ސިކުންތުން ނިންމާފަ އެވެ. އަދި ޝަމްވީލް ވަނީ 200މ ދުވުމުގެ އޭނާގެ އަމިއްލަ ރެކޯޑް އާކޮށްފަ އެވެ. އެއީ 25.08 ސިކުންތުނެވެ. މުގޫއިން ކާމިޔާބީތައް ހޯދާފައިވަނީ ރިލޭއިންނާއި ދުވުންތަކުންނެވެ.\nމިމުބާރާތުގައި ބައިވެރިވުމަށް މުގޫ ސްޕޯޓްސް ކުލަބަށް އެހީތެރިވި ފަރާތްތަކަށް އެކުލަބުން ވަނީ ޝުކުރުއަދާކޮށްފަ އެވެ. އެގޮތުން އެތުލީޓުންގެ ބެލެނިވެރިންނާއި މޮޓޮރައިޒް، ހދ އަތޮޅު ކައުންސިލްގެ މެމްބަރު އަހުމަދު އާތިފް، ކުޅުދުއްފުށީ ކައުންސިލް، ފްރީޒް ލޭންޑް އަދި ޑަބުލިއު ސްޕޯޓްސް އެކަޑަމީ ފާހަގަކޮށްފައިވެއެވެ.


Priyanka Aai Nick Ge Kaiveni Anna Mahu India Gai - Vaguthu\nޕްރިޔަންކާ އާއި ނިކްގެ ކައިވެނި އަންނަ މަހު އިންޑިއާގައި\nބޮލީވުޑް އަދި ހޮލީވުޑްގެ ކުޅަދާނަ ބަތަލާ ޕްެރިޔަންކާ ޗޯޕްރާ އާއި އިނގިރޭސި ލަވަކިޔުންތެރިޔާ ނިކް ޖޯނަސް އަންނަ މަހު އިންޑިއާގައި ކައިވެނިކުރާނެ ކަމަށް ރިޕޯޓުތަށް ބުނަން ފަށައިފިއެވެ.\nޕްރިޔަންކާއަށް 36 އަހަރު ފުރުނު ދުވަހު އެ ދެތަރިން އެންގޭޖް ވެފައިވާއިރު އޮކްޓޫބަރު މަހުގެ ތެރޭގައި އެ ދެތަރިން ކައިވެނިކުރާނެ ކަމަށް މީގެ ކުރިން ވަނީ އަޑުތައް ފެތުރިފައެވެ. އަދި އެ ދެތަރިން ކައިވެނި ކުރަން ނިންމާފައިވަނީ ހަވާއީގެވެ.\nނަމަވެސް އިންޑިއާގެ ބައެއް ނޫސްތަކުން ރިޕޯޓުކޮށްފައިވާ ގޮތުގައި ނިކް އާއި ޕްރިޔަންކާ ކައިވެނިކުރާނީ އަންނަ މަހުގެ 20 ވަނަ ދުވަހު އިންޑިއާގެ ޖޯދްފުރްގެ އުމެދް ބަވަންގައެވެ. އަދި ކައިވެނީގެ ހަފްލާއަށް ދައުވަތުދެނީ 200 މީހުންނަށް ކަމަށާއި އެއީ ޕްރިޔަންކާއާއި ނިކްގެ އާއިލާގެ މެންބަރުންގެ އިތުރުން ބައެއް ގާތް ރައްޓެހިންނާއި ހެޔޮ އެދޭ ފަރާތްތަކަށް ކަމަށް އިންޑިއާގެ ނޫސްތަކުން ބުނެފައިވެއެވެ.\nނިކް އާއި ޕްރިޔަންކާ ރައްޓެހިވެގެން އުޅޭތާ6މަހަށް ވުރެއް ގިނަ ދުވަސްވެފައިވާއިރު ދާދި ފަހުން ވަނީ ޕްރިޔަންކާ ބަނޑުބޮޑުވެފައިވާ ކަމުގެ އަޑުތަކެއްވެސް ފެތުރިފައެވެ. ނަމަވެސް އެކަން ޕްރިޔަންކާވެސް އަދި ނިކްވެސް ކަށަވަރުކޮށްދީފައެއް ނުވެއެވެ.\nއުމުރުން 25 އަހަރުގެ ނިކް އާއި 36 އަހަރުގެ ޕްރިޔަންކާ ފުރަތަމަ ބައްދަލުވެފައިވަނީ މިދިޔަ އަހަރު ބޭއްވުނު މެޓް ގާލާއިންނެވެ. ޕްރިޔަންކާއާއި ނިކްގެ ކައިވެނި އަންނަ މަހު އޮންނާނެ ކަމަށް ރިޕޯޓުތަށް ބުނެފައިވާއިރު ބޮލީވުޑްގެ ދެތަރިން ކަމަށްވާ ރަންވީރު ސިންގ އާއި ދިޕިކާ ޕަދުކޯންގެ ކައިވެނިވެސް އަންނަ މަހު އޮންނާނެއެވެ. އެ ދެތަރިންގެ ކައިވެނި އޮންނާނީ އިޓަލީގައެވެ.


Youth Ministry Ah Hussain Ismail, Gender Ah Shihab - Vaguthu\nޔޫތް މިނިސްޓްރީގެ ސްޓޭޓް މިނިސްޓަރުކަމުގެ މަގަމާށް ހީޓް ހެލްތް އެންޑް ފިޓްނަސް ގެ ޗެއަރމަން އަދި ލ. ފޮނަދޫ ދާއިރާގެ އެމްޑީޕީ ގައުމީ މަޖިލީހުގެ ރައީސް ޙުސައިން އިސްމާޢީލް، ޖެންޑަރ މިނިސްޓްރީގެ ސްޓޭޓް މިނިސްޓަރުކަމުގެ މަގާމަށް ދަމާސް ޕްރައިވެޓް ލިމިޓެޑްގެ ޗީފް އެގްޒެކެޓިވް އޮފިސަރުގެ މަގާމު ފުރުއްވާފައިވާ މުޙައްމަދު ޝިހާބު ޢައްޔަން ކުރައްވައިފިއެވެ.\nމި ދެ މިނިސްޓްރީއަށް ސްޓޭޓް މިނިސްޓަރުން އައްޔަން ކުރެއްވީ މިއަދުއެވެ.\nޙުސައިންއަކީ ބެލްޖިއަމްގެ އިކޮނިމިކްސް ސްޓަޑީ ބިއުރޯ ބަރޖް އިން ޑިޕްލޮމާ އިން މާކެޓީންގ އެންޑް ޓޫރިޒަމް ޑިވެލޮޕްމަންޓް ޕްލޭނިނގް ހާސިލްލްކުރައްވައިގެން ހުންނެވި ބޭފުޅެކެވެ.\nމި މަގާމަށް އައްޔަނުކުރެއްވުމާއި ހަމައަށް އޭނާއަކީ ލ. ފޮނަދޫ ދާއިރާގެ އެމްޑީޕީ ގައުމީ މަޖިލީހުގެ ރައީސްއެވެ. މީގެ އިތުރުން ސަރުކާރުގެ އިސް މަގާމުތައްވެސް އޭނާ ވަނީ މީގެ ކުރިން ފުރުއްވާފައެވެ. އޭގެ ތެރޭގައި ޔޫތް އެންޑް ސްޕޯޓް މިނިސްޓްރީގެ ޑެޕިއުޓީ މިނިސްޓަރގެ މަގާމު ހިމެނެއެވެ.\nޝިހާބަށް ބަލާއިރު، އޭނާއަކީ އިންޑިޔާގެ ނިއުދިއްލީގެ ނެޝަނަލް އިންސްޓިޓިއުޓް އޮފް އެޑިއުކޭޝަނަލް ޕްލޭނިންގ އެންޑް އެޑްމިނިސްޓްރޭޝަންއިން ޑިޕްލޮމާ އިން އެޑިއުކޭޝަނަލް ޕްލޭނިންގ އެންޑް އެޑްމިނިސްޓްރޭޝަން ހާސިލުކުރައްވާފައިވާ ބޭފުޅެކެވެ.\nމީގެ އިތުރުން، ޝިހާބަކީ ފެމިލީ ޕްރޮޓެކްޝަން އޮތޯރިޓީގެ ބޯޑް މެންބަރުކަމާއި، ހިއުމަން ރައިޓްސް ކޮމިޝަންގެ ޗައިލްޑް ރައިޓްސް އެމްބެސެޑަރުކަން މިހާރުވެސް ކުރައްވަމުން އަންނަ ބޭފުޅެކެވެ. މީގެ އިތުރުން ވެސް އޭނާ ވަނީ އެޑިއުކޭޝަން މިނިސްޓްރީގެ ޑެޕިއުޓީ ޑިރެކްޓަރުކަމުގެ މަޤާމާއި، މަޖީދިއްޔާ ސްކޫލްގެ އެސިސްޓަންޓް ޕްރިންސިޕަލްގެ މަގާމު ވެސް ފުރުއްވާފައެވެ.\nޖެންޑާގައި ހުރި ކުއްޖަކު ބޭސްތަކެއް ކައިގެން ފަރުވާ ދެނީ\nޖުލައި 15, 2021 20:02\nސާބަސް! ސާބަސް! ގާތްޕާޓީކުދިންކޮޅަށް ގޯނީގެ ތުންމޮހާލާފަބަހައްޓާ! ޢާދައިސިވިލްސާވަނަޓުންގެބޮލަށް މިރުސްހުސްކުރިގޯނި ކިނބިހިއަޅައަޅާއަތްދޮވެދޮވެހަދަންގޭގަ ޕާޓީކުދިންނަށް ވަށިވަށިންމުސާރަ ސާބަސް! ޙަމަސާބަސް!\nޖުލައި 15, 2021 20:05\nލާރި ލާރި މިސަރުކާރުން ހިލޭ ލާރިބަހާނަން.\nޖުލައި 15, 2021 20:49\nޅ. ޢަތޮޅު ތައުލީމީ މަރުކަޒުގެ ހެޑްމާސްޓަރ ކަން6އަހަރު ވަންދެން ކުރެއްވި ވާހަކަ ނެތީ ކީއްވެތޯ؟\nޖުލައި 15, 2021 23:38\nޖުލައި 15, 2021 21:24\nއިކޮނޮމިކް މިނިސްޓަރު ފައްޔާޒުގެ ގެ ކޮއްކޮ.\nޖުލައި 15, 2021 21:25\nދެން ސޭވް އައްޑޫ ކިޔާކަށް ނުކުރޭނެ. އިންޑިޔާ އައުޓް ކިޔާކަށް ނުކުރޭނެ. މަޤާމް މުހިއްްމުވާނެ ގައުމާއި ރަށަށްވުރެ.\nޖުލައި 15, 2021 21:54\nމުސާރަ ބޮޑު ކުރަންވީމަ ބުނީ ލާރިނެތޭ... ފިނޭންސުން. ޢެކަމަކު ބޮޑެތި މުސަރައިގއި މިއޮއްވައްދަނީ މީހުން😡\nޖުލައި 15, 2021 21:55\nހުސޭން އިސްމާއިލް އަކީ ފައްުޔާޒުގެ އެއްބަނޑު އެއްބަފާ ކޮއްކޮ އޭ ނުލިޔުނު ކަމީ ދެރަކަމެއް.\nޖުލައި 15, 2021 22:01\nސިހާބުގެ އަންގަ ބަންދުކޮއްލީ\nޖުލައި 15, 2021 22:17\nޝިހާބް ތިމަޤާމަށް ހަމަޖެއްސުމަކީ ރަނގަޅުނިންމުމެއްކަމުގައި ދެކެން. ޝިހާބަށް ފާގަތި ދުވަސްތަކަކަށް އެދެން\nޖުލައި 16, 2021 00:41\nމީ ދޯ އައްޑޫގައި ެެްެެްެެްެެްެެެްެެްެެްެެްެެެްެެްެެްެެްެެެްެެްެެްެެ... ގައި އެންބަސީ އެޅުމާ މާބޮޑަށް ދެކޮޅު ނުވި ސަބަބަކީ...ޝިހާބް ގެ އގުވެސް ވެއްޓިއްޖޭ...


Raees Nasheed'ge mahchah terrorism'ge dhauvaa kurumah ninmi...\nރައީސް ނަޝިދުގެ މައްޗަށް ކުރެވުނު ހުކުން\nދައުވާ ކުރުމަށް ނިންމީ7ޕްރޮސެކިއުޓަރުންގެ މައްޗަށް އެކުލެވޭ ޓިީމަކުން\nކ. މާލެ |2ޖޫން 2020 | އަންގާރަ 12:23 | 23,526\nކުރީގެ ޕްރޮސެކިއުޓަރ ޖެނެރަލް މުހުތާޒް މުހުސިން، ރާއްޖެޓީވީގެ ފަށާއިރު ޕްރޮގްރާމްގައި - ރާއްޖެއެމްވީ\nކްރިމިނަލް ކޯޓުގެ އިސްގާޒީ އަބްދުﷲ މުހައްމަދު (އަބްދުﷲ ގާޒީ) ގިރިފުށީގައި ބަންދުކުރި މައްސަލައިގައި ކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް، މުހައްމަދު ނަޝީދުގެ މައްޗަށް ޓެރަރިޒަމްގެ ދައުވާ ކުރުމަށް ނިންމި ނިންމުމަކީ 'މިނިވަން ނިންމުމެއް' ކަމަށް ކުރީގެ ޕްރޮސެކިއުޓަރ ޖެނެރަލް މުހުތާޒް މުހުސިން ވިދާޅުވެއްޖެއެވެ.\nއަންގާރަ ދުވަހު ރާއްޖެޓީވީގެ 'ފަށާއިރު' ޕްރޮގްރާމަށް ދެއްވި ޚާއްސަ އިންޓަރވިއު އެއްގައި މުހުތާޒް ވަނީ ރައީސް ނަޝީދުގެ މައްޗަށް ކުރީގެ ރައީސް އަބްދުﷲ ޔާމީނުގެ ވެރިކަމުގެ ކުރެވުނު ދައުވާތައް ކުރެވިގެން ދިޔަ ގޮތް ތަފްސީލުކޮށްދެއްވާފައެވެ. އެގޮތުން އޭނާ ވިދާޅުވީ ރައީސް ނަޝީގެ މައްޗަށް ކުރެވުނު ދައުވާ އަނބުރާ ގެންދެވުމަށްފަހު ޓެރަރިޒަމްގެ ދައުވާ ކުރުމަށް ނިންމީ7ޕްރޮސެކިއުޓަރުންގެ މައްޗަށް އެކުލެވޭ ޓިީމަކުން ކަމަށެވެ. އަދި އެ ނިންމުން އެބޭޅުން ނިންމެވީ މިނިވަން ކަމާއިއެކު ކަމަށެވެ.\nދެ ފިޔަވަޅެއް އެއާއި ގުޅިގެން އަޅުގަނޑު އެޅީ. އަޅުގަނޑު ގަބޫލެއް ނުކުރަން ރައީސް ނަޝީދުގެ މައްޗަށް އެ މައްސަލައިގައި، ހުޅުމާލެ މެޖިސްޓޭރޭޓުން ދައުވާ ކުރެވޭނެ ކަމަކަށް. އެހެން ފުރަތަމަކަށް އަޅުގަނޑު އެ މައްސަލަ ގެނައީ. ގެނެސްސަ ދެން އެ މައްސަލައިގައި އެއްބޭފުޅެއްވެސް ނޫން، އަޅުގަނޑު ހަނދާންވާގޮތުން7ޕްރޮސެކިއުޓަރުންގެ ޓީމެއް އިންނާނެ. އަޅުގަނޑު އެބޭފުޅުންގެ އެއްވެސް ޑިސިޝަނަކަށް ދެކޮޅު ހަދާފަކައެއް ނޯންނާނެ. އެބޭފުޅުން މިނިވަންކަމާއި އެކު ނިންމާފައި އޮތް ނިންމުމެއް އެއީ. ދެން އޭގައި ދައުވާ ބަދަލުކުރުމާއި ގުޅޭގޮތުން އެއަށް އެއްޗެއް ދަންނަވާ ކަމަށްވާނަމަ އަޅުގަނޑަށް ހީވަނީ ޕީޖީ އޮފީހުގެ ޑިސިޝަނެއް އެއީ. އަޅުގަނޑުގެ އަމިއްލަ ޑެސިޝަނެއް ނޫން.\n~ ކުރީގެ ޕްރޮސެކިއުޓަރ ޖެނެރަލް މުހުތާޒް މުހުސިން\nމުހުތާޒް ވިދާޅުވީ އެ ނިންމުމަށް އޭރުގެ ރައީސުލްޖުމްހޫރިއްޔާގެ ވެސް، އަދި އެހެން ސިޔާސީ ބޭފުޅެއްގެ ނުފޫޒެއްވެސް އެ ނިންމުން ނިންމުމުގައި ނޯންނާނެ ކަމަށެވެ.\nރައީސް ޔާމީންގެ ސަރުކާރުގައި ރައީސް ނަޝީދަށް ޓެރަރިޒަމްގެ ދައުވާ ސާބިތުވެ، 13 އަހަރަށް ޖަލަށްލި އެވެ. އެމަނިކުފާނު ވެރިކަމުގައި ހުންނެވި އިރު ކްރިމިނަލް ކޯޓުގެ އެއިރުގެ އިސްގާޒީ ގިރިފުށީގައި ބަންދުކުރި މައްސަލައިގައި ޓެރަރިޒަމްގެ ދައުވާ އުފުލާ، އެމަނިކުފާނުގެ މައްޗަށް ޖަލު ހުކުމް އިއްވާފައިވަނީ 2015 ވަނަ އަހަރުގެ މާޗް މަހުގެ 13 ވަނަ ދުވަހު އެވެ. އެއީ ރައީސް ޔާމީން ސިޔާސީ ނުފޫޒު ފޯރުވައިގެން ކުރެއްވި ސިޔާސީ ހުކުމެެއް ކަމަށް ރައީސް ނަޝީދު ވަނީ ވިދާޅުވެފައެވެ.


BML in vakikuri muvazzafah vazeefa aai badhaluge gothugai2million rufiya dheyn angaifi\nބީއެމްއެލް އިން ވަކިކުރި މުވައްޒަފަށް ވަޒީފާ އާއި ބަދަލުގެ ގޮތުގައި2މިލިއަން ރުފިޔާ ދޭން އަންގައިފި\n30 އޯގަސްޓް 2020 - 22:26:41\nބޭންކް އޮފް މޯލްޑީވްސް ބީއެމްއެލްގެ އެމްއެސްއެމްއީ ހެޑް ފާތިމަތު މަލީހާ ޖަމާލް ވަޒީފާއިން ވަކިކުރީ ގާނޫނާ ހިލާފަށް ކަމަށް ހައިކޯޓުން ކަނޑައެޅި ހުކުމް ސުޕްރީމް ކޯޓުންވެސް ދަމަހައްޓައިފިއެވެ.\nބީއެމްއެލްއިން ފާތިމަތު މަލީހާ ވަކިކުރީ އޭނާ އާއި އިތުރު ބަޔަކު 2012 ވަނަ އަހަރު ކުރި ދަތުރެއްގެ ހަރަދު އަނބުރާ ހޯދުމުގައި ނުކުރާ ހަރަދުތަކެއްގެ ހޯދަން އުޅުނު ކަމަށް ބުނެއެވެ.\nބީއެމްއެލްއިން ވަނީ އޭނާ އަށް ފަހުގެ އިންޒާރު ދީ އެއް އަހަރު ދުވަހުގެ މުސާރައާއި އެއަހަރުގެ ބޯނަސް ހިފަހައްޓަފައެވެ. އަދި އެމައްސަލަ އޭނާ ބޭންކުގެ ހިއުމަން ރިސޯސް ޑިޕާޓްމެންޓަށް ހުށަހެޅުމުން ހިއުމަން ރިސޯސް ޑިޕާޓްމެންޓުންވެސް ނިންމީ ބޭންކުގެ އެ ނިންމުމަށް ބަދަލެއް ނުގެނެވޭނެ ކަމަށެވެ.\nއަދި އެއަށްފަހު 2013 ވަނަ އަހަރު ބޭންކުން ވަނީ އޭނާ ވަޒީފާއިން ވަކިކޮށްފައެވެ.\nއެމައްސަލަ މަލީހާ ވަޒީފާއާއި ބެހޭ ޓްރައިބިއުނަލަށް ހުށަހެޅުމުން އެއިދާރާއިން ނިންމީ އޭނާ ވަޒީފާ އިން ވަކިކުރީ ގަވާއިދާ ހިލާފަށް ކަމަށާ އޭނާއަށް ވަޒީފާ އަލުން ދިނުމަށާއި ގެއްލުމުގެ ބަދަލުގެ ގޮތުގައި ދެމިލިއަން ދެލައްކަ ރުފިޔާ ނަގައިދިނުމަށެވެ.\nއަދި އެމައްސަލަ ބީއެމްއެލްއިން ވަނީ ހައިކޯޓުގައި އިސްތިއުނާފް ކޮށްފައެވެ. ހައިކޯޓުންވެސް ވަނީ ވަޒީފާއާއި ބެހޭ ޓްރައިބިއުނަލުން ނިންމި ނިމްމުމަށް ތާއީދު ކޮށްފައެވެ.\nއެމައްސަލަ ބީއެމްއެލްގެ ފަރާތުން ސުޕްރީމް ކޯޓުގައި އިސްތިއުނާފް ކުރުމުން ސުޕްރީމް ކޯޓުން ވެސް ވަނީ ހައިކޯޓުގެ ހުކުމަށް ތާއީދުކޮށް އޭނާ އަށް އަލުން ވަޒީފާ ދިނުމަށް ހުކުމް ކޮށްފައެވެ.\nސުޕްރީމް ކޯޓުން މިއަދު ކުރި ހުކުމުގައި ބުނެފައިވަނީ އިސްތިއުނާފުކުރެވުނު ޤަޟިއްޔާއިން ކޮށްފައިވާ ހުކުމަކީ ޝަރުއީ އަދި ހާނޫނާ ހިލާފަށް ކޮށްފައިވާ ޙުކުމެއްކަމަށް ބެލެވޭނެ އެއްވެސް ހަމައެއް ނެތް ކަމަށެވެ.


India kanduge salaamaiytherikan: Raajjeyge igthisaadhaa...\nއިންޑިއާ ކަނޑުގެ ސަލާމަތްތެރިކަން: ރާއްޖޭގެ އިޤްތިޞާދާއި ގުޅިލާމެހިފައި!\nމި ސަރަހައްދު ބެލެހެއްޓޭނެ ޤާބިލްކަން ދިވެހިރާއްޖެއަކު ނެތް\nރާއްޖޭގެ ކަނޑުގެ ސަރަހައްދު ބެލެހެއްޓޭނެ ވަޞީލަތްތަކާއި އެކަމަށް ބޭނުންވާ އެންމެ ފުރިހަމަ ތަމްރީން ދިވެހިރާއްޖޭގައި ނެތް\nކ. މާލެ | 30 އޮކްޓޯބަރ 2019 | ބުދަ 17:53 | 2,791\nއެމްއެންޑީއެފްގެ ކޯސްޓްގާރޑްގެ އުޅަނދެއް - އެމްއެންޑީއެފް\nއިންޑިއާ ކަނޑުގެ ސަލާމަތޭ ނުވަތަ މި ސަރަހައްދުގެ ހަމަޖެހުމޭ އިރުއިރުކޮޅާ ސިޔާސީ ބޭފުޅުންނާއި އަސްކަރީ ބޭފުޅުން ގެންދަވަނީ ވިދާޅުވަމުންނެވެ. ފަހަކަށް އައިސް މިވާހަކަތައް އިވޭލެއް މިވަނީ ގިނަވެފައެވެ. މިވާހަކަ މިހާރަކަށް އައިސް ގިނަވެފައި މިވަނީ މިމައްސަލައިގެ މުހިއްމު ކަމުންނެވެ.\nއަޅުގަނޑުމެންގެ މިކުޑަކުޑަ ރާއްޖެ ވަށައިގެން މިވަނީ އިންޑިއާ ކަނޑެވެ. މާސިންގާ ބޮޑު ކަނޑެއްގެ ތެރޭގައި އަޅުގަނޑުމެންގެ މިކުދިކުދި ރަށްތައް މިއޮންނަނީ އެއްވެސް ހިމާޔަތެއް ނެތިއެވެ. ޤުދުރަތީ ޙާދިސާތަކާއި، ޓެރަރިޒަމާއި މަސްތިވާތަކެތީގެ ވިޔަފާރިއަށް ހުޅުވާލެވިފައެވެ. ހާހަކަށްވުރެ ގިނަ ރަށްތައް މި ރާއްޖޭގައި އޮތްއިރު، އަދި އިޤްތިޞާދީ ސަރަހައްދު އަވަށްޓެރި ސްރީލަންކާގެ ސައިޒަށްވުރެ ބޮޑުއިރު، މި ސަރަހައްދު ބެލެހެއްޓޭނެ ޤާބިލްކަން ދިވެހިރާއްޖެއަކު ނެތެވެ. ތަމްރީން ލިބިފައިވާ ކުޅަދާނަ އަސްކަރިއްޔާއެއް އޮތެއްކަމަކު، ރާއްޖޭގެ ކަނޑުގެ ސަރަހައްދު ބެލެހެއްޓޭނެ ވަޞީލަތްތަކާއި އެކަމަށް ބޭނުންވާ އެންމެ ފުރިހަމަ ތަމްރީން ދިވެހިރާއްޖޭގައި ނެތްކަމަށް އެންމެންވެސް ހެކިވާނެއެވެ.\nއަޅުގަނޑުމެންގެ ދިވެހިރާއްޖޭގެ ހުޅަނގަށް އޮތީ ސޯމާލިއާއެވެ. ސޯމާލިއާގެ ކަނޑުފޭރޭ މީހުންގެ އުނދަގޫ އަދަނުގެ ކަނޑުއޮޅިއާއި އަރަބި ކަނޑުގެ އިތުރުން އިންޑިއާ ކަނޑަށް ފޯރާ، އެނުރައްކަލާ ކުރިމަތިލާން ދުނިޔޭގެ ބޮޑެތި އަސްކަރިއްޔާތައް ކުރަމުންދާ މަސައްކަތް އަޅުގަނޑުމެންނަށް ދޭތެރެ ދޭތެރެއިން ދަނީ ފެންނަމުންނެވެ. އަދި ރާއްޖެއަށްވެސް މިދެންނެވި ސޯމާލިއާގެ "މަސްވެރިން"ކަމަށް ބުނާ ބަޔަކު ބެހިގެން އައީކީ އެއް ފަހަރަކު ދެފަހަރަކު ނޫނެވެ. ފޭރުމުގެ އަމަލުތައް ހިންގަނިކޮށް ކަނޑުމަތިން އަތުލައިގަތުމުންވެސް އެމީހުން ބުނަނީ އެމީހުންނަކީ މަސްވެރިންކަމަށެވެ. އެހެންކަމުން ރާއްޖެއަށް އަންނަނީވެސް ބެލެވޭ ގޮތުގައި ކަނޑުފޭރެން ނިކުމެ އުޅޭ ގްރޫޕްތަކުގެ ތެރެއިން އިންޖީނު ހުއްޓުންފަދަ ކަންކަމާއި ކުރިމަތިވެގެން ހާލުގައި ޖެހޭ މީހުންނެވެ. އެހެން އަންނަ ބަޔަކު އެމީހުންގެ ހަތިޔާރުތަކާއިއެކު ރާއްޖޭގެ ކުޑަ ރަށަކަށް އަރައިފިނަމަ ދެން ވާނީ ކިހިނެއްތޯއެވެ؟\nރާއްޖޭގެ ރިޒޯޓްތަކަކީ ދުނިޔޭގެ ނިސްބަތުން އެންމެ އަގުބޮޑެތި ތަންތަނެވެ. އެތަންތަނަށް ފަތުރުވެރިންގެ ގޮތުގައި އަންނަނީ މަތީ ފަންތީގެ ފަތުރުވެރިންނާއި މެދުފަންތީގެ މީހުންގެ ތެރެއިންވެސް ފޯރާ މީހުންނެވެ. މިތަންތަނުގެ ސެކިއުރިޓީ ބަލަހައްޓަން ތިބެނީ ގިނަ ފަހަރަށް މާބޮޑު ތަމްރީނެއް ނެތް ބޭރު މީހުންނެވެ. އަދި ބައެއް ރިޒޯޓްތަކަށް އަރައި ވައްކަމުގެ އަމަލުތައް ހިންގާފައިވެސް އެބަހުއްޓެވެ. މިތަންތަނަކީ ކަނޑުފޭރޭ މީހުންގެ އަމާޒަކަށް ވެއްޖެނަމަ ރާއްޖޭގެ ފަތުރުވެރިކަން އެއްކޮށް ނެތިގެން ދިޔައީއެވެ. ރާއްޖޭގެ އިޤްތިޞާދު އޭގެ މައްޗަށް ބިނާވެފައިވާ ފަތުރުވެރިކަން ނެތިގެން ހިނގައްޖެނަމަ ރާއްޖެ އޮންނާނެ ހާލަތު ވަޒަން ކޮށްލައްވާށެވެ.\nރާއްޖެ ހިމެނޭ ސަރަހައްދުގެ ގޮތުން ދުނިޔޭގެ އެއް ބިތުން އަނެއް ބިތަށް ގެންދާ މުދާ ގިނަ ފަހަރަށް ގެންދަނީ ރާއްޖޭގެ ސަރަހައްދު ހުރަސްކޮށްފައެވެ. ބޮޑެތި އާގުބޯޓު ފަހަރުގައި އެތައް ބިލިއަން ޑޮލަރެއްގެ މުދާ ކޮންމެ ދުވަހަކު ގެންދާއިރު، މިމުދަލާއިއެކު މަސްތުވާތަކެތި އުފުލާ މީހުންވެސް މަދެއް ނޫނެވެ. ރާއްޖޭގެ ކަނޑުގެ ސަރަހައްދުން އެތައް މިލިއަން ރުފިޔާއެއްގެ މަސްތުވާތަކެތި އަތުލައިގަންނަ ވާހަކަ ދޭތެރެދޭތެރެއިން އަޑުއިވޭއިއިރު، އަތުލައިނުގަނެވޭ ކިތައް ބޯޓު މިސަރަހައްދުން ދަތުރުކުރާނެތޯއެވެ؟\nމިހެން ގޮސް، ރާއްޖޭގެ ކަނޑުގެ ސަރަހައްދަށް ހުރި ނުރައްކާތައް ކިތަންމެ ވަރަކަށްވެސް ލިޔެވިދާނެއެވެ. އެހެންނަމަވެސް އެމައްސަލައަށް ހައްލެއް ގެނެވޭނެ ގޮތެއް ހޯދަން ޖެހެއެވެ. ރާއްޖޭގެ ކަނޑުގެ ސަރަހައްދު މިހާރަށްވުރެ ރައްކާތެރިކޮށް ބެލެހެއްޓޭނެ ނިޒާމެއް ޤާއިމްކޮށް، ހޯދަން ޖެހޭ އެހީތައް ހޯދާ، ހަދަންޖެހޭ ތަމްރީންތަކެއް ހަދަން ޖެހެއެވެ. ސަބަބަކީ ހިނގާ ނުރައްކާތެރި އެންމެ ކަމަކުންވެސް މުޅި ޤައުމުގެ އިޤްތިޞާދު ހަލާކުވެދާނެއެވެ.


STO In Vikkaa Raysut Cement Beynun Kuri Minvaru Ithuru - Vaguthu\nއެސްޓީއޯ އިން ވިއްކާ ރޭސުތު ސިމެންތި ބޭނުން ކުރި މިންވަރު އިތުރު\n3 މަސް ކުރިން ( ޖޫން 26, 2021 )\nއެސްޓީއޯ ގުދަން-- ފޮޓޯ: ވީނިއުސް\nއޮމާންގެ އެންމެ ބޮޑު ސިމެންތި ކުންފުނި ކަމަށްވާ ރޭސުތް ސިމެންޓް ކޮމްޕެނީ (އާރުސީސީ) އާއި އެސްޓީއޯ ގުޅިގެން ވިއްކަމުން އަންނަ ރޭސުތު ސިމެންތި ބޭނުން ކުރާ މިންވަރު މިއަހަރުގެ ފުރަތަމަ ކުއާޓަރުގައި 55 އިންސަައްތަ އިތުރުވެއްޖެއެވެ.\nއާރުސީސީން ބުނެފައިވަނީ ގޮތުގައި ކޮވިޑް-19ގެ ހާލަތުގައި ވެސް ފުރަތަމަ ކުއާޓާގައި 55 އިންސައްތަ ސިމެންތި ވިކިފައިވަނީ ކޮންސްޓްރަކްޝަން ދާއިރާގައި ގިނަ ބަޔަކު މަސައްކަތްކޮށް، އިމާރާތްތައް އަޅަމުން އަންނާތީއެވެ.\nއާރުސީސީން ބުނީ، އެކުންފުނިން ރާއްޖެއަށް އެތެރެ ކުރަމުން އަންނަ ސިމެންތި އަށް ބޮޑު ތަރުހީބެއް ލިބިފައިވާއިރު، މިއަހަރުގެ ޖެނުއަރީ އާއި އޭޕްރިލް މަހުގެ ތެރޭގައި ރިކޯޑް އަދަދަކަށް ސިމެންތި ވިއްކާ ލެވިފައިވާ ކަމަށެވެ.\nއެގޮތުން އޭޕްރިލް މަހުގެ ތެރޭގައި އެކުންފުނިން މީގެ ކުރިން ހަދާފައިވާ ރިކޯޑު މުގުރާލައި 17,000 މެޓްރިކް ޓަނުގެ ސިމެންތި ރާއްޖެ އެތެރެ ކުރެވިފައިވާ ކަމަށްވެއެވެ. މީގެ ކުރިން އެ ރިކޯޑަކީ 14600 މެޓްރިކް ޓަނާ އެކީ މިއަހަރުގެ ޖެނުއަރީގައި ހަދާފައިވާ ރިކޯޑެކެވެ.\nކޮވިޑްގެ ސަބަބުން ދަތިތަކެއް ކުރިމަތިވި ނަމަވެސް، އެއްވެސް ކަހަލަ އަޒުމެއް ބަދަލު ނުކޮށް އަދިވެސް ކާމިޔާބު ކަމާއި އެކީ ކުރެވެމުން އަންނަ ކަމަށް ސީއީއޯ ޖޯ ގޫސް ބުންޏެވެ.\nސިމެންތި އުފެއްދުމުގެ ގިނަ އަހަރުތަކެއްގެ ތަޖުރިބާ ހޯދާފައިވާ އާރުސީސީއަށް މިހާރު ވަނީ ސީއީ އަދި އެންއެފް ސެޓިފިކޭޓް ވެސް ލިބިފައެވެ. މި ސެޓިފިކޭޓަކީ އީޔޫގެ މިންގަނޑަށް އެ ކުންފުނިން ސިމެންތި އުފައްދަމުން އަންނާތީ ލިބިފައިވާ ދެ ސެޓިފިކޭޓެކެވެ.\nމި ސެޓްފިކޭޓްގެ ސަބަބުން ޔޫރަޕިއަން ޔޫނިއަން އަށް މުދާ އެތެރެ ކުރުމަށް ފަސޭހަތަކެއް ލިބޭނެ ކަމަށާއި އެ ފަސޭހަތަކާއި އެކީ ރާއްޖެއަށް ވެސް އެކަމުގެ ފައިދާ ލިބޭނެ ކަމަށް އެ ކުންފުނިން ވަނީ ބުނެފައެވެ.\nއާރުސީސީން ކޮންމެ އަހަރެއްގެ މައްޗަށް ރާއްޖެއަށް 80،000 މެޓްރިކް ޓަނުގެ ސިމެންތް އަންނަނީ އެތެރެ ކުރަމުންނެވެ.\nއެ ކުންފުނީގައި ހަ މިލިއަން މެޓްރިކް ޓަނުގެ ސިމެންތި ރައްކާކުރެވޭނެ ޖާގަ މިވަގުތު ހުރިއިރު، ކުންފުނިން ވަނީ އަންނަ އަހަރާ ދިމާކޮށް ޖާގަ އިތުރަށް ފުޅާ ކުރުމަށް ނިންމައިފައެވެ. އެގޮތުން 22 މިލިއަން މެޓްރިކް ޓަނަށް އިތުރު ކުރެވޭނެ ކަމަށް އެކުންފުނިން މައުލޫމާތު ދެއްވައެވެ.


Redwave ge gudhanakah bayaku gehlun dheefi\nރެޑްވޭވް ގުދަނަށް ބަޔަކު ގެއްލުންދެނީ---\nހެންވޭރުގައި ހުންނަ ރެޑްވޭވްގެ ގުދަނަކަށް ބަޔަކު ވަދެ ބޮޑެތި ގެއްލުންތަކެއް ދީފި އެވެ.\nރެޑްވޭވްގެ މިވައްޒަފަކު އަވަސް އަށް މައުލޫމާތު ދެމުން ބުނީ މިއަދު މެންދުރުގެ ވަގުތެއްގައި ގުދަނަށް އެތަނުގެ ބިދޭސީ މުވައްޒަފަކު ދިޔަ މަގުމަތީގައި އެތާނގައި އެވަގުތު ތިބި ދެ ޒުވާނަކު އޭނާ ހުއްޓުވައި ފޯނާއި ވޮލެޓް ދިނުމަށް ބުނި ކަމަށެވެ. ނަމަވެސް ބިދޭސީ މީހާ އަތުގައި ނެތް ވާހަކަ ބުނެފައި އެ ދެމީހުން ފޮޅާލައި ދާން އުޅުމުގެ ތެރޭގައި އެކަކު ގައިގައި ޖެހުނު ކަމަށެވެ.\nމި މައްސަލާގައި ރުޅިގަދަވެ ގުދަނަށް ވަދެ ބޮޑެތި ގެއްލުންދީފައިވާ ކަމަށް އޭނާ ބުންޏެވެ. އެގޮތުން އެ ދެމީހުން ހަޅޭއްލަވަމުން ގޮސް އެތަނުގައި ހުރި ގަރާޖަކަށް ވަދެ މަރުތޭލިތަކާއި ދަގަނޑު ހޮޅިބުރިތައް ހިފައިގެން އައިސް ގުދަނުގައި ހުރި އެއްޗިސްތަކަށް ގެއްލުން ދީފައިވާ ކަމަށެވެ.\nރޯޝަނީމަގުގައި ހުންނަ ރެޑްވޭވްގެ ގުދަނަށް ގެއްލުންދޭ ވީޑިއޯ ވަނީ އަވަސް އަށް ލިބިފަ އެވެ. އެ ވީޑިއޯއިން ފެންނަ ގޮތުގައި ދެ ޒުވާނަކު އަޑުގަދަ ކުރަމުން ގޮސް ގުދަން ކުރިމަތީ ބާއްވާފައި އޮތް ރެޑްވޭވްގެ ޕިކަޕަށް މަރުތޭލަކުން ގެއްލުން ދޭ މަންޒަރު ފެނެ އެވެ. އަދި އަނެއް ޒުވާނާ ގުދަނަށް ވަދެ އެތާހުރި ކޮމްޕިއުޓާ ސިސްޓަމަށް ދަނގަޑު އެއްޗަކުން ހަމަލާ ދެ އެވެ. އެ މީހުން ހުއްޓުވުމަށް އާންމުންގެ ބަޔަކު މަސައްކަތް ކުރާތަން ވީޑިއޯ އިން ފެނެ އެވެ.\nމި މައްސަލަ ރެޑްވޭވްގެ ފަރާތުން ފުލުހުންނަށް ހުށަހެޅި ނަމަވެސް މިކަމުގަައި ފުލުހުންގެ ބަހެއް އަދި ވަނީ ލިބޭ ގޮތް ނުވެފަ އެވެ.\nމޯލްޑިވްސް ޕޮލިސް ސާވިސް ރެޑްވޭވް\nފުލުހުން އަމަލުކުރި ގޮތް ބަލަން ފަށައިފި\nތިންދަރިންނަށް އަނިޔާކުރި މީހާ ޝަރީއަތް ނިމެންދެން ބަންދަށް


Minivan dhuvahu Idhikolhah minivan kamuge ufaleh!\nބެރުވެރިންނާއެކު މަގުމަތީގައި އެތުރިލައިގެން އިދިކޮޅު ޕާޓީތަކުގެ ސަޕޯޓަރުން ތިބީ އެމީހުންގެ ކެންޑިޑޭޓް އިބްރާހިމް މުހައްމަދު ސޯލިހު، އިބޫ އާއި އެބޭފުޅާގެ ރަނިންމޭޓް ފައިސަލް ނަސީމް ރަސްމީ އިއްޒަތުގައި ގެންގޮސް އިލެކްޝަން ކޮމިޝަނަށް ވެއްދުމަށެވެ. ދިދަތަކާއި ބެނާތައް ހިފައިގެން ތިބި ސަޕޯޓަރުން ސަފުތައް ހަދާލައި ހެވިފައި ތިއްބައި އެމީހުންގެ ހުރަކަށްވީ އާދައިގެ މަތިން ފުލުހުންނެވެ.\nއިދިކޮޅުގެ އެންމެ ބޮޑު ޕާޓީ، އެމްޑީޕީ އަކީ އަބަދުވެސް މަގުމަތީ ހަރަކާތްތަކުގައި އެންމެ ކުރީގައި އުޅޭ ޕާޓީ އެވެ. މަގުމަތީ ހަރަކާތްތަކަށް އަބަދުވެސް އެ ޕާޓީ އޮންނަނީ ތައްޔާރަށެވެ. ނަމަވެސް މަގެއް މަތީ އެ ޕާޓީގެ މެންބަރުންނަށް ހިނގައިނުލެވޭތާ ވެސް މިހާރު ދެ އަހަރު ވަނީ އެވެ. ސިޔާސީ ހިންގާލުމެއް ނުވަތަ އިޖުތިމާއީ ކަމެއްގައި އަޑުއުފުލުމަށް ވެސް މަގުމަތީގައި ހިނގާލުމަކީ ފުލުހުން ވޭތުވެދިޔަ ދެ އަހަރު ހުރަސް އަޅަމުން ދިޔަ ކަންކަމެވެ.\nމިއަދު އެމްޑީޕީ އޮފީސް ކުރިމަތީގައި ފުލުހުންގެ ސަފުތައް ދަމާލައި ޕާޓީތަކުގެ ބޭފުޅުންނާއި ސަޕޯޓަރުންނަށް ކުރިއަށް ނުދެވޭ ގޮތަށް ބަންދުކުރި އެވެ. އެގޮތަށް ފުލުހުން އެމީހުން ހިފަހައްޓައިގެން ތިއްބެވެ. ސަޕޯޓަރުންގެ ނުރުހުން ފުލުހުންނަށް ވަރަށް ބޮޑަށް އަމާޒުވި އެވެ. މިނިވަން ދުވަހު މިނިވަންކަމެއް ނެތް ކަމަށް ބުނަމުން ދިޔަ އެވެ. ފަނަރަ ވަރަކަށް މިނެޓް ފަހުން ފުލުހުންގެ ހިޔާލު ބަދަލުވެ ހުރަސް އަޅައިގެން ތިބި ފުލުހުން އެ ސަރަހައްދުން ގޮސްފި އެވެ. އަދި މަގު ހުޅުވާލަދިނެވެ.\nއިދިކޮޅު ކެންޑިޑޭޓްގެ ކެންޑިޑެންސީ ފޯމް ހުށަހަޅަން ކުރިއަށް ގެންދިޔަ ހިނގާލުމުގެ ތެރެއިން -- އަހުމަދު ނާއިމް | އަވަސް\nއެފަދަ ހިނގާލުމަކަށް "ފެން ބޮވައިގެންފައި" ތިބި ޕާޓީތަކުގެ ސަޕޯޓަރުން އުފުލުން ފޮޅުނެވެ. ކެންޑިޑޭޓާއެކު ހިނގައިގަތީ ބޮޑުބެރުގެ ފޯރިއާއެކު ވަރަށް އުފަލުންނެވެ.\nސޯސަންމަގުން ފެށިގެން ބުރުޒު މަގުން އިލެކްޝަން ކޮމިޝަނާ ހަމައަށް ހިނގާލެވުނެވެ. އެއްވެސް ސަރަހައްދަކުން ފުލުހުންގެ އެއްވެސް ހުރަހެއް ނާޅަ އެވެ. އޭގެ ބަދަލުގައި ހިނގާލުމުގެ ބައިވެރިންގެ ކުރިން ފުލުހުންގެ ސައިކަލެއް ސެކިއުރިޓީ ބަލަހައްޓައިދީ ހިނގާލުމަށް މަގު ތަނަވަސްކޮށްދެމުންދިޔަ އެވެ. އިބޫ އާއި ރަނިންމޭޓް ފައިސަލް ނަސީމްގެ ސަލާމަތީ ކަންކަން ވެސް ފުލުހުން ބަލަހައްޓަމުން ދިޔަ އެވެ.\n"ވަރަށް އުފާވި މިއަދު އެއްވެސް ހުރަހެއް ނެތި މިފަދަ ހަރަކާތެއް ކުރިއަށް ދިޔައީމަ، ވަރަށް ދުވަހަށްފަހު މިފަދަ އުފާވެރި ކަމެއް މި ލިބުނީ،" އެމްޑީޕީގެ އާންމު މެންބަރަކު ބުންޏެވެ.\nހިނގާލުމަށް ފުލުހުން ހުރަސް ނޭޅި ނަމަވެސް އިލެކްޝަން ކޮމިޝަނާ ހަމައިން ޕާޓީތަކުގެ އާންމު މެންބަރުން ފުލުހުން ހިފެހެއްޓި އެވެ. އިލެކްޝަން ކޮމިޝަންއާ ހަމައަށް ދިޔުމަށް ފުރުސަތު ދިނީ ޕާޓީތަކުގެ އިސް ބޭފުޅުންނަށާއި މީޑިއާއަށް އެކަންޏެވެ.\nމިއަދުގެ ހިނގާލުމަށް ފުރުސަތު ފުލުހުން ދީފައިވާތީ އެކަން އިބޫ ވެސް ވަނީ ފާހަގަކުރައްވާފަ އެވެ. ޕާޓީތަކުން ކުރިއަށް އޮތްތަނުގައި ހިންގާ ސިޔާސީ ހަރަކާތްތަކަށް ވެސް އެގޮތަށް ސަރުކާރުގެ މުއައްސަސާތަކުން އެއްބާރުލުމާއި އެހީތެރިކަން ދޭނެ ކަމަށް އުއްމީދު ކުރައްވާ ކަމަށް އިބޫ ވިދާޅުވި އެވެ.\nއިލެކްޝަން ކޮމިޝަންގެ ރައީސް އަހުމަދު ޝަރީފް ވަނީ ކެންޑިޑޭޓާއި ރަނިންމޭޓް ބައިވެރިވަޑައިގަންނަވާ އިވެންޓްތައް ސަލާމަތީ ބާރުތަކަށް އަންގައިގެން އެ ފަރާތްތަކާ ގުޅިގެން ބޭއްވުމަށް އިލްތިމާސްކުރައްވާފަ އެވެ. އަދި ކެމްޕެއިން ހަރަކާތްތައް ހިންގުމަށް ހަމަހަމަ ފުރުސަތު ލިބޭތޯ އިލެކްޝަން ކޮމިޝަނުން ޔަގީން ކުރާނެ ކަމަށް ވެސް ވިދާޅުވި އެވެ.\nއެމްޑީޕީ ރައީސް މައުމޫން އަބްދުލްގައްޔޫމް މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު އަދާލަތު ޕާޓީ ރިޔާސީ އިންތިހާބު 2018 ޖުމްހޫރީ ޕާޓީ އިދިކޮޅު ފަރާތްތައް ފައިސަލް ނަސީމް\nބޮޑު ސުވާލު: ކޯލިޝަން ރޫޅުމުގެ މާޒީ ތަކުރާރުވާނެތަ؟


SunOnline: Dhuniyeyge enme niyafathi dhigu meeha niyafathi kandaifi\nދުނިޔޭގެ އެންމެ ނިޔަފަތި ދިގު މީހާ އެންމެ ފަހުން ނިޔަފަތި ކަނޑައިފި\nމިޙްނާ ނާސިހު 09 Apr 2021, 09:46\nއަޔާނާ ވިލިއަމްސް އޭނާގެ ނިޔަފަތިތައް ކަނޑަނީ--- ފޮޓޯ:ސީއެންއެން\nދުނިޔޭގެ އެންމެ ނިޔަފަތި ދިގު މީހާ އެންމެ ފަހުން އޭނާގެ ނިޔަފަތިތައް ކަނޑާލައިފި އެވެ. އެމެރިކާގެ ޓެކްސަސްއަށް ނިސްބަތްވާ އުމުރުން 58 އަހަރުގެ އަޔާނާ ވިލިއަމްސް އޭނާގެ ނިޔަފަތިތައް މި ކެނޑީ ގާތްގަނޑަކަށް 30 އަހަރު ފަހުންނެވެ.\nދުނިޔޭގެ އެންމެ ނިޔަފަތި ދިގު މީހާގެ ރިކޯޑް އަޔާނާ ގާއިމްކޮށްފައިވަނީ 2017 ވަނަ އަހަރުގަ އެވެ. އޭރު އޭނާގެ ނިޔަފަތިތަކުގައި 19 ފޫޓު ހުއްޓެވެ. އަދި އޭރު އޭނާގެ ނިޔަފަތިތަކުގައި ކުލަޖައްސާ މެނިކިޔޯއެއް ހަދާލުމަށްވެސް ދެ ފުޅީގެ ނެއިލް ޕޮލިޝްއާއި 20 ގަޑިއިރު ހޭދަވެއެވެ.\nއަޔާނާ ވިލިއަމްސް އޭނާގެ ދިގު ނިޔަފަތިތަކާއި އެކު--\nއެތައް އަހަރުތަކެއްވާންދެން ދިގުކުރި އޭނާގެ ނިޔަފަތިތައް އެންމެ ފަހުން ކަނޑާލަން ގަސްތުކޮށް އެކަން ކުރުމުގެ ކުރިން އޭނާވަނީ ނިޔަފަތިތަކުގެ ދިގު މިން ބަލާފައެވެ. މިގޮތުން ނިޔަފަތި ކެނޑުމުގެ ކުރިން އޭނާގެ ނިޔަފަތިތަކުގައި 24 ފޫޓު ހުއްޓެވެ. އަދި އެންމެ ފަހުގެ މެނިކިޔޯ ހަދާލުމަށް ހަތަރުވަރަކަށް ނެއިލް ޕޮލިޝް ފުޅިއާއި ދެތިން ދުވަހެއް ނެގިއެވެ.\nމި ދިގު ނިޔަފަތިތައް ކަނޑާލަން އަޔާނާ ވިލިއަމްސް ގޮސްފައި ވަނީ ޓެކްސަސްގެ ޑާމަޓޮލޮޖީ (ހަމުގެ) ހާޢްސަ ކްލިނިކަކަށެވެ. އަދި އޭނާގެ ނިޔަފަތި ކެނޑުމަށް ބޭނުންކޮށްފައިވަނީ އިލެކްޓްރިކް ރޮޓަރީ ޓޫލް އެއް ބޭނުންކޮށްގެނެވެ.\nއަޔާނާ އޭނާގެ ނިޔަފަތިތައް ކެނޑުމަށްފަހު --\nއެނާގެ ނިޔަފަތިތަކުގެ ދިގުކަމުން މިހާތަނަށް ތަށިދޮވުމާއި އެނދު ތަންމަތި ބަދަލުކުރުން ފަދަ ކަންކަން އެއްގޮތަކަށް ވެސް ނުކުރެވެ އެވެ. އެހެންނަމަވެސް މި އާ ބަދަލާއިއެކު އޭނާ އުންމީދުކޮށްގެން ހުރިީ އަނެއްކާވެސް ތަފާތު ގޮތަކަށް ދުނިޔެ އަޖައިބު ކޮށްލުމަށެވެ.


Muslim3dharivarun maraali kamah ebbasvee4aharu fahun | Mihaaru\nއެމެރިކާގައި 2015 ވަނަ އަަހަރު ގަތުލުވި ތިން ޒުވާނުންގެ ހަނދާން އާކުރަން ބަހައްޓާފައި ހުރި ފޮޓޯގަނޑެއް. ފޮޓޯ: ރޮއިޓާސް\nމުސްލިމް ތިންް ދަރިވަރުން މަރާލި ކަމަށް4އަހަރު ފަހުން އެއްބަސްވެއްޖެ\n13 ޖޫން 2019 - 10:187comments\nއެމެރިކާގައި މީގެ ހަތަރު އަހަރެއްހާ ދުވަސް ކުރިން މުސްލިމް ތިން ޒުވާނުން މަރާލި މީހަކު އިއްޔެ އެގައުމުގެ ކޯޓެއްގައި ކުށަށް އިއުތިރާފް ވެއްޖެ އެވެ.\nޔުނިވާސިޓީގައި ކިޔަވަމުން ދިޔަ ތިން ދަރިވަރުން ކަމަށްވާ ދީން ބަރަކާތު، ޔުސޫރު އަބޫ ސަލްހާ އަދި ރަޒާން އަބޫ ސަލްހާ މަރާލި ކަމުގެ ކުށަށް ކްރެއިގް ސްޓެފަން ހިކްސް، 50، އެއްބަސްވީ އެމެރިކާގެ ނޯތު ކެރޮލީނާ ސްޓޭޓްގެ ޑާހަމްގައި ހުންނަ ކޯޓެއްގަ އެވެ. ގަސްދުގައި މީހުން މެރުމުގެ ތިން ކުށަކަށް އޭނާ އިއުތިރާފްވީ ގިނަ ބަޔަކު ވަދެ ތިބި މަޖިލީހެއްގަ އެވެ.\nހިކްސް ކުށަށް އިއުތިރާފް ވެފައި މިވަނީ އޭނާ އަށް މަރުގެ އަދަބު ދޭން މަސައްކަތް ނުކުރާނެ ކަަމަށް އެ ސަރަަހައްދުގެ ޑިސްޓްރިކްޓް އެޓާނީގެ މަގާމަށް އަލަށް ވަޑައިގެންނެވި ބޭފުޅަކު ވިދާޅުވިތާ ދެ މަސް ފަހުންނެވެ. ޑިސްޓްރިކްޓް އެޓާނީ އެގޮތަށް ނިންމެވީ އެ މައްސަލަ ކޯޓުގައި ދިގުލައިގެން ގޮސްފައި އަވަހަށް ނިންމުމުގެ ނިޔަތުގަ އެވެ.\nކުށަށް އިއުތިރާފް ވަމުން ހިކްސް ބުނީ ފުރަތަމަ ދުވަހު ވެސް ކުށަށް އިއުތިރާފްވާން އޭނާ ބޭނުންވި ކަމަށެވެ. އެމެރިކާ ފުލުހުން ބުނި ގޮތުގައި ތިން ޒުވާނުން މަރައިލުމުގެ ޖަރީމާ ހިކްސް ހިންގީ ވެހިކަލް ޕާކްކުރުމުގެ ޖާގަޔާ މެދުގައި ހިނގި އަރައިރުމެއްގެ ތެރޭގަ އެވެ. އެކަަމަކު މަރުވި ޒުވާނުންގެ އާއިލާ އިން ބުނަމުން އައީ ހިކްސް ޖަަރީމާ ހިންގީ އޭނާ މުސްލިމުންނަށް ކުރާ ނަފުރަތެއްގެ ސަބަބުން ކަމަށެވެ.\nތިން ޒުވާނުން މަރައިލި ކަމަށް އެއްބަސްވި ހިކްސް\nމަރާލި ތިން ޒުވާނުންގެ ތެރޭގައި ހިމެނޭ ދެ އަންހެނުންގެ ބައްޕަ މުހައްމަދު އަބޫ ސަލްހާ ވަނީ ނަފުރަތުގެ ސަބަބުން ހިންގާ ޖަރިމާތަކާ ބެހޭ ގޮތުން އެމެރިކާގެ ކޮންގްރެސްގައި އޭޕްރިލް މަހު ބޭއްވި އަޑު އެހުމަކަށް ވެސް ބަޔާން ދީފަ އެވެ. އެ ބަޔާނުގައި އޭނާ ބުނީ އޭނާގެ ދަރިން އެމީހުންގެ އަގީދާއާ އެއްގޮތަށް ބުރުގާ އަޅާތީ ވެސް ހިކްސް އެމީހުންނަށް ނަފުރަތު ކުރި އެވެ.\n"އެމެރިކާގެ ރީތި ތިން ޒުވާނުން ވަރަށް އަނިޔާވެރިކޮށް ވަނީ މަރާލާފައި. މި ހިތާމަވެރި ހާދިސާ ހިނގީ ރުޅިވެރިކަމާއި ނަފުރަތުގެ ސަބަބުން ކަމާ މެދު އަހަރެމެން ޝައްކެއް ނުކުރަން،" އެމެރިކާ ކޮންގްރެސްގެ ޖުޑިޝަރީ ކޮމިޓީއަށް ބަޔާން ދެމުން އަބޫ ސަލްހާ އޭރު ބުންޏެވެ.\nއެެމެރިކާ ފުލުހުން ކުރިން ބުނެފައިވާ ގޮތުގައި 2015 ވަނަ އަހަރުގެ ފެބްރުއަރީ މަހު ހިކްސް ތިން ޒުވާނުން މަރާލީ އެމީހުން ދިރިއުޅޭ ގެއަށް ވަދެ ބަަޑިން ހަމަލާދީގެންނެވެ.\nހިކްސް ހިންގި ޖަރީމާގައި މަރުވި ދީން ބަރަކާތުގެ އުުމުރަކީ 23 އަހަރެވެ. އޭނާއަކީ ނޯތު ކެރޮލީނާ ޔުނިވާސިޓީގައި ކޯހުގެ ދެވަނަ އަހަރު ވޭތުކުރަމުން ދިޔަ ޒުވާނެކެވެ. އޭނާގެ އަންހެނުން ޔުސޫރު އަބޫ ސަލްހާ، 21 އަކީ ވެސް ނޯތު ކެރޮލީނާ ޔުނިވާސިޓީގެ ދަރިވަރެކެވެ. ޔުސޫރުގެ އަންހެން ކޮއްކޮ ރަޒާން އަބޫސަލްހާ 19، އަކީ އެންސީ ސްޓޭޓްގެ ދަރިވަރެކެވެ.\nއިތުރު ލިޔުންތައް މީހުން މެރުން އެމެރިކާ


India Pakistan Sulha kurumuga mi ulhenee kona baeh - Hali News\nއިންޑިއާ ޕާކިސްތާން ސުލްހައަށް މަސައްކަތް ކުރަނީ ކޮން ބައެއް؟\n29 March 2021, 06:03\nއިންޑިއާ ޕާކިސްތާންގެ ސުލްހައަށް ފަރުދާގެ ފުރަގަހުން ބަޔަކު މަސައްކަތް ކުރަމުންދާ ކަމަށް ލަފާކުރެވުނަސް މީޑިއާއަށް މި ފަރާތްތަކުގެގ ތަފްސީލު ދީފައެއް ނުވެއެވެ. އަދި މިކަމާ ގުޅިގެން ނިއުދިއްލީއިން ބުނާ ވާހަކަތަކާއި އިސްލާމްއާބާދުން ބުނާ ވާހަކަތަކުގައި ފުށު އެރުންތަކެއްވެސް އެބަހުއްޓެވެ.\nކްއިންޓް ނޫހަށް މަޢްލޫމާތު ދިން ޕާކިސްތާނުގެ މަސްދަރަކުން ބުނެފައި ވަނީ ދެ ގައުމާ ގުޅުން އޮން ފަރާތަކުން މަސައްކަތް ކޮށްދެނީ ކަމަށެވެ.\nއިންޑިއާގެ މަސްދަރުތަކުން ބުނަނީ އިންޑިއާ ޕާކިސްތާން ސުލްހައަށް ޔޫއޭއީ އަކީ ސުލްހައަށް މަސައްކަތް ކުރާ ފަރާތެއް ނޫނެވެ. ނަމަވެސް އެއީ ދެ ފަރާތަށް ބައްދަލުވުމެއް މާހައުލެއް ފަހިކޮށްދިން ފަރާތް ކަމުގައި ވެދާނެ ކަމަށެވެ.\nމިމަޝްވަރާތަކުގައި އުޅެނީ މަތީފެންވަރުގެ ބޭފުޅުން ކޮޅެކެވެ. އެއީ ދެ ގައުމުގެ ޚާރިޖީ ވަޒީރުންނާއި އިންޑިއާގެ ނޭޝަނަލް ސެކިއުރިޓީ އެޑްވައިޒަރ އަޖިތު ޑޯވަލް އެވެ. ޔޫއޭއީގެ ޚާރިޖީ ވަޒީރު ޝެއިޚް ޢަބްދުﷲ ބިން ޒާއިދު އާލްނަހްޔާން ވަނީ މިއަހަރުގެ ފެބްރުއަރީ މަހުވެސް އިންޑިއާއަށް ޒިޔާރަތް ކުރައްވާފައެވެ. އަދި ދެ ގައުމުގެ ޚާރިޖީ ވަޒީރުން ވަނީ ކޮވިޑްގެ ނުރައްކާތެރި ހާލަތުގައި ޔޫއޭއީއަށް ގިނަ ދަތުރުތަކެއް ކުރައްވާފައެވެ.\nއެހެން މަސްދަރުތަކުން ބުނާ ގޮތުގައި ސުލްހައިގެ މިމަސައްކަތަކީ އެކަނި އިސްމަސްއޫލުވެރިންގެ މެދުގައި ބަދަލުކުރެވޭ މަޝްވަރާތަކެއްނޫނެވެ. މިކަމުގައި ސެކިއުރިޓީ އަދި އިންޓެލިޖެންޓްގެ ދާއިރާގެ ފަރާތްތަކުން މަޝްވަރާތައް ކުރަމުންގެންދާ ކަމަށްވެސް މަސްދަރުތަކުން މަޢްލޫމާތު ދެއެވެ.\nޕާކިސްތާންގެ ޚާރިޖީ ވުޒާރާގެ ކުރީގެ އެޑްވައިޒަރަކުވެސް ވިދާޅުވާ ގޮތުން މި ސުލްހައިގެ މަސައްކަތުގައި ތިންވަނަ ފަރާތެއް ވެއެވެ. އޭނާ ވިދާޅުވާ ގޮތުން ސައޫދީ އަރަބިއްޔާއާއި ޔޫއޭއީ ފިޔަވައި އިންޑިއާއާއި ޕާކިސްތާނު ދެގައުމާ އެއްވަރަކަށް މިދުވަސްވަރު ގާތް އެހެން ގައުމެއް ނުވެއެވެ.\nސާފުކޮށް މިކަމަށް ޔަގީން ކަމެއް ވެސް އަދި ތަފްސީލެއް ނުލިބުނު ނަމަވެސް މުހައްލިލުން އައދިވެސް ދަނީ އިތުރު މައްލޫމާތު ހޯދަމުންނެވެ.


ކައުންސިލް އިންތިހާބު އޭޕްރީލް 8ގައި\nފަސްކޮށްފައިވާ ލޯކަލް ކައުންސިލްސް ތަކުގެ އިންތިޚާބު އަންނަ އޭޕްރީލް މަހުގެ 8ގައި ބާއްވަން ނިންމައިފި އެވެ.\nއިލެކްޝަންސް ކޮމިޝަނުން ބުނެފައިވަނީ އިންތިހާބުގައި ވާދަކުރަން މިހާތަނަށް ފޯމު ހުށަހަޅާފައިވާ ހުރިހާ ފޯމެއް ބާތިލްކޮށްފައިވާ ކަމަށެވެ. މިހެންވެ ކެނޑިޑޭޓުންނަށް އަލުން ފޯމް ހުށަހަޅަން ފުރުސަތު ހުޅުވާލާނެ ކަމަށެވެ. ނަމަވެސް އިންތިހާބުގެ އޮބްޒާވަރުންނާއި މޮނިޓަރުންގެ ގޮތުގައި ބައިވެރިވުމަށް ހުށަހަޅާފައިވާ ފަރާތްތަކުންއަލުން ފޯމުތައް ހުށަހަޅަން ނުޖެހޭނެ ކަމަށެވެ.\nކައުންސިލް އިންތިހާބުގެ ވޯޓުލުން އަންނަ އޭޕްރީލް މަހުގެ އަށްވަނަ ދުވަހުގެ ހެނދުނު 8:00 ގައި ފެށުމަށް ހަމަޖެހިފައިވާއިރު ވޯޓު ފޮށި ބަންދުކުރާނީ އެ ދުވަހުގެ ހަވީރު 4:00 ގަ އެވެ. އިންތިހާބުގެ ރަސްމީ ނަތީޖާ އިއުލާންކުރާނީ އެ މަހުގެ 17 ވަނަ ދުވަހު އެވެ.\nމިހާރު ތިބި ކައުންސިލަރުންގެ ދައުރު އަންނަ ފެބްރުއަރީ މަހު ހަމަވި ނަމަވެސް ސިވިލް ކޯޓުން ވަނީ އާ ކައުންސިލަރުން ހުވާކުރަންދެން މިހާރު ތިބި ކައުންސިލަރުން މަގާމުގައި ތިބޭނެ ކަމަށް ހުކުމް ކޮށްފަ އެވެ.\nޤާނޫނު ނަންބަރު 2013/4 (ސިޔާސީ ޕާޓީގެ ޤާނޫނު) ގެ 10 ވަނަ މާއްދާއާ އެއްގޮތަށް މި އިންތިޚާބުގެ ޓިކެޓް ހޯދުމަށްޓަކައި އެއްވެސް ސިޔާސީ ޕާޓީއެއްގެ ޕްރައިމަރީގައި ވާދަކޮށްފައިވާ މެންބަރަކު، މި އިންތިޚާބުގައި އެހެން ހައިސިއްޔަތަކުން ވާދައެއް ނުކުރެވޭނެއެވެ.


SunOnline: SUS balikoh molhuvumuge reyhugai valencia kuriah\nސަސް ބަލިކޮށް މޮޅުވުމުގެ ރޭހުގައި ވެލެންސިއާ ކުރިއަށް\nއަހްމަދު އިޒްމީމް 08 Jan 2022, 21:39\nކްލަބް ވެލެންސިއާގެ ޓީމް --- ފޮޓޯ/ ޕްރެޒިޑެންސް ކަޕް\nޕްރެޒިޑެންޓްސް ކަޕްގައި މިރޭ ކްލަބު ވެލެންސިއާ އިން 4-1 ގެ ނަތީޖާ އަކުން ސުޕަ ޔުނައިޓެޑް ސްޕޯޓްސް ކްލަބް ބަލިކޮށްފިއެވެ.\nވެލެންސިއާ އިން މި މުބާރާތުގައި ކުޅުނު ފަސް މެޗުން ވެސް ވަނީ މޮޅުވެފައެވެ. އެއާ ހިލާފަށް ސަސް މި މުބާރާތުގައި މޮޅެއް ހޯދިފައި ވަނީ ދެ ފަހަރުއެވެ. ވެލެންސިއާއިން އެންމެ ފަހުން ކުޅުނު މެޗުގައި ޓީސީ ސްޕޯޓްސް ކުލަބާ ވާދަކޮށް ވަނީ 2-1 އިން މޮޅުވެފައެވެ. ސަސް އެންމެ ފަހުން ކުޅުނު މެޗުގައި ގްރީން ސްޓްރިޓް އަތުން ވަނީ 1-2 ގެ ނަތީޖާއަކުން ބަލިވެފައެވެ.\nމިއަދުގެ މެޗުގައި ވެލެންސިއާއިން މެޗު ފަށައިގެން ސަސްގެ ހާފު ތެރޭގައި ޕޮސެޝަން ހިފަހައްޓައިގެން ވަނީ ކުޅެފައެވެ.\nނަމަވެސް ފުރަތަމަ ހާފު ނިމުނީ އެއްވެސް ޓީމަކަށް ގޯލެއް ނުޖެހިއެވެ. ދެވަނަ ހާފު ފަށައިގެން މާ ގިނައިރު ތަކެއް ނުވަނީސް ވެލެންސީއާއިން މެޗުގެ ފުރަތަމަ ގޯލު ޖެހިއެވެ. މި ގޯލު ޖަހައިދިނީ މެޗުގެ 55 ވަނަ މިނެޓުގައި ވެލެންސިއާގެ ބިދޭސީ ފޯވާޑް މާޓިން ގޮންޒަލޭޒްއެވެ.\nމި ލީޑު ވެލެންސިއާއަށް މާ ގިނައިރުތަކެއް ވަންދެން ހިފެހެއްޓޭ ގޮތެއް ނުވެއެވެ. ސަސްއަށް ލިބުނު ޕެނަލްޓީ އަކުން ބެންޖޯ ވަނީ އެ ޓީމަށް ނަތީޖާ ހަމަހަމަކޮށްދީފައެވެ. މިއީ ވެލެންސިއާގެ އޭރިއާތެެރެއިން އެ ޓީމުގެ ހުސެއިން ފައިސަލް (ފައިޓޯ) ސަސްގެ ބޮބީއަށް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nމި ގޯލަށް ފަހު ވެސް ވެލެންސިއާއިން ދިޔައީ ގޯލެއް ޖެހުމަށް ފުރުސަތު ތަނަވަސް ކުރަމުންނެވެ. މެޗުގެ 65 ވަނަ މިނެޓުގައި މި ގޯލު ޖަހައިދިނީ ތަޖުރިބާކާރު މިޑްފީލްޑަރު އަސްއަދު އަލީއެވެ.\nމެޗުގެ 90 ވަނަ މިނެޓުގައި ވެލެންސިއާގެ ތިން ވަނަ ގޯލު ކާމިޔާބު ކޮށްދިނީ ބަދަލު ކުޅުންތެރިއެއްގެ ގޮތަށް ކުޅެން އެރި އިސްމާއިލް އީސާ (މެސީ)އެވެ.\nވެލެންސިއާގެ ހަތަރުވަނަ ގޯލު ކާމިޔާބު ކޮށްދިނީ އަލީ ފާސިރު (ސެންޓޭ)އެވެ. މި ގޯލު ސެންޓޭ ކާމިޔާބުކޮށްދިނީ މެޗުގެ ފުރިހަމަ ވަގުތު ހަމަވެ ދިން އިތުރު ވަގުތުގެ ވެސް އެންމެ ފަހު މިނެޓުގައެވެ.\nމި ނަތިޖާއާ އެކު ވެލެންސިއާ ވަނީ ވަގުތީ ގޮތުން ތާވަލްގެ އެއްވަނައަށް އަރައިފައެވެ. އަދި ސަސް އޮތީ ތާވަލްގެ ހަތަރު ވަނައިގައެވެ.\nވެލެންސިއާ ބަލިކޮށް ޗެރިޓީ ޝީލްޑް މާޒިޔާއަށް